
			Кереш сүз

			Галәмнәрнең Раббысы булган Аллаһка мактаулар, пәй­гам­бәр­ләрнең һәм илчеләрнең иң яхшысы булган Мөхәммәдкә сә­лам­нәр һәм салаватлар булсын һәм соңыннан:

			Күпләребезнең бала чагында өлкән буын кешеләрдән: «Иман­лы булып үс, балам!» — дип әйткәннәрен ишеткәнебез бар. Бала чакта бу сүзләрнең мәгънәсен аңламасак та, аларның шушы догалары астында безгә бары тик яхшылык кына те­ләү­лә­рен чамалый идек. Ә бит, фикерләп карасак, шушы сүз­ләрдә хаклык, никадәр тирән мәгънә салынган икән! Шуңа күрә дә аларның безгә муллык, сәламәтлек, яхшы билгеләргә уку ише теләкләрдән дә иң алда иман те­ләү­ләре юкка гына бул­ма­ган­дыр.

			Мөселманнар өчен сер түгел, иман бик зур әһәмияткә ия, мөһим роль уйный һәм иман китергән кеше өчен бу тормышта да, Ахирәт тормышында да зур файда китерә. Әле ул гына да түгел, кеше белән бу тормышта да, Ахирәттә дә нинди генә яхшылык, хәерлелек булмасын, моның нигезе иманның дөреслегенә кайтып кала. Дөрес иман сәбәпле Аллаһ колының яшәеше бәракәтле, бәхетле була, ул күңелсезлекләрдән, явызлыклардан һәм бәхетсезлекләрдән котыла һәм Ахирәт тормышта мәң­ге бетми һәм аны беркайчан да калдырмый торган бетмәс-тө­кән­мәс әҗергә лаек була. Аллаһ Тәгалә әйтте:

			«Ир кешеме ул, хатын-кызмы, кем иман китергән килеш изге гамәлләр кылса, Без аны, һичшиксез, матур тормышта яшәтәчәкбез һәм (Ахирәттә) кылган га­мәл­лә­рен­нән күркәмрәк әҗерне бирербез» «Ән-Нәхел», 97.

			Аллаһ Тәгалә әйтте:

			«Һәм кем иман китергән хәлдә Ахирәтне теләп Ахи­рәт өчен тырышса (Аллаһка буйсынса), аларның тырышлыгы шө­керлек белән кабул кылыныр (югары бәя­лә­нер)» «Әл-Исра» , 19.

			Аллаһ Тәгалә әйтте:

			«Кем иман китергән хәлдә изге гамәлләр кылып Аның каршына килә, аларга (Ахирәттә) олуг дәрәҗәләр әзер­лән­гән» «Та һа» сүрәсе, 75.

			Коръәндә моның хакында сөйләүче аятьләр бик күп.

			Кадерле укучы! Синең кулыңда — «Иман нигезләре» китабы. «Иман» сүзе «ышану», «тану», «раслау» дигәнне аң­ла­та. Аллаһның Илчесе  «Иман»ның нәрсә икәнлеген аң­латып биреп: «...Иман — Аллаһка, Аның фә­реш­тәләренә, Аның китапларына, Аның пәй­гам­бәрләренә, Кыямәт көненә, тәкъдирнең яхшысына да, яманына да ышануың ул» — диде. Мөслим, 8.

			Шулай итеп, иман югарыда санап киткән алты баганадан тора. Шушы алты баганага — Аллаһка, Аның фә­реш­тә­лә­ренә, Аның китапларына, Аның пәй­гам­бәрләренә, Кыямәт көненә, тәкъдирнең яхшысына да, яманына да ышанмый торып, беркем дә иман китергән булып исәпләнмәячәк икән. Шуңа күрә һәр мөселман кешесе шушы баганаларга карата игътибарлы булырга, аларны өйрәнергә һәм тормышында кулланырга тиешле.

			Бу хезмәт — бар мөселман дөньясына таныш булган мәш­һүр галимнәребезнең хезмәтләренә таянып — Изге Коръән, пакь Сөннәт һәм беренче буын мөселманнары иман төшенчә­сен ничек аңлаган, шул аңлауга нигезләнгән дөрес ислам инанулары хакында сөйли.

			Кадерле укучы! Без сине шушы иман нигезләре белән танышу сәяхәтенә чакырабыз. Әлеге китап белән танышып сез үзе­гезгә бик күп файдалы мәгълүматлар алырсыз, борчыган, кы­зыктырган сорауларыгызга җавап табарсыз дип ышанып калабыз.

			Галәмнәрнең Раббысы булган Аллаһка мактаулар булсын! Аллаһ Пәй­гам­бәребез Мөхәммәдкә, аның гаиләсенә һәм сә­ха­бәләренә салаватларын һәм сәламнәрен насыйп итсен!

			Дин — ул Аллаһка гыйбадәт кылу кагыйдәләре җыелмасы

			Аллаһ Тәгалә — Бар кылучы, Белүче, Хикмәт Иясе. Үзенең бар­нәрсәне чолгап алган гыйлеме, хикмәте, чиксез кодрәте сә­бәп­ле шушы бөек галәмне бар кылды һәм анда тәртип урнаштырды. Бу халык кылу юкка гына, уен-көлке өчен генә түгел, ә Үзенең иләһи теләген тормышка ашыру өчен бар кылынды. Аллаһ Тәгалә әйтте:

			«Без Күкләрне, Җирне һәм алар арасында булган нәр­сә­ләр­не күңел ачу өчен генә яралтмадык. Бөтенесен дә бары тик бер сәбәп белән (Аллаһның хакыйкате) яралт­тык. Лә­кин аларның күбесе моны аңламый» «Әд-Духан», 38-39.

			Ул җеннәрне һәм кешеләрне халык кылды һәм аларның барлыкка килүләренең бөек хикмәте һәм күркәм максатлары хакында хәбәр итте:

			«Мин җеннәрне һәм кешеләрне бары тик Миңа гына гыйбадәт кылсыннар өчен яралттым. Мин алардан ризык сорамыйм, Мине ризыкландыруларын да сорамыйм. Хактыр ки, Аллаһ Үзе ризыкландыручы, чиксез код­рәт иясе» «Әз-Зәрият», 56-58.

			«Ий, кешеләр! Сезне һәм сездән элек булган кешеләрне халык кылган Раббыгызга гыйбадәт кылыгыз! Бәлки, тәкъ­ва кешеләрдән булырсыз. Ул сезнең өчен Җирне бер яс­тык кебек түшәде, күкне бина кылды, сезнең өчен күк­тән яңгыр яудырды һәм җирдә сезгә ризык булсын өчен җи­мешләр үстерде. Шуңа күрә, белеп торган килеш, сез Ал­лаһ­ка тиң­дәшләр кылмагыз» «Әл-Бәкара», 21-22.

			Раббыбыз адәм баласына дөньяның барлыкка килүенең хакыйкатен аңлауны җиңеләйтте һәм ярдәм итте, шуның белән Ул Үзенең колларына карата булган зур рәхмәтен күр­сәтте. Бу хакыйкать — Аллаһның бар икәнлеге һәм Ул бар нәрсәнең дә Халык кылучысы, ә кеше дигән зат — аның мәх­лугы икәнлеген­дә. Бу хакыйкать — кешеләрнең барлыкка килүләренең максаты — бары тик Бер Аллаһка гына гыйбадәт кылулары икәнлегендә. Моны Аллаһ Тәгалә барлык кешеләргә дә йөкләде, шуңа күрә барча кешеләр дә, телиләрме-юкмы, Аллаһның коллары булып торалар.

			Аллаһ тарафыннан хакыйкатьне аңлауда күрсәтелгән җи­ңел­лек һәм ярдәм шуннан гыйбарәт:

			1. Аллаһ кешене тумыштан ук килгән сыйфат (фитри иман) белән бар кылган, шуның сәбәпле ул бары тик бер генә иләһ барлыгын һәм адәм баласы Аның әмерләренә буйсынып, Аңа гына гыйбадәт кылып яшәргә тиеш икәнлеген тоя. Әгәр дә ул кешеләрнең йогынтысына бирелмәгән булса, һичшиксез, үзенә салынган инстинктына иярер иде. Ләкин, кешедә булган нинди дә булса җитешсезлекләр, теге яисә бу кешеләргә охшарга тырышуы аны бу юлдан читкә тайпылдыра.

			Аллаһ Тәгалә әйтте:

			«Ихластан, хәниф (Аллаһка гына гыйбадәт кылучы) булган хәлдә йөзеңне дингә юнәлт. Аллаһның кешеләрдә тумыштан ук бар кылган сыйфат шушы. Аллаһ халык кылган нәрсәдә үзгәреш юк. Хак иман — шушыдыр, лә­кин күп кешеләр моны аңламый» «Әр-Рум», 30.

			Әбу Һурәйрадан хәбәр ителгән хәдистә, Пәй­гам­бәребез  әйтте: «Һәрбер адәм баласы тумыштан ук бер Аллаһка гы­на гыйбадәт кылу халәтендә туа (фитри иман), ә соңыннан инде аның әти-әнисе аны яһүди, я насара, я утка табы­ну­чы итә. Хайваннар да бит үз балаларын бөтен һәм исән-имин килеш таба. Берәрсенең киселгән борын белән туганын күр­гәнегез бармы сезнең? Соңыннан Әбу Һурәйра Аллаһ Тә­га­лә­нең сүзләрен укыды: «Аллаһның кешеләрдә тумыштан ук бар кылган сыйфат шушы» «Әр-Рум», 30». Әл-Бохари, 1359, 1385, 6599; Мөслим, 2658.

			Пәй­гам­бәребез  әйтте: «Бөек Аллаһ бүген Үзе миңа өй­рәт­­­кән, сез белмәгән нәрсәне сезгә өйрәтергә әмер итте: «Кол­ла­ры­ма бүлеп биргән бар байлык та аларга рөхсәт ителгән1. Мин барча колларымны да Миңа буйсынучан итеп бар кылдым. Әмма шәйтаннар килеп аларны дин­нә­рен­нән тайпыл­дырдылар, Мин аларга рөхсәт иткән нәр­сә­ләрне тыйдылар һәм бернинди нигезсез Минем белән янәшә ялган иләһләргә гыйбадәт кылырга куштылар»» Мөслим, 4/2197.

			2. Аллаһ кешене акыл белән бизәде. Шуның аша ул һәр­нәр­сә­не дә барлыкка китергән Халык кылучы бар икәнлеген аңлый. Акыл аша адәм баласы әйләнә-тирәсендә булган аять­ләр­не (иман­га этәрә торган билгеләрне) күзәтергә, алар ха­кын­да уй­ланырга сәләтле.

			Дөнья кисәкләре, җиһанда корылган күк, җир, йолдызлар, планеталар, кояш, ай, таулар, агачлар, диңгезләр, елгалар, безне бөркәп алган төн, көн һәм галәмнәрдә урнаштырылган абсолют, камил тәртип хакында фикерләп караган һәрбер акыл иясе дә шушы галәмнәрнең киң Кодрәтле, бөек Халык кылучысы, алар белән Идарә итүчесе бар икәнлеген аңлар. Аллаһ Тә­га­лә әйтте:

			«Тиздән Без, моның (Коръәннең) хак икәнлеге ачык булганчыга кадәр, аларга (мөшрикләргә) дөнья буйлап һәм аларның үзләрендә үк Үзебезнең аятьләребезне күр­сәтербез. Раббыңның һәрнәрсәгә шаһит булганлыгы җитмиме?» «Әл-Фуссыләт», 53.

			3. Аллаһ адәм балаларына пәй­гам­бәрләр җибәрде. Ул пәй­гам­бәрләр аларны бар кылучы — Аллаһ, Ул гына гыйбадәт кылырга лаеклы һәм Аннан башка гыйбадәт кылына торган барча нәр­сәләрдән дә ерагаерга кирәклеге хакында сөйләделәр. Аллаһ Тәгалә әйтте:

			««Бер Аллаһка гына гыйбадәт кылыгыз үә ялган иләһ­ләр­дән ваз кичегез!» — дип әйтсеннәр өчен, Без һәр­бер өм­мәт­кә дә илчеләр җибәрдек» «Ән-Нәхел», 36.

			Шулай ук Аллаһ әйтте:

			««Миннән башка гыйбадәткә лаеклы бер иләһ тә юк! Шу­ңа күрә Миңа гына гыйбадәт кылыгыз!» — дигән дө­рес­лек­не вәхий итмичә, Без синнән әүвәл бер генә пәй­гам­бәр дә җи­бәрмәдек» «Әл-Әнбия», 25.

			Шулай итеп, Аллаһның шушы ярдәме сәбәпле, кеше дигән зат аңа бирелгән акыл аша бер генә иләһкә гыйбадәт кылырга кирәк икәнлеген йөрәге белән аңлый. Һәм нәкъ менә Үзенең расүлләре аркылы Аллаһ Тәгалә колларының ни рәвешле итеп Аңа гыйбадәт кылырга кирәк икәнлеген хәбәр итте.

			Аллаһка гыйбадәт — ул Аллаһка Үзе әмер иткән га­мәл­ләр­не кылып буйсыну һәм Ул тыйган гамәлләрне эшләүдән баш тар­ту. Кешенең теләсә кайсы гамәле яки сүзләрдә, яки эшләрдә ча­гыла. Эшләр, үз чиратында, билгеле, ягъни, тирә-­юнь­дә­ге­ләр­­гә тышкы яктан күренеп тора торган һәм яшерен — кешенең йөрәгендә була торган булырга мөмкин.

			Шулай ук, «гыйбадәт» төшенчәсенә шушындый билгеләмә дә бирергә була.

			Гыйбадәт — ул Аллаһ яраткан һәм разый булган билгеле һәм яшерен барлык сүзләр һәм гамәлләр.

			Аллаһ безгә Коръәндә, Сөннәттә әмерләр һәм тыюлар фор­ма­сында иңдерелгән сүзләрне һәм гамәлләрне яратканын хә­бәр итте.

			Дин — ул Бөек Аллаһның әмерләрен һәм тыюларын үз эче­нә туплаган, бердәнбер Аллаһка гыйбадәт кылу кагый­дә­ләре җыелмасы.

			Һәм Аллаһ Үзенең динен «Ислам» дип атады.

			«Дөреслектә, Аллаһ дине — Исламдыр» «Әли-Гыймран», 19.

			«Кем дә кем, дин итеп, үзенә Ислам диненнән башканы теләсә, ул дин аннан кабул ителмәс һәм ул Ахирәттә отылу­чы­лардан булыр» «Әли-Гыймран», 85.

			«Ислам» сүзенең мәгънәсе: Бер Аллаһка гына гыйбадәт кы­лу аша Аңа бирелү, дини бурычларны үтәү аркылы Аңа буйсыну, ширек һәм ширек әһелләреннән ерак булу.

			Йөрәк гамәлләре — гыйбадәтнең асылы

			Без Аллаһка гыйбадәтне, Ул күрсәткән билгеле һәм яшерен бул­ган сүз-гамәлләрдә чагыла дип искә алган идек.

			Билгеле булган гамәлләргә: намаз, хаҗ, садака, әти-әни­ләргә, мөселман җитәкчеләргә хөрмәтле мөнәсәбәт, мөселманнарга ярдәм, корбан чалу һәм башка күп гамәлләр керә.

			Ә яшерен гамәлләр — болар инде мәхлукатларның берсенә дә билгеле булмаган йөрәк гамәлләре. Бары тик Биек һәм Бөек Раббыбыз гына кешеләрнең йөрәкләрендә ни барлыгын белә:

			«Аллаһ аларның йөрәкләрендә ни барлыгын бе­лә» «Ән-Нисә», 63.

			Йөрәк гамәлләреннән боларны атап була: Аллаһка иман, Аның фә­реш­тәләренә иман, Аның китапларына иман, Аның пәй­гам­бәрләренә иман, Кыямәт көненә иман, тәкъ­дирнең ях­шысына да, яманына да иман, Аллаһка мә­хәб­бәт, Аллаһка тә­вәккәл кылу, Аллаһның җәзасыннан курку, Аллаһның гафу итүенә өмет итү, Аллаһка ярдәм сорап дәшү, Аллаһка сыгыну со­рап мөрәҗәгать итү, Аллаһ каршында тәүбә кылу, Аллаһ каршында ихласлык, дога белән Аллаһка дәшү.

			Йөрәк гамәлләренең, гомумән, бар диннең дә асылы булып Аллаһка иман китерү һәм Ул нәрсәгә иман китерергә әмер иткән — шуңа иман китерү тора. Болардан башка гамәлләрнең мәгънәсе юк.

			Аллаһ Тәгалә безгә йөрәгебез белән алты нәрсәгә иман китерергә әмер итте:

			1. Аллаһка иман;

			2. Аның фә­реш­тәләренә иман;

			3. Аның китапларына иман;

			4. Аның пәй­гам­бәрләренә иман;

			5. Кыямәт көненә иман;

			6. Тәкъдирнең яхшысына да, яманына да иман.

			Галимнәр боларны «Иманның алты баганасы» дип атады.

			«Ий, иман китергәннәр! Аллаһка, Аның Расүленә, аңа иңдерелгән Китапка, аннан алда иңдерелгән Китапларга да иман китерегез» «Ән-Нисә», 136.

			«(Гыйбадәтләрегездә) Йөзегезне Көнчыгыш яки Көн­ба­тышка таба юнәлдерүегез — изгелек кылу түгел. Чын изге­лек ул — Аллаһка, Кыямәт көненә, фә­реш­тә­ләр­гә, китап­лар­га һәм пәй­гам­бәрләргә ышану» «Әл-Бәкара», 177.

			«Ә кем дә кем Аллаһны, Аның фә­реш­тәләрен, Аның китапларын, Аның илчеләрен һәм Ахирәт көнен инкарь итсә, ул хаклыктан бик ерак адашу белән адашкан була» «Ән-Нисә», 136.

			Аллаһның илчесе  әйтте: «...Иман — Аллаһка, Аның фә­реш­тәләренә, Аның китапларына, Аның пәй­гам­бәрлә­ре­нә, Кыямәт көненә, тәкъдирнең яхшысына да, яманына да ышануың ул», — диде. Мөслим, 8.

			Гарәп телендә «иман» сүзе «әмәнә» дигән фигыльдән ясалган, «ышану», «тугры булу», «ышанычлы» мәгънәсен аңлата.

			Гарәп теле галимнәре әйтүенчә, «иман» сүзенең мәгъ­нә­се — тану, раслау. Адәм баласының әлеге алты баганага ышануы — аларны йөрәк белән тану, инану. Шуңа күрә дә бу алты баганага инану йөрәк гамәлләренә керә.

			Кешенең барлык гыйбадәте дә әлеге алты баганага инануда төзелә һәм бу — диннең асылы инде. Кеше теге яки бу төр гыйбадәтне кылганда, шушы алты баганага ышану һәрвакыт аның янәшәсендә. Адәм баласын билгеле яки яшерен булган гамәлләрне кылырга нәкъ менә шушы инану ашкындырып тора. Алда әле без йөрәк гамәлләренең барчасы да Аллаһка иман китерүгә нигезләнгәнлеген, аның белән аерылгысыз бәйләнгәнлеген күрербез.

			Йөрәк гамәлләренең төрләре

			Аллаһка мәхәббәт

			Мәхәббәт — йөрәк гамәлләренең иң әһәмиятлесе булып тора, чөнки бер Аллаһны Аның бар булганы өчен генә дә ярату тиеш­ле. Аллаһ колларының Аңа карата булган мә­хәб­бәт­ләре Җән­нәткә кергәч тагын да артачак кына, курку һәм аңа ките­рә торган сәбәпләр юкка чыккан булачак, чөнки Җәннәткә кер­гән­нәр куркуны да, сагышны да белмәячәкләр.

			Иман китергәннәрнең Аллаһка карата булган мәхәб­бәт­лә­ре хакында Раббыбыз Үзе дә, аның илчесе дә  әйтте. Мәсәлән, Аллаһ Тәгалә әйтте:

			«Кешеләр арасында шундыйлар бар, алар Аллаһтан баш­каларны Аңа тиңдәш итәләр (ширек кылалар) һәм шу­лар­ны да (үзләренең ялган иләһләрен) Аллаһны сөйгән кебек сөяләр. Әмма иман китерүчеләрнең Аллаһны сөю­лә­ре күп­кә көчлерәк» «Әл-Бәкара», 165.

			Шулай ук Аллаһ Тәгалә әйтте:

			«...Ул аларны яратыр, алар да Аны яратырлар...» «Әл-Мәидә», 54.

			Ике «Сахих» җыентыгында да килгән хәдистә, Пәй­гам­бәребез  әйтте: «Өч сыйфат белән аерылып торган кеше иманның ләззәтен татыр: Аллаһны һәм Аның илчесен барча нәрсәдән дә артык сөюче, теге яки бу кешене бары тик Аллаһ ризалыгы өчен генә яратучы һәм утка алып ташлауларын теләмәгән кебек, көферлеккә дә кире әйләнеп кайтырга теләмәүче». Әл-Бохари, 16; Мөслим, 43.

			Әле тагын Аллаһ Тәгалә Аңа буйсынучы колларын яратуы хакында белгертте.

			Аллаһ Тәгалә әйтте:

			«...Аллаһ Ибраһимны Үзенә яраткан бәндәсе итеп ал­ды» «Ән-Нисә», 125.

			Аллаһ Тәгалә шулай ук әйтте:

			«Изгелекләр кылыгыз, Аллаһ изгелек кылганнарны сөя» «Әл-Бәкара», 195.

			Аллаһ Тәгалә шулай ук әйтте:

			«...Аллаһ тәкъва булганнарны ярата» «Әли-Гыймран», 76.

			Моның ише мисалларны бик күп китереп була.

			Аллаһ Тәгалә үзләренең Аллаһка карата булган мә­хәб­бәт­ләре хакында белдерүчеләргә дөреслек мизаны барлыгына күр­сәтте.

			Аллаһ Тәгалә әйтте:

			«(И, Мөхәммәд, син аларга болай дип) Әйт: «Әгәр сез Ал­лаһны яратасыз икән — миңа иярегез, менә шул вакытта сезне Аллаһ яратыр...»» «Әли-Гыймран», 31.

			Башка төрле итеп әйтсәк, Аллаһка булган мәхәббәт, һичшиксез, Аллаһның илчесенә  иярүне күз алдында тота, ә Аллаһның илчесенә  иярү, һичшиксез, Аллаһның Үз колын ярата башлавына китерә.

			Чын мәхәббәт — ул сине яратучы затка ярарга, аны ка­нә­гать­ләндерергә омтылып торудан гыйбарәт. Ә бу исә ул яраткан нәрсәне ярату һәм ул сөймәгән нәрсәне сөймәүдә чагыла.

			Аллаһның газабыннан курку

			Аллаһ Тәгалә куркуны һәркемнең бурычы итеп йөкләде һәм әйтте:

			«Әгәр сез иман әһелләре булсагыз, алардан түгел, ә Мин­нән (генә) куркыгыз!» «Әли-Гыймран», 175.

			Аллаһ Тәгалә шулай ук әйтте:

			«һәм бары Миннән генә куркыгыз!» «Әл-Бәкара», 40.

			Аллаһ Тәгалә шулай ук әйтте:

			«Сез кешеләрдән түгел, ә Миннән куркыгыз» «Әл-Мәидә», 44.

			Аллаһ Тәгалә Аның каршында курку кичергәннәргә мактап бәя бирде:

			«Дөреслектә, Раббыларының газабыннан курыкканнар, аятьләренә (иманга этәрә торган билгеләренә) иман ки­тергәннәр, Раббыларына тиңдәшләр кылмаганнар, Раб­бы­лары янына кайтарылачакларын белеп, куркып сада­ка­ла­рын ихлас күңелдән кайтарганнар — алар барысы да из­ге­лекләр кылырга ашкынып торалар һәм бер-берсен шу­шы юлда уздырырга тырышалар» «Әл-Муэминун», 57-61.

			Әт-Тирмизи һәм Әхмәд җыентыкларында килгән хәдистә, Гаишә (Аллаһ аннан разый булсын) болай сөйләде: «Көннәрдән бер көнне мин: «Йә, Аллаһның илчесе, Аллаһ­ның: «...куркып, садакаларын ихлас күңелдән кайтарганнар...» сүзләре зи­на кылган, хәмер эчкән, урлашкан кешеләрне күздә тотып әй­тел­гәнме?» — дип сорадым. Ул: «Юк, и, Әс-Сиддык кызы! Монда сүз уразаларын тоткан, намазларын укыган, мохтаҗларга мал таратканнарның шушы гамәлләре кабул кылынмас дип куркулары хакында»»2.

			Аллаһка өмет

			Аллаһ Тәгалә әйтте:

			«Дөреслектә, иман китергән кешеләр, йортларыннан күчеп китеп Аллаһ юлында барлык көчен сарыф ит­кән­нәр — Аллаһның Рәхмәтенә өмет итәләр. Аллаһ — (гөнаһларны) Кичерүче, Рәхимле» «Әл-Бәкара», 218.

			Аллаһ Тәгалә шулай ук әйтте:

			«Кем Аллаһ белән кавышуга өмет баглый, белеп торсын, Аллаһ билгеләгән ул вакыт, һичшиксез, киләчәк. Аллаһ — Ишетүче, Белүче» «Әл-Гәнкәбут», 5.

			Аллаһ Тәгалә шулай ук әйтте:

			«Кем дә кем Раббысы белән кавышырга өмет итә — изге гамәлләр кылсын һәм Раббысы белән янәшә беркемгә дә гыйбадәт кылмасын» «Әл-Кәһф», 110.

			Мөслимның «Сахих» җыентыгында Җәбирдән (Аллаһ аннан һәм әтисеннән разый булсын) килгән хәдистә әйтелә: «Аллаһның илчесе  үләренә өч көн кала: «Сезнең барчагыз да үз үлемен Раббысыннан бары тик яхшыны гына көтеп каршы алсын», — диде». Мөслим, 2877.

			Әл-Бохариның «Сахих» җыентыгында Әбу Һурәйрадан (Аллаһ аннан разый булсын) килгән хәдистә Аллаһның илчесе  әйтте: «Бөек Аллаһ Тәгалә әйтә: «Минем колым Минем хакында ни уйлый — Мин шундый...»». Әл-Бохари, 2675.

			Аллаһ Тәгалә курку белән янәшә өмет хисе булганнарны искә алып болай дип әйтте:

			«Алар табына торган бу мәхлуклар үзләре Аллаһка якынаю юлларын эзлиләр. Үзләрен Аллаһка якын дип уйлап, Аның рәхмәтен өмет итәләр, Аннан куркып торалар. Чөнки Аллаһның газабы коточкыч бер газап һәм ул газаптан куркырга кирәк» «Әл-Исра», 57.

			Аллаһ Тәгалә шулай ук әйтте:

			«Ахирәт көненнән курыккан, Раббының рәхмәтен өмет итүче, төнге сәгатьләрдә сәҗдәгә киткән, аягүрә басып намаз укыган...» «Әз-Зүмәр», 9.

			Аллаһ Тәгалә шулай ук әйтте:

			«...Алар үзләренең ястыкларыннан аерылып курку илә өмет арасында Раббыларына ялварганнар...» «Әс-Сәҗдә», 16.

			Алда телгә алынганнарны исәпкә алып шуны әйтергә бу­ла: мөселман кешесендә курку да, өмет хисе дә булырга тиеш.

			Үз тормышын Аллаһ юлында гыйбадәттә уздырган берәү шундый сүзләр әйткән: «Курку белән өмет кошның ике канатына тиң: әгәр дә алар икесе дә тигез булса, кош үзен тигез то­тыр һәм очышы да камил булыр; бер канаты кыскарак булса — ул тиешенчә оча алмас. Әгәр дә инде ике канатыннан да мәхрүм калса — һәлакәт чигенә җитер».

			Курку хисе, һичшиксез, өмет барлыкка килүгә китерә, әгәр дә бу алай булмаса, адәм баласы төшенкелеккә бирелер иде. Өмет, шулай ук, һичшиксез, курку хисе барлыкка килүгә ките­рә, әгәр алай булмаса, кеше үзен һәрвакыт иминлектә хис итәр иде. Шунысын да әйтергә кирәк, төшенкелеккә бирелү бе­лән үзең­не иминлектә хис итү бертигез булу — шелтәгә лаек.

			Аллаһ Тәгалә әйтте:

			«...Аллаһның ярдәменнән өметегезне өзмәгез! Хактыр ки, кәферләрдән башкалар Аллаһ ярдәменнән өметен өз­мәс» «Йосыф», 87.

			Аллаһ Тәгалә шулай ук әйтте:

			«Раббысының рәхмәтеннән бары тик юлдан язганнар гына өмет өзә» «Әл-Хиҗр», 56.

			Аллаһ Тәгалә шулай ук әйтте:

			«...(Чынлыкта), отылучы кавем генә үзен Аллаһның мә­ке­реннән имин хис итә» «Әл-Әграф», 99.

			Адәм баласын Аллаһ тыйган гамәлләрне кылудан тотып кала торган курку мактауга лаек. Ә өметкә килгәндә, аның мак­тауга лаек ике төре бар:

			1) Аллаһның нурына3 нигезләнеп, дини бурычларны башкарганнан соң, Аллаһның әҗеренә өмет итү;

			2) Гөнаһлар кылып Аллаһ каршында тәүбә иткәннән соң, Ул гөнаһларымны кичерер һәм рәхмәтен насыйп итәр, дип өмет­ләнү.

			Менә шундый өмет, колның Аллаһның юмартлыгын, рәх­мә­тен таныганына һәм аның Аллаһның рәхмәтенең киңлегенә карап торуын күрсәтә.

			Аллаһка дога белән дәшү

			Аллаһ Сүбхәнәһү үә Тәгалә әйтте:

			«Раббыгыз әйтте: «Миңа дога кылыгыз — җавап бирермен. Әмма Миңа гыйбадәт итүдән тәкәбберләнеп баш тарт­кан кешеләр хур булган хәлдә җәһәннәм утына керерләр»» «Гафир», 60.

			Аллаһ Тәгалә шулай ук әйтте:

			«Сез Раббыгызга түбәнчелек белән һәм яшерен рә­веш­тә дога кылыгыз. Дөреслектә, Аллаһ — чиктән чыгучыларны сөйми» «Әл-Әграф», 55.

			Аллаһ Тәгалә шулай ук әйтте:

			«Колларым синнән Минем хакында сорасалар, Мин — якынмын. Миңа дога белән дәшкәннәргә җавап бирермен. Шулай булгач, Минем әмерләремне кабул итеп үтәсеннәр һәм Миңа ышансыннар, бәлки туры юлны табарлар» «Әл-Бәкара», 186.

			Әт-Тирмизиның «Сунан»ында Нугмән бин Бәшир (Аллаһ аннан разый булсын) пәй­гам­бәребезнең  әлеге сүз­лә­рен җит­керә: Аллаһның илчесе: «Дога — гыйбадәтнең асылы!» — диде һәм соңыннан Аллаһның сүзләрен укыды: «Миңа дога кы­лы­гыз — җавап бирермен. Әмма Миңа гыйбадәт итүдән тә­кәб­берләнеп баш тарткан кешеләр хур булган хәлдә җә­һән­нәм утына керерләр» «Гафир», 60.4

			Аллаһка ярдәм сорап мөрәҗәгать итү (истигәнә)

			Аллаһ Сүбхәнәһү үә Тәгалә әйтте:

			«Бары тик Сиңа гына гыйбадәт кылабыз һәм бары тик Синнән генә ярдәм сорыйбыз» «Әл-Фәтихә», 5.

			Күпләребезгә билгеле булган хәдистә, Пәй­гам­бәребез  Ибн Гәббәскә (Аллаһ аннан һәм әтисеннән разый булсын) дә­шеп: «Әгәр дә сорыйсың икән — Аллаһтан гына сора, әгәр ярдәм сорап мөрәҗәгать итәсең икән — Аллаһка гына мө­рә­җә­гать ит!...» — дип әйтте.5

			Аллаһка сыгыну эзләү (истигәзә)

			Аллаһ Тәгалә әйтте:

			«Коръән укыйсы булсаң — Аллаһның рәхмәтеннән ку­ыл­ган шәйтаннан Аллаһка сыгыну эзлә» «Ән-Нәхел», 98.

			Аллаһ Тәгалә шулай ук әйтте:

			«Таңның Раббысына, Ул халык кылган мәхлукларның мәкереннән Аллаһка сыгынам, дип әйт...» «Әл-Фәләкъ», 1-2.

			Аллаһ Тәгалә шулай ук әйтте:

			«Кешеләрнең Раббысы, кешеләрнең патшасы, кеше­ләрнең иләһе булган Аллаһка шәйтанның мәкерле котыртуыннан сыгынам, дип әйт...» «Ән-Нәс», 1-4.

			Бәлага очраганда коткару сорап Аллаһка мөрәҗәгать итү (истигасә)

			Аллаһ Тәгалә әйтте:

			«...Раббыгызга коткару сорап дога белән дәштегез һәм Ул сезнең чакыруыгызга җавап бирде» «Әл-Әнфәл», 9.

			Аллаһ илчесенең  шундый дога белән дәшкәне билгеле: «Йә, Мәңге Тере, Яшәешне барлап торучы, Бөеклек һәм Юмарт­лык иясе, күкләрне һәм җирне Халык кылучы, коткару сорап Сиңең рәхмәтеңә мөрәҗәгать итәм».6

			Аллаһка тәвәккәл кылу

			Гади итеп әйткәндә, Аның сине саклавында шикләнмичә йө­рәгеңнең Аллаһка ышануы7. Аллаһ Сүбхәнәһү үә Тәгалә әйтте:

			«...Әгәр дә сез, (чыннан да), мөэмин (иман китергән) булсагыз — (ул чагында) Аллаһка тәвәккәлләгез» «Әл-Мәидә», 23.

			Аллаһ Тәгалә шулай ук әйтте:

			«Иман китергәннәр Аллаһка гына тәвәккәл кылсыннар» «Ибраһим», 11.

			Аллаһ Тәгалә шулай ук әйтте:

			«Тәвәккәл итүчеләр бары тик Аллаһка гына тәвәккәл ит­сен» «Ибраһим», 12.

			Аллаһка иман

			Бөек һәм Кодрәтле Аллаһка иман китерү — иманның иң беренче һәм иң мөһим баганасы. Ул бөек әһәмияткә ия һәм калган барлык баганаларның да: фә­реш­тәләргә, Китапларга, пәй­гам­бәрләргә, Кыямәт көненә, тәкъдирнең яхшысы да, яманы да Аллаһтан икәнлегенә иманның нигезе булып тора. Бу баганалар барысы да «Аллаһка иман» баганасына таяналар һәм шуннан төзеләләр.

			Бөек һәм Кодрәтле Аллаһка иманның асылы булып бөтен йөрәк белән:

			• бары тик Аллаһ кына бердәнбер Раббы;

			• бары тик Аллаһ кына гыйбадәт кылырга лаеклы бер­дән­бер зат;

			• бары тик Аллаһ кына иләһи исемнәре һәм сыйфатлары бул­ган бердәнбер зат икәнлеген тану тора.

			Менә шушы йөрәк белән танырга тиешле өч нигез, барысы бергә «гыйбадәтләрдә бер Аллаһны гына берләү» — тәүхидне тәшкил итә һәм бар дин төзелергә тиеш нигез булып тора.

			Ислам — ул гыйбадәтләрдә бер Аллаһны гына берләү (тәү­хид) дине, чөнки бу дин бар нәрсә белән дә Аллаһ Үзе генә идарә итүгә һәм бар гамәлләрен дә бернинди яр­дәм­че­ләр­сез бер Үзе генә башкаруга; Ул Үзе генә иләһи Яшәешкә, исемнәргә, сыйфатларга ия, Аңа охшаш беркем, бернәрсә дә юк һәм шулай ук Ул Үзе генә Аны иләһләштерергә, гыйбадәттә берләргә лаеклы, Аңа тиңдәш беркем, бернәрсә дә юк икәнлегенә нигезләнә.

			Югарыда атап киткәннәрдән шуны аңларга мөмкин: барлык пәй­гам­бәрләр һәм илчеләр дә алып килгән тәүхид өч нәр­сә­не үз эченә ала:

			1) Аллаһны Раббылыкта берләү (тәүхид әр-рубубия) — ба­ры тик Аллаһның гына бар нәрсәнең дә Раббысы, Хуҗасы, Ха­лык кылучысы, Идарә итүчесе, яшәтүче, үтерүче, файда­сын да, за­ра­рын да китерүче, авыр вакытларда догаларга бердәнбер җа­вап бирүче, бар нәрсәдән дә абсолют рәвештә хакимлек итү­че, барча булган хәерлелекләр белән идарә итүче, бар га­мәл­ләр дә Аннан гына тора һәм бу хакимлекне Аның белән бер­кем дә бүлешми, дип йөрәгең белән тану, инану.

			2) Аллаһны иләһ итүдә берләү (тәүхид әл-улүһия) — бер­дән­бер иләһ — бары тик Аллаһ кына, шуңа күрә барча гыйба­дәт­ләр дә Аңа гына багышланырга тиеш, дип йөрәгең белән тану, инану.

			3) Аллаһны исем-сыйфатларында берләү (тәүхид әл-­әсмә үә әс-­сыйфат) — Аллаһның Ул Үзе Коръәндә яки Пәй­гам­бәре­без­нең  сүзләрендә, дөрес Сөннәтендә тасвирланган барлык исем-сыйфатларны йөрәгең белән тану, раслау һәм Аннан барлык җитешсезлекләрне, кимчелекләрне, мәхлукатлары белән бәйле булган барча охшашлыкларны да инкяр итү. Бу — Аллаһ һәрнәрсәне дә белә һәм һәрнәрсәгә дә көче җитүчән икәнлекне тану. Шулай ук Ул — Мәңге Тере, Яшәешне барлап торучы, Аны йокымсырау да, йокы да алмый. Аның теләге бернин­ди тай­пылышсыз үтәлә, Аның хикмәте чиксез. Ул — бар нәр­сә­не дә Күрүче, Ишетүче, Шәф­катьле, Рәхимле. Ул Үзенең Гар­шен­нән югары һәм патшалыгын биләп тора. Ул — Патша (әл-­Мә­лик), Кимчелексез (әл-Куддус), Иминлек-Тынычлык иясе (әс-­Сә­ләм), Саклаучы (әл-Муэмин), Саклаучы, Коткаручы (әл-­Хә­фийз), Куәт­­ле (әл-Гәзийз), Кодрәтле (әл-Каадир), Горур (әл-­Мү­тә­кәб­бир). Аңа тиңдәш кылган барча нәрсәләрдән дә Аллаһ ерак тора һәм Ул бар нәрсәдән дә пакь. Болар — Аллаһның күр­кәм исемнәреннән һәм бөек сыйфатларыннан бары тик берни­чә­се генә.

			Югарыда санап киткән өч нәрсә Коръәндә һәм Сөннәттә би­хисап дәлилләр белән раслана.

			Коръән тулаем тәүхид, аның шартлары, аның өчен вәгъ­дә ителгән әҗер турында, шулай ук күп иләһлек (ширек), аларның тарафдарлары һәм аларның гамәлләренә күрә бәя­сен бирү хакында.

			Тәүхиднең әлеге өч төрен галимнәребез Коръән һәм Сөн­нәт текстларыннан чыгардылар. Шәригать текстларын җентек­ләп өйрәнү диннең асылын үзләштерү мөмкинчелеген бирде, ул да булса — коллардан таләп ителә торган тәүхид — ул Аллаһ­ны бердәнбер Раббы, гыйбадәт кылырга лаеклы бердәнбер һәм иләһи исемнәргә, сыйфатларга ия булган бердәнбер зат икән­ле­генә иман китерү. Кем боларны тулаем кабул итми, ул иман әһеленнән түгел.

			Аллаһны раббылыкта берләү (тәүхид әр-рубубия)

			Бу — бары тик Аллаһ кына иләһи гамәлләр башкара икәнлеген йөрәк белән тану. Бу гамәлләргә түбәндәгеләр керә: бар итү, ризыкландыру, рәхмәтен күрсәтү, хакимлек итү, төс-кыяфәт ясау, бирү һәм мәхрүм итү, файда һәм зарар китерү, үлгәннән соң тергезү, үтерү, тәкъдир кылу һәм башкалар. Боларны Аллаһтан башка беркем дә кыла алмый.

			«Рубубия» дигән гарәп сүзе «раббә» фигыленнән ясала һәм ул «тәрбияләү» мәгънәсенә күрсәтә. «Раббы» сүзе «ху­җа», «тәр­бия­че» дигәнне аңлата. Раббылык — ул Бөек һәм Код­рәтле Аллаһ­ның сыйфаты. Шулай итеп, «рубубия» сүзе «раббы» исе­мен­нән барлыкка килгән һәм ул гарәп телендә бер­ни­чә ­мәгънәгә ия: «хуҗа», «буйсынырга тиешле булган хуҗа», «әй­бер­­ләр­нең торышын үзгәртүче реформатор».

			Дөнья кисәкләре, җиһанда корылган күк, җир, йолдызлар, планеталар, кояш, ай, таулар, агачлар, диңгезләр, елгалар, безне бөркәп алган төн, көн һәм галәмнәрдә урнаштырылган абсолют, камил тәртип хакында фикерләп караган һәрбер акыл иясе дә шушы галәмнәрнең киң Кодрәтле, бөек Халык кылучысы, алар белән идарә итүчесе бар икәнлеген аңлар. Акылы булган кеше, менә шушы барлыкка килгән нәрсәләр хакында тирәнрәк уйланган саен, аның акылын әлеге гаҗәеп мәхлукат­лар ныграк биләп алган саен, боларның барысы да хаклык өчен һәм хаклык белән барлыкка килгәненә тагы да ныграк тө­ше­нә башлый. Җиһан — ул Аллаһның аятьләре (иманга этә­рә торган билгеләрне) тупланган битләр һәм Аллаһ Тәгалә Үзе­нең бердәнберлеген, Үзе хакында хәбәр иткән бар нәрсәнең дә хак икәнлеген раслаган дәлилләр тупланган китап.

			Нинди дә булса башка дин вәкилләре тарафыннан тәү­хиднең әлеге төрен кире кагу хакында безгә бер очрак та билгеле түгел. Шулай ук, бу дөньяны бер-берсенә сыйфатлары һәм мөмкинчелекләре белән охшаш ике Халык кылучы бар кылган, дип белдергән очрак та билгеле түгел.

			Кешеләрдән, бар нәрсәне дә халык кылуда Аллаһ белән янәшә кемдер катнашкан, яки, Аллаһ кына ия булган сыйфатларга тагын кем дә булса ия, дип раслаган бер генә хә­бәр дә юк. Аллаһ белән янәшә кемгә-нәрсәгә дә булса гыйбадәт кылган мөшрикләр дә (ялган иләһләргә табынучылар), фә­реш­тәме ул, пәй­гам­бәрме, планета яки нинди дә булса сыныммы — барысының да Аллаһ хакимлегендә икәнлегенә инанганнар.

			Мөслимның «Сахих» җыентыгында Ибн Гәббәстән кил­гән хәдистә (Аллаһ аннан һәм әтисеннән разый булсын), га­рәп­ләр­дән булган мөшрикләр тәлбияләрен8 болай дип әйтә торган булганнар: «Менә мин Синең каршыңда, Синең хакимлегеңдә булганнардан кала синең тиңдәшләрең юк. Алар нәрсәгә ия — ул да синең хакимлегең астында». Ә Аллаһның илчесенә килгәндә, ул бер иләһлекне генә раслый торган сүзләрне әйтте: «Мин Синең каршыңда, йә, Аллаһ, мин Синең каршыңда! Мин Синең каршыңда, Синең тиңдәшең юк, мин Синең каршыңда! Дөреслектә, барча мактау Сиңа, барча нигъмәт һәм патшалык Синеке, Синең тиңдәшең юк!» Әл-Бохари, 1549; Мөслим, 1184.

			Гарәпләрдән булган мөшрикләрнең Аллаһны бердәнбер Халык кылучы, дип таныганнарын Аллаһ Үз китабының бик күп аятьләрендә безгә хәбәр итә. Мисал өчен, Аллаһ Тәгалә әйтте:

			«Әгәр син алардан: «Күкләрне һәм җирне кем бар кылды?» — дип сорасаң, алар, һичшиксез: «Аллаһ!» — дип җа­вап бирерләр. «Аллаһка мактаулар булсын!» — диген. Лә­кин аларның күпләре аңламыйлар» «Локман», 25.

			Аллаһ Тәгалә шулай ук әйтте:

			«Әгәр син алардан: «Күкләрне һәм җирне кем яралткан? Кояшны, Айны буйсындырып йөртүче кем?» — дип сорасаң, алар, һичшиксез: «Аллаһ!» — дип җавап бирерләр. Шулай икәнен белгәч, ни өчен иман китерүдән баш тарталар» «Әл-Ганкәбүт», 61.

			Аллаһ Тәгалә шулай ук әйтте:

			«Әгәр дә син алардан: «Үлгәннән соң Кем күктән су иң­де­реп үлгән җирне тергезде?» — дип сорасаң, алар, һич­шик­сез: «Аллаһ!» — дип җавап бирерләр. «Барча мактау Ал­лаһ­кадыр!» — диген. Ләкин аларның күбесе шуны аңламый» «Әл-Ганкәбүт», 63.

			Аллаһ Тәгалә шулай ук әйтте:

			«Сора: «Сезгә күктән үә җирдән кем ризык бирә? Яки ху­җа булып сезгә күз һәм колакларны кем бирә? Җансыздан җан­лыны кем чыгара, терене кем үтерә ала? Бөтен эшләр бе­лән кем идарә итә?» Алар: «Аллаһ!» — дип әйтерләр» «Йунус», 31.

			Аллаһ Тәгалә шулай ук әйтте:

			«Әйт: «Әгәр беләсез икән, әйтегез: бу дөньяга һәм анда­гы барча нәрсәгә кем хуҗа?» Алар: «Аллаһ!» — дип җавап би­рер­ләр. «Шулай булгач, нигә уйлап карамыйсыз?» — ди­ген. «Җиде кат күкләрнең һәм бөек Гарешнең Раббысы кем?» — дип сора алардан. Алар: «Аллаһ!» — дип җавап би­рер­ләр. «Шулай булгач, сез Аллаһның җә­за­сыннан нигә курыкмыйсыз?» — диген. «Әгәр беләсез икән, әйтегез: барлык мөлкәтне кем үз карамагында тота? Кем һәрнәрсәне саклар һәм кемнән сакланып булмас?» Алар: «Аллаһ!» — дип җавап бирерләр. «Никадәр сихерләнгәнсез!» — диген» «Әл-Муэминун», 84-89.

			Шуңа да карамастан, Аллаһтан башка да Халык кылучылар бар дип уйлаучы кешеләр бар. Мисал өчен, утка табынучылар караңгылыкны Аллаһ барлыкка китермәгән, диләр. Кадарилар, хайваннарның гамәлләрен бар кылучы Аллаһ түгел, дип исәплиләр. Гарәпләрдән һәм башка халыклардан да булган кайбер мөшрикләр, бу иләһләре аларга файда китерәләр яки үз­ләреннән-үзләре зыян салалар, ә Аллаһ боларны эшләми, ди­гән­нәр.

			Шундый төр ширекнең9 урынсыз икәнен Аллаһ Сүб­хә­нә­һү үә Тәгалә Коръәндә күрсәтә. Аллаһ Тәгалә әйтте:

			«Аллаһ бернинди дә баланың атасы булмады. Аңа тиң башка бер иләһ тә юк. Әгәр тагын бер иләһ булган булса, һәрберсе, халык кылган нәрсәсен үзе белән алып китәр иде һәм берсе икенчесеннән өстен булырга тырышыр иде» «Әл-Муэминун», 91.

			Аллаһның әлеге сүзләре фикерләп карап дәлилләнергә ча­кыруның үрнәге. Моның асылы — ике халык кылучының бар­лыгын кире кагу. Хакыйкый иләһ, һичшиксез, көчле, бар нәр­сә­не дә булдыра ала торган Халык кылучы булырга тиеш. Әгәр дә Аннан кала шундый ук хакимлеккә ия булган тагын бер иләһ бар дип күз алдына китерсәк, аның үзенең мәхлукатлары булган булыр һәм, шулай ук, көче, кодрәте белән аерылып торыр иде. Әмма уртак хакимлек икенче иләһкә ошап бетмәс иде һәм ул ничек тә булса «иптәшен» үзенә буйсындырып бар нәрсә белән дә үзе генә идарә итәргә теләр, әгәр дә инде булдыра алмаса, үзенең мәхлукатларын алып кайда да булса китәр иде.

			Шулай итеп, әгәр дә халык кылучы икәү булган булса, ике нәрсәнең берсе котылгысыз булыр иде:

			• яки һәрбер иләһ бар кылган нәрсәсен үзе белән алып китәр иде;

			• яки бер иләһ икенче иләһ өстеннән күтәрелер иде.

			Әмма, берничә иләһнең булу мөмкинлеге, без шаһид булган барча нәрсәләргә дә каршы килә. Чөнки халык кылынган һәр­нәрсәнең дә — күкләр һәм җир, өстә һәм аста булган бар нәр­сәләрнең дә билгеле бер тәртиптә, камил рәвештә үзара бәй­ләнештә булулары бар җиһан белән Бердәнбер, Бөек һәм Көчле иләһ идарә иткәнлегенә күрсәтә.

			Аллаһның раббылыгында бер икәнлегеннән читкә тайпылу нәрсәдә чагыла?

			Асылда, адәм баласының күңелендә бердәнбер булган Раббының барлыгы тумыштан ук килгән фитри иман, болар бихисап дәлилләр белән расланган булуына да карамастан, шулай да, бу мәсьәләдә читкә тайпылган кешеләр бар. Кешеләрнең Аллаһны Раббылыкта тану мәсьәләсендә бозылган инануларын кыскача гына түбәндәгечә тәртипкә салып һәм аңлатма биреп була:

			Беренче тайпылу. Раббының барлыгына бөтенләй ышанмау. Әлеге карашлар атеистларга кагыла. Аларның фикеренчә, бар нәрсә дә табигать, вакыт сәбәпле, яисә үзеннән үзе барлыкка килгән һәм башкалар.

			«Алар: «Бу дөньядагы тормыштан башка тормыш юк. Үлә­без һәм яшибез. Безне бары тик вакыт үтерә», — диде­ләр» «Әл-Җәсияһ», 24.

			Икенче тайпылу. Бар кимчелектән дә пакь Раббының кай­бер үзенчәлекләрен кабул итмәү һәм Аның раббылыгына бәй­ле булган кайбер нәрсәләрне кире кагу. Мисал өчен, кеше­ләр­нең әлеге күзаллавы, Аллаһның үтерә һәм соңыннан терелтә алуын, файдасын да бирүен, зарарын да салуын һ.б. кире кагу­да чагыла.

			Өченче тайпылу. Аллаһка гына хас булган нәрсәләрне башка берәүгә дә юнәлтү. Әгәр дә адәм баласы, Аллаһтан башка тагын кем дә булса шушы галәмнәр белән идарә итә ала — бар кыла, юк итә, үтертә, үлгәннән соң терелтә, рәхмәтен бирә, начарлыклардан саклый ала, дип инана икән, ул Аллаһка тиңдәшләр кылган булып чыга.

			Аллаһны исем–сыйфатларында берләү (тәүхид әл-әсмә үә әс-сыйфат)

			Аллаһның исем-сыйфатларына иман китерү, мөселман кешесенең йөрәге өчен дә, гыйбадәте өчен дә зур тәэсир итә. Шушы инану аркылы ул гыйбадәтенең асылын аңлый башлый. Шушы иман сәбәпле ул Аллаһка тәвәккәлли, бер Аңа гына таяна башлый. Үзенең тәнен, нәфесен, хәтта уйларын да Аллаһ Тәгалә яраткан юлда гына саклый, куллана. Ул Аллаһ яраткан нәрсәне ярата, Аның өчен генә тыңлый, Аның өчен генә карый башлый. Шуның белән бергә ул Үзенең Раббысына зур өметләр баглый һәм Аның турында бары тик яхшыны гына уйлый.

			Аллаһның исемнәре, Аның колына, Раббысын бар җаны белән яратырга ярдәм итә. Әлеге мәхәббәт мөселман өчен бу тормышта да, ахирәт тормышында да бәхетнең нигезе, хәерлелекләрнең ачкычы булып тора һәм бу мәхәббәт Аллаһка иң камил рәвештә гыйбадәт кылырга рухландыра. Шуны да әйтеп китәргә кирәк, Аллаһны йөрәгең белән никадәр каты яратуыңа карап, кеше өчен тән белән кылына торган гыйбадәтләр дә я җиңел, я авыр кылыначаклар.

			Гыйбадәтне Аллаһ Тәгалә теләгәнчә камил рәвештә кы­лу, Аллаһны йөрәгең белән никадәр яратуыңа бәйле, ә шу­шы мәхәббәткә Аллаһның исем-сыйфатларын өйрәнеп кенә ире­шеп була. Шуңа күрә дә Аллаһка иң камил рәвештә пәй­гам­бәр­ләр гыйбадәт кылганнар, чөнки алар Аллаһны исем-сыйфатла­ры аша таныганнар, шунлыктан, Аллаһка карата иң көчле мә­хәб­бәт белән аерылып торганнар.

			Аллаһны исем-сыйфатларында берләү (тәүхид әл-әсмә үә әс-­сыйфат) — ул йөрәгең белән Аллаһны Ул Үзен Үзе тасвирлаган һәм Аның илчесе  Аны тасвирлаган исемнәр һәм сыйфатларына инану10 һәм Аллаһ Үзеннән Үзе һәм Аның илчесе  Аннан инкарь иткән барлык исем-сыйфатларны да инкарь итеп11, шулай ук аларның хакыйкый мәгънәсен танып, Аны тасвирлау.

			Аллаһны исем-сыйфатларында берләүнең нигезен нәрсә тәшкил итә?

			Беренчесе: Аллаһ Тәгалә иң күркәм исемнәргә ия, бу исем­нәрдән дә күркәм исемнәр була алмый. Аллаһ Тәгалә әйтте:

			«Аллаһның күркәм исемнәре бар» «Әл-Әграф», 180.

			Шуны да әйтергә кирәк, Аллаһ барлык кимчелекләрдән дә пакь булган югары һәм камил булган сыйфатларга да ия. Аллаһ Тәгалә әйтте:

			«Иң күркәм сыйфатлар Аллаһта гына» «Ән-Нәхел», 60.

			Монда сүз югары, камил, күркәм сыйфатлар хакында бара.

			Икенчесе: Аллаһның исем-сыйфатлары хакында гыйлем өс­тән иңгән, чөнки алар хакындагы гыйлемебез Коръән һәм Сөн­нәт булып тора, шуңа күрә дә без бары тик аларга гына ни­гез­ләнергә, алар нәрсәгә күрсәтә — шуларны, бер­нәр­сә дә ки­мет­мичә һәм арттырмыйча кабул итәргә тиеш.

			Өченчесе: Аллаһны сыйфатлаганда раслау да, кире кагу да кулланыла, шуның белән бергә, Аллаһ Үз китабында әйткәнчә, раслау белән охшату һәм кире кагу белән мәхрүм итү арасында бернинди уртаклык та булырга тиеш түгел:

			«Аңа охшаш бернәрсә дә юк! Ул — Ишетүче, Күрүче» «Әш-Шура», 11.

			Дүртенчесе: Безгә Аллаһның исем-сыйфатлары билгеле, әмма болар астында нәрсә күз алдында тотыла, болар барысы да тулаем Аллаһка гына билгеле. Аллаһ Тәгалә әйтте:

			«...Әмма алар Аллаһны гыйлемнәре белән чолгап ала ал­мыйлар» «Та һа», 110.

			Ике «Сахих» җыентыгында да Әбу Һурәйрадан хәбәр ител­гән хәдистә (Аллаһ аннан разый булсын) Пәй­гам­бәребез : «Чынлыкта, Аллаһның 99 исеме бар, бердән башка йөз, һәм кем дә кем аларны санап чыкса — ул җәннәткә керер», — дип әйтте. Әл-Бохари, 2736, 7392; Мөслим, 2677.

			Бу очракта «санап чыгу» дигән сүзләр, әлеге исемнәрне аң­лауны, ятлауны һәм аларның мәгънәләре мәҗбүр иткәнчә тор­мыш­та куллануны аңлата.

			Ләкин, Аллаһның исемнәре туксан тугыз белән генә чик­лән­ми, Аның безгә Коръәндә һәм Сөннәттә хәбәр ит­мә­гән исемнәре дә бар.

			Имам Әхмәд, Ибн Хиббән һәм башка мөхәддисләр Габдуллаһ ибн Мәсгудтән (Аллаһ аннан разый булсын) килгән хәдисне җиткерәләр. Әлеге хәдистә Пәй­гам­бәребез : «... Мин Син­нән, Үзеңне Үзең исемләгән яки Китабыңда иң­дер­гән яки мәх­лукларыңның берсенә белгерткән яки Үзең­дә яшереп калдырган һәрбер исемең белән сорыйм...», — дип әйтте12.

			Шулай итеп, Биек һәм Бөек булган Аллаһның бик күп исем­нәре бар, һәм ул исемнәр сыйфатка да күрсәтә.

			Аллаһның кайбер исем-сыйфатларына мисаллар китереп китик. Аллаһның исемнәренә түбәндәгеләр керә:

			Аллаһ, Раббы (Әр-Раб), Мәрхәмәтле (Әр-Рахмән), Шәфкатьле (Әр-Рәхийм)

			«Әл-Фәтихә» сүрәсендә Аллаһ Тәгалә:

			«Галәмнәрнең Раббысы булган Аллаһка мактаулар булсын. Ул — Рәхимле, Шәфкатьле» «Әл-Фәтихә», 2-3, — дип әйтә.

			Аллаһ — бөекләп һәм мәхәббәт белән гыйбадәт кылынырга тиешле зат.

			Раббы — бу исем бөтен раббылык сыйфатларына ия булуга ишарә итә, мәсәлән: халык кылу, ризыкландыру, идарә итү, үлгәннәрне терелтү, үтерү һ.б. Ул барлык булган нәрсәнең тулы хокуклы иясе, һәм Аның хокукларына дәгъва кылучы көндәше юк.

			Мәрхәмәтле (Әр-Рахмән), Шәфкатьле (Әр-Рәхийм) — бу ике исем дә мәрхәмәтлелек белән булган бәйләнешкә күр­сә­тә, ләкин аларның һәрберсе үзенә аерым мәгънәне ала. Әр-Рахмән исеме Аллаһның Заты белән бәйле, дөньяда барча мәхлукларга да, ә ахирәттә мөэминнәргә генә мәр­хә­мәт­ле­лек Иясе. Ә Әр-Рәхийм исеме Аллаһның сыйфаты бе­лән бәйле, дөньяда да, ахирәттә дә мөэминнәргә генә ирешә торган мәрхәмәтлелек, шәфкатьлелек Иясе.

			Аллаһның мәрхәмәтлелеге ике төргә бүленә — гомуми һәм хас. Гомуми мәрхәмәтлелекне Аллаһ барча булган мәх­лу­кат­ларына да бирә, ә хас мәрхәмәтлелекне бары мөэ­мин­нәр­гә генә.

			Гомуми мәрхәмәтлелеккә килгәндә, Аллаһ Тәгалә әйтте:

			«Дөреслектә, Аллаһ кешеләргә карата Шәфкатьле, Рә­хим­ле» «Әл-Хәҗ», 65.

			Ә хас мәрхәмәтлелеккә килгәндә, Аллаһ Тәгалә әйтте:

			«...Ул мөэминнәргә чиксез мәрхәмәтле» «Әл-Әхзәб», 43.

			Бердәнбер (Әхәд), Мәңге, Ихтыяҗларны Үтәүче (Әс-Самәд)

			Коръәннең өчтән беренә тигез булган «Әл-Ихлас» сүрә­сен­дә Аллаһ Тәгалә әйтте:

			«(И, Мөхәммәд, син аларга болай дип) Әйт: «Ул Аллаһ — Бердәнбер, Ихтыяҗларны Үтәүче (Әс-Самәд)...» «Әл-Ихлас», 1-2.

			Бердәнбер, ягъни, Үзенең камиллегенә килгәндә Бер­дән­бер, Аңа охшаш һәм Аның белән камил сыйфатларын бү­лешер­дәй беркем дә, бернәрсә юк.

			Ихтыяҗларны Үтәүче, ягъни, коллар барча хәлләрендә дә, ихтыяҗларында да түбәнсенеп, ялварып Аңа омтылалар. Кайбер сәләфләр Әс-Самәд — Ул Даими, мәхлукатлар беткән­нән соң Калучы, Мәңге мәгънәсендә, диделәр.

			Мәңге Тере (Әл-Хәй), Яшәешне барлап торучы (Әл-Каййюм), Биек (Әл-Галий), Бөек (Әл-Газыйм)

			Бу исемнәр, Аллаһ тарафыннан, Коръәндәге иң бөек булган «Әл-Көрси» аятендә искә алына. Кем бу аятьне төнлә укып ята, шул кешене иртәнгә хәтле Аллаһтан җибәрелгән саклаучы саклар һәм шәйтан аңа якын да килә алмас. Әл-Бохари, 2311.

			Аллаһ Тәгалә әйтте:

			«Аллаһ — Аннан башка гыйбадәт кылырга лаеклы һичбер иләһ юк. Ул — Мәңге тере, Ул — Яшәешне барлап торучы. Аны беркайчан да йокымсырау басмас, Ул беркайчан да йокыга китмәс. Күкләрдә һәм җирдә булган һәрнәрсә — Аныкы. Кем (Кыямәт көнендә) Аның каршысында (торганда), Аның рөхсәтеннән башка (берәрсе өчен) шәфәгать кыла алыр икән? Ул һәрнәрсәнең үткәнен дә, киләчәген дә белә. Алар Аның гыйлеменнән, Ул Үзе теләп аларга белгерткән нәрсәдән башканы белмиләр, чолгап ала алмыйлар. Аның Көрсие күкләрне һәм җирне үз эченә алды. Аларны саклау Аның өчен бер дә авырлык китерми. Ул — барнәрсәдән дә Биек һәм Бөек» «Әл-Бәкара», 255.

			Мәңге тере (Әл-Хәй) исеме Аллаһның яшәеше бар яктан да мәңге һәм камил икәнлекне, ә Ул Үзе йокымсырауга да, йокы­га да, үлемгә дә бирешүчән түгел икәнлекне аң­лата.

			Аллаһ Тәгалә әйтте:

			«Һәрвакыт Тере, һич үлми торган Раббыңа тәвәккәл кыл!» «Әл-Фуркан», 58.

			Яшәешне барлап торучы (Әл-Каййюм) исеме Аллаһның, бернәрсәгә дә мохтаҗ булмыйча, Үзеннән Үзе яши икәнен аңлата, ә калганнар исә бары тик Аның сәбәпле генә яши.

			Биек (Әл-Галий) исеме абсолют биеклеккә күрсәтә, мисал өчен, кодрәтендә биеклек, буйсынуда биеклек, асылы белән биеклек. Кодрәтендә биеклеккә килгәндә, бу — Аллаһка камиллек һәм биеклек сыйфаты хас дигәнне аңлата. Буйсынуда биеклеккә килгәндә, бу — Аллаһ барча мәхлукатларын да Үзенә буйсындырып, тулы хакимлек белән алар белән идарә итә дигәнне аңлата. Ә асылы белән биеклек — Ул Үзенең Гарше өстендә, мәхлукатларыннан югарыда, биектә. Аллаһ Тәгалә әйтте:

			«Биек булган Раббыңның исемен тәсбих кыл...» «Әл-­Әгълә», 1.

			Аллаһ Тәгалә шулай ук әйтте:

			«Менә Аллаһ: «И, Гәйсә! Мин сине Үз хозурыма кү­тә­рер­мен», — диде» «Әли-Гыймран», 55.

			Аллаһ Тәгалә шулай ук әйтте:

			«Әллә соң сез, күктә булган Затның җирне тетрәндереп сезне йоттыруында шикләнәсезме? Әллә соң сез, күктә булган Затның сезгә гарасат җибәрүеннән шик­лә­нә­сезме? Ки­сә­түләребезнең ни икәнен сез озакламый белерсез!» «Әл-Мүлк», 16-17.

			«Күк» дип монда югарылык, биеклек күздә тотыла, башкача әйтсәк, халык кылынган күкләрдән дә биек булу.

			Бөек (Әл-Газыйм) исеме бөеклеккә бәйләнеше булган бар нәрсәгә дә күрсәтә.

			Әүвәл (Әл-Әүвәлү), Ахыргы (Әл-Әәхиру), Өстен, Ап-Ачык (Әз-Зааһиру), Иң Якын (Әл-Бәәтыйну), Белүче (Әл-Гәлийм)

			Аллаһ Тәгалә әйтте:

			«Ул — Әүвәлге, Ахыргы, Өстен һәм Иң Якын, Барысын да белеп торучы» «Әл-Хәдийд», 3.

			Аллаһның илчесе  бер хәдисендә бу дүрт исемгә дә аңлатма биреп китте: «И, Аллаһ!.. Син — Әүвәлге, Сиңа кадәр бер­нәр­сә дә юк иде, Син — Ахыргы, Синнән соң бернәрсә дә булмас, Син — Өстен, Синнән өстә бернәрсә дә юк, Син — Иң Якын, Синнән аста бернәрсә дә юк...».13

			Белүче: гыйлеме бар нәрсәне дә чолгап алган Зат. Аллаһ Тәгалә әйтте:

			«Яшерен булган нәрсәләрнең ачкычлары — Аның хозурында. Алар турында Аннан башка беркем белми. Ул җирдә дә, диңгездә дә ни барлыгын белә. Хәтта агачтан төшкән яфрак турында да Ул белеп тора. Җир караңгылыгында — («Ләүхел Мәхфуз» исемле) аермачык Китапта14 теркәлмичә калган бер орлык бөртеге дә, юеш яки коры булган бернәрсә дә юк» «Әл-Әнгәм», 59.

			Ишетүче (Әс-Сәмийгъ), Күрүче (Әл-Бәсыйр)

			Аллаһ Тәгалә әйтте:

			«Һәм Ул — Ишетүче, Күрүче» «Әш-Шура», 11.

			Ул — Ишетүче, ә ишетү — Аның сыйфаты икәнне аңлата. Ул — Күрүче, күрү — Аның сыйфаты икәнне аңлата. Димәк, Ул барнәрсәне дә ишетә, күрә һәм бернәрсә дә Аннан яшеренеп кала алмый.

			Хикмәт Иясе (Әл-Хәкийм), Хәбәрдар (Әл-Хабийр)

			Аллаһ Тәгалә әйтте:

			«...һәм Ул — Хикмәт иясе, Хәбәрдар» «Сәбә», 1.

			Хикмәт Иясе. Ул Үзе булдырган яшәеш һәм дини кануннары нигезендә бу тормышта да, Ахирәт тормышында да мәхлуклары өстеннән идарә итә һәм ничек тели — шулай хөкем кыла. Беркем дә Аның карарына каршы төшә алмый. Ул — Хикмәт Иясе, шуңа күрә дә Ул халык кылган бар нәрсәләр дә камил төгәллек һәм гүзәллек белән аерылып торалар.

			Хәбәрдар. Ачык һәм яшерен булган бар нәрсәдән дә хәбәр­дар.

			Аллаһ Тәгаләнең сыйфатларына түбәндәгеләр керә:

			Йөз

			Аллаһ Тәгалә әйтте:

			«Фәкать олуглык үә юмартлык иясе булган Раббыңның йөзе калучыдыр» «Әр-Рахмән», 27.

			Куллар

			Аллаһ Тәгалә әйтте:

			«Аның Куллары киң җәелгән» «Әл-Мәидә», 64.

			Күз

			Аллаһ Тәгалә әйтте:

			«Раббыңның хөкеме килгәнче сабыр ит, дөреслектә, син Безнең Күзләребез каршында» «Әт-Тур», 48.

			Аллаһ Тәгалә шулай ук әйтте:

			«...Сине Минем Күз алдымда үстерер өчен» «Та һа», 39.

			Монда ике күз хакында сүз бара, шуңа күрә дә Аллаһ­ның ил­чесе : «...Дөреслектә, сезнең Раббыгыз бер күзле тү­гел», — диде. Әл-Бохари. 7407; Мөслим, 169.

			Югарыда телгә алган өч сыйфат Аллаһның Заты белән булган сыйфатка күрсәтә.

			Гарештән югары булу

			Аллаһ Тәгалә әйтте:

			«Рахмән (Рәхмәт иясе) булган Аллаһ Гарештән югары кү­­­тә­­рел­де» «Та һа», 5.

			Аллаһ Тәгалә шулай ук әйтте:

			«Шуннан соң Ул Гареш өстенә югарыланды» «Әл-Әграф», 54.

			Алда атап киткән югарылык биеклеккә (иң югары чик), бар­ча нәрсәдән дә биектә булуны, күтәрелеш һәм тотрык­лы­лык­ны күрсәтә. Әлеге сыйфат — Аллаһның гамәле белән бәй­ле бул­ган сыйфатларына керә.

			Бергә булу

			Аллаһ Тәгалә әйтте:

			«Ул — күкләрне үә җирне алты көндә барлыкка китерде, соңыннан Гарештән югары күтәрелде. Җирдән ни чыга, җиргә ни керә, күктән ни иңә, күккә ни менә — барысын да Ул белеп тора. Сез кайда гына булсагыз да, Аллаһ һәркайда да сезнең белән. Аллаһ гамәлләрегезне күреп тора» «Әл-Хәдийд», 4.

			Аллаһ Тәгалә шулай ук әйтте:

			«Күкләрдә үә җирдә булганнарның барчасын да Аллаһ белеп торганын белмисең мени? Өч кеше сөйләшеп торганда, дүртенчесе Аллаһ булыр. Биш кеше серләшеп торганда, әлбәттә, алтынчысы Аллаһ булыр. Шуннан аз яки күбрәк кеше сөйләшкәндә дә Аллаһ, һичшиксез, алар янында булыр. Ахырда Кыямәт көнендә Ул аларга ни кылганнарын хә­бәр итәчәк, Аллаһ бит бар нәрсәне дә белә!» «Әл-Мүҗәдәлә», 7.

			Аллаһ Тәгалә шулай ук әйтте:

			«...Менә ул (Мөхәммәд) үзенең иптәшенә (Әбу Бә­кер­гә): «Син кайгырма. Дөреслектә, Аллаһ — безнең бе­лән!» — ди­де» «Әт-Тәүбә», 40.

			Аллаһ Тәгалә шулай ук әйтте:

			«Дөреслектә, Аллаһ тәкъвалар (гөнаһ кылудан курыкканнар) һәм изге гамәлләр кылучылар белән» «Ән-Нәхел», 128.

			Аллаһның бергә булуы ике төрле була.

			Беренчесе — һәркем, барча нәрсә белән дә бергә булу, мо­ңа югарыда карап киткән «Әл-Хәдийд» һәм «Әл-Мүҗә­дә­лә» сү­рә­лә­ре аятьләре күрсәтә. Бу — Аллаһның Үз мәхлукатлары ха­кын­дагы бар нәрсәне дә белүе белән бәйле. 

			Икенчесе — Аллаһ бар кылган кайбер мәхлукатлар бе­лән бергә булу, моны без «Әт-Тәүбә» һәм «Ән-Нәхел» сүрә­лә­ре аять­ләрендә күрдек. Монда сүз Аллаһка якын булганнар хакында, әлеге аятьләрнең мәгънәләренә караганда, Ул һәр­вакыт аларга ярдәм, булышлык күрсәтә һәм аларны саклый.

			Килү

			Аллаһ Тәгалә әйтте:

			«Әллә соң алар (Кыямәт көнне) Аллаһның фә­реш­тә­ләр бе­лән, ак болытлар күләгәсендә килүен кө­тә­ләр­ме?» «Әл-Бәкара», 210.

			Аллаһ Тәгалә шулай ук әйтте:

			«...Синең Раббың рәт булып тезелгән фә­реш­тәләр бе­лән килгәч...» «Әл-Фәҗер», 22.

			Монда сүз Аллаһ Тәгаләнең Кыямәт көнендә Үзенең колларына карата ахыргы карарын чыгарырга килүе хакында. Әлеге сыйфат — Аллаһның гамәле белән бәйле булган сыйфатларына керә.

			Беренче күккә төшү

			Ике «Сахих»та да, Әбу Һурәйрадан (Аллаһ аннан разый булсын) килгән хәдистә, Пәй­гам­бәребез безгә болай дип хәбәр итте: «Һәр төннең азакы өченче өлеше җиткәч, Аллаһ беренче күккә төшеп: «Кем Миңа дога белән дәшә — Мин аңа җавап бирермен, кем Миннән нәрсә дә булса сораса, Мин аны бирермен, Миннән гафу итүне сораганны Мин гафу итәрмен!» — дип әйтә». Әл-Бохари, 1145; Мөслим, 758.

			Шулай итеп, әлеге хәдис Аллаһ Сүбхәнәһү үә Тәгаләнең һәр төнне беренче күккә төшкәнен дәлилли, һәм әлеге сыйфат Аллаһның гамәле белән бәйле булган сыйфатка керә.

			Сүз, Сөйләшү

			Аллаһ Тәгалә әйтте:

			«Муса (билгеләнгән урынга) Без билгеләгән вакытка килеп җиткәч, Раббысы аның белән сөйләште» «Әл-Әгъраф», 143.

			Аллаһ Тәгалә шулай ук әйтте:

			«Менә Аллаһ әйтте: «И, Мәрьям улы Гәйсә!»» «Әл-Мәидә», 116.

			Аллаһ Тәгалә шулай ук әйтте:

			«Әгәр мөшрикләрнең берәрсе синнән аны сыендыруың­ны сораса, син аны Аллаһның сүзләрен ишеткәне­нә кадәр сыендырып тор» «Әт-Тәүбә», 6.

			Сүз, яки Аллаһның сөйләшүе Аның сыйфатларына керә. Ал­лаһ теләсә — сөйләшә, кайчан һәм ничек тели — шунда сөй­лә­шә. Аның тавышы ишетелә, ә Аллаһның сүзләре, бер яктан, Аның Заты белән бәйле, икенче яктан — гамәле бе­лән бәйле сый­фаты.

			Коръән — күктән иңгән һәм халык кылынмаган Аллаһның сүзләре.

			Аллаһ Тәгалә әйтте:

			«Ошбу Без иңдергән Китап (Коръән) — (бик) мөбәрак. Сез аңа иярегез...» «Әл-Әнгәм», 155.

			Әйткәнебезчә, Аллаһның сүзләре Аның сыйфатларыннан берсе, ә Аның сыйфатлары халык кылынмаган.

			Мәхәббәт

			Аллаһ Тәгалә әйтте:

			«...Дөреслектә, Аллаһ изгелек кылучыларны ярата» «Әл-­Бә­ка­ра», 195.

			Аллаһ Тәгалә шулай ук әйтте:

			«Дөреслектә, Аллаһ тәкъва бәндәләрне ярата» «Әт-Тәүбә», 4.

			Ризалык

			Аллаһ Тәгалә әйтте:

			«Аллаһ алардан разый булды, алар да Аннан разый калды» «Әл-Мәидә», 119.

			Ачу

			Аллаһ Тәгалә әйтте:

			«...Аллаһның аларга ачуы чыкты...» «Әл-Фәтех», 6.

			Бу исемнәр һәм сыйфатларның Аллаһка караганын без тө­гәл беләбез, чөнки шул исемнәр һәм сыйфатлар белән Аллаһ Үзен Үзе һәм Аның илчесе  атады. Монда Коръән һәм Сөн­нәт­тән һичнинди тайпылу да юк, чөнки аларның ачыктан-ачык мәгънәсеннән тайпылу һич тиешле түгел. Шулай ук әлеге исем-сыйфатлар артында нәрсә яшеренгәнлеген ачыкларга тырышу, Аның сыйфатларын кешеләргә хас булган сыйфатлар бе­лән тасвирлау ярамый.

			Аллаһ Тәгалә әйтте:

			«Аңа охшаш бернәрсә дә юк...» «Әш-Шура», 11.

			Аллаһ Тәгалә шулай ук әйтте:

			«Син Аңа охшаш булган башка берәүне беләсеңме?» «Мәрьям», 65.

			Аллаһ Тәгалә шулай ук әйтте:

			«...Һәм Аңа охшаш (тиң) булган беркем дә юк» «Әл-Ихлас», 4.

			Аллаһны исем-сыйфатларында берләүне ничек дөрес итеп аңларга?

			Аллаһ Тәгаләнең исем-сыйфатларын дөрес итеп аңлау — исем-сыйфатларны бозмыйча (тәхрийф), кире какмыйча (тәгъ­тыйль), күзалламыйча (тәкйиф) һәм мәхлукатларының сыйфатларына охшатмыйча (тәмсийл), Аллаһ Үзен Үзе һәм Аның илчесе  сыйфатлаган барлык исем-сыйфатларга да абсолют рә­вештә иман китерү, ышануда нигезләнә.

			• Бозу (тәхрийф) — Аллаһның исем-сыйфатларының хакыйкый мәгънәсен үзгәртүдән гыйбарәт.

			Ул ике төрле була:

			1) Исем булган сүзгә артык хәреф өстәп, яки бер яисә берничә хәреф киметеп, хәрәкәләр өстәп бозу, мәгънәсен үзгәртү. Шулай итеп, адашкан төркем вәкилләре Аллаһ китабындагы «истәвә» сүзен үзгәрттеләр. Аллаһ Тәгалә әйтте:

			«Рахмән (Рәхмәт иясе) Аллаһ Гарешкә күтәрелде (ис­тә­вә)» «Та һа», 5.

			«Истәвә» сүзенең якынча мәгънәсе «күтәрелде», ягъни, «юга­рыда», «биектә», дигәнне аңлата. Ә алар «истәүлә» дип үз­гәр­теп, «басып алды», «кулга төшерде» дигән, тамырыннан ук баш­ка мәгънәгә ия булган аңлатма бирделәр.

			2) Аллаһ һәм Аның илчесе  биргән мәгънәне аңа каршы килгән сүз белән үзгәртү. Мисал өчен, «Аллаһның Кулы» сү­зен­дә­ге «йәд» (кул) сүзен «Аллаһның куәте» яки Аның «Рәх­мә­те» дип үзгәртү. Болай дип аңлау дөрес түгел, моның Коръән, Сөн­нәт текстларында да һәм билгеле булган гарәп теле кагый­дә­лә­рен­дә дә бер нигезе дә юк.

			• Кире кагу (тәгътыйль) — Аллаһның бар сыйфатларын да кире кагудан гыйбарәт. Моны Аллаһның бер сыйфаты да юк, дип фикер йөрткәннәр әйтә.

			• Күзаллау (тәкйиф) — иләһи сыйфатларның образын тас­вир­лау, күзаллаудан гыйбарәт. Шулай итеп кайбер адашкан фирка әһелләре эшли. Алар Аллаһ сыйфатларының мәгънәсен бозалар, аларга аерым бер форма бирәләр һәм, мисал өчен, Аллаһның Кулы нинди, Ул ничек итеп Гаршеннән югары кү­тә­рел­гән, дип Аны күзаллыйлар. Болай итеп тасвирлау ялган булып тора, чөнки Аллаһның Үзеннән башка моның хакында беркем дә белми.

			• Охшату (тәмсийл) — Аллаһның сыйфатларын мәх­лу­кат­ла­­ры сыйфатларына охшатудан гыйбарәт. Мисал өчен, андый ке­­­ше: «Аллаһның ишетүе безнең ишетүебез төсле», яки «Аллаһ­­­ның Йөзе безнең йөзләребез төсле» дип әйтә. Аллаһ боларның барысыннан да өстен!

			Аллаһның исем-сыйфатларын дөрес итеп аңлау өч ка­гый­дә­гә нигезләнә, кем аларны аңласа һәм кабул итсә, шул ке­ше бу мәсьәләдә беркайчан да адашмас. Әлеге кагыйдәләр тү­бән­дә­ге­дән гыйбарәт:

			1. Бөек һәм Биек булган Аллаһның бер генә сыйфаты да мәхлукатлары сыйфатына охшаш түгел. Аллаһ Тәгалә әйт­те:

			«Аңа охшаш беркем дә юк һәм Ул — Ишетүче, Кү­рү­че» «Әш-Шура», 11.

			Әлеге күркәм аять Аллаһның Үзенең мәхлукатлары арасын­да бернинди дә охшашлыгы юк икәнлегенә күрсәтә. Әлеге ише­тү һәм күрү сыйфатлары Аллаһның бик күп мәх­лу­катларына да хас булуына карамастан, югарыда карап киткән аять аермачык итеп Аллаһның да ишетүе һәм күрүе барлыгына, әмма мәхлукатларының ишетүкүрүенә бер дә охшамаганлыгына күрсәтә.

			Моны шулай ук Аллаһның сүзләре белән дәлилләп була:

			«Аллаһны беркем белән дә чагыштырмагыз» «Ән-Нәхел», 74.

			Шулай ук:

			«...һәм Аңа охшаш (тиң) булган беркем дә юк» «Әл-Ихлас», 4.

			2. Аллаһ Үзен Үзе атаган һәм сыйфатлаган, шулай ук Аның илчесе  сыйфатлаган исем-сыйфатлар Аның бөеклегенә хас рәвештә.

			3. Аллаһ сыйфатларының затына төшенергә тырышу ярамый, чөнки мәхлукатлар моңа сәләтле түгелләр. Бу Аллаһның сүзләре белән дәлилләнә:

			«Ул аларның киләчәген дә, үткәннәрен дә белә, әм­ма алар Аны гыйлемнәре белән чолгап ала алмыйлар» «Та һа», 110.

			Сәламәт акылы булган кеше аңларга тиеш: аның акылының билгеле бер чиге бар һәм ул шул чиктән ары уза алмый. Бу аның ишетү һәм күрү мөмкинчелекләренең дә чиксез түгел икәнлеге белән бер. Мисал өчен, берәү, моңа ирешергә мөмкин түгел булуына да карамастан, үзенең акылы белән Аллаһ сыйфатларының заты хакында фикерләп ти­рән­гә кереп китә икән, ул стена артында булган нәрсәне күрергә, бик ерактан килгән тавышны ишетергә өметләнүче белән тиң.

			Коръән, Сөннәт Аллаһның бик күп күркәм исемнәрен, камил сыйфатларын искә ала һәм аларны тулаем санап чыгу мөмкин түгел. Без югарыда китергән исемнәр һәм сыйфатлар бары тик берничәсе генә.

			Аллаһның бөеклегенә һәм камиллегенә хас рәвештә, һәр­бер мөселман да бу иләһи исем-сыйфатларны танырга тиеш. Ал­лаһ Үзен Коръәндә ничек тасвирлаган, ул боларның барысын да танырга тиеш, чөнки, мәхлукатларына караганда, Аллаһ Үзе хакында яхшырак белә. Шулай ук, һәр­бер мөселман, Пәй­гам­бәребез  Аллаһны үзенең Сөн­нә­тен­дә ничек тасвирла­ган — шуны да танырга тиеш. Чөн­ки ул, башка кешеләрдән аер­малы буларак, Раббысы хакында яхшырак белгән. Ул алар ара­сында иң ихласлысы, иң оста теллесе, иң диндарлысы, иң тәкъвалысы булган. Беркемнең дә Аллаһның нинди дә булса сыйфатын кире кагарга яки Аның мәхлукатларыныкына охшатырга хакы юк, чөнки:

			«Аңа охшаш беркем дә юк һәм Ул — Ишетүче, Кү­рү­че» «Әш-Шура», 11.

			Аллаһны иләһлегендә берләү (тәүхид әл-улүһия)

			«Улүһия» дигән гарәп сүзе «иләһ» сүзеннән ясала. «Иләһ» — мә­хәб­бәт һәм бөекләү нигезендә буйсына торган зат. Аңа буйсыналар һәм Аның каршында түбәнсенәләр, Аннан куркалар һәм Аны телиләр, кайгылы вакытта Аңа сыгыналар һәм яшәешебезнең мөһим вакытларында Аңа дога белән дәшәләр, хәерлелекне өмет итеп Аңа тәвәккәллиләр һәм Аннан сыеныр урын эзлиләр.

			Кеше күңелендә иләһкә карата булган шушы хисләр, илә­һи затның адәм балаларына һәм барча мәхлукатларга да хас булмаган камил һәм бөек сыйфатларга ия булу сә­бәп­ле барлыкка килә.

			Аллаһны иләһлегендә берләү (тәүхид әл-улүһия) — бары тик бер Аллаһ кына хакыйкый иләһ һәм бары тик Ул гына Аңа гыйбадәт кылырга лаеклы, дип йөрәгең белән инану. Әгәр бары бер Аллаһ Тәгалә генә — Раббы һәм бары тик Ул гына ка­мил исемнәргә, сыйфатларга ия икән, димәк, бер Ул гына ха­кый­кый иләһ!

			Аллаһ Тәгалә әйтте:

			««Бер Аллаһка гына гыйбәдәт кылыгыз үә ялган иләһ­ләр­дән ваз кичегез!» — дип әйтсеннәр өчен, Без һәрбер өм­мәт­кә дә илчеләр җибәрдек» «Ән-Нәхел», 36.

			Аллаһ Тәгалә әйтте:

			«Чөнки бу, Ул — Аллаһ хак булганы, ә Аннан башка гый­бадәт кылган нәрсәләр — ялган һәм шулай ук Аллаһ — Биек һәм Бөек булганы өчендер» «Әл-Хәҗ», 62.

			Һәм Аллаһ Тәгалә безгә Коръәндә, кешеләр иләһкә тиңләп гый­бадәт кыла торган барча объектлар да ялган, дип хәбәр ит­те. Ягъни, аларга буйсыну, дога белән дәшү, өмет, курку, ярдәм со­рап сыену, тәвәккәл аша гыйбәдәт кылган кеше, алардан бер­нәрсә дә алмас.

			Аллаһ Тәгалә әйтте:

			«Әллә алар бернәрсәне дә бар итә алмаган, ә үзләре юк­тан бар ителгән (ясалган) нәрсәләрне Аллаһка ширек (тиң­дәш) кылалармы? Ә бит шул нәрсәләр аларга да ярдәм итә алмыйлар, үзләренә дә ярдәм күрсәтмиләр» «Әл-Әграф», 191-192.

			«Сезнең Аннан башка дога кылып, мөрәҗәгать иткән нәр­сәләрегез сезгә дә ярдәм итә алмыйлар, үзләренә дә яр­дәм күрсәтмиләр» «Әл-Әграф», 197.

			«Ул (Аллаһ) төнне көн белән аралаштырыр, көнне исә төн эченә кертер. Кояш белән айны үз әмере белән йөртер. Аларның һәрберсе билгеләнгән вакытка чаклы шулай йөрер. Боларның бөтенесен дә Аллаһ берүзе башкара. Барча милек — Аныкы, Аны инкарь итеп сез табынганнар исә хәтта бер хөрмә җимешенең ярысына да ия түгелләр. Әгәр сез аларны (ялган иләһләрегезне) чакырсагыз, алар сез чакырганны ишетмәс, ишеткән сү­рәт­тә дә, сезгә җа­вап бирмәсләр. Кыямәт көнне Аллаһка тиң булудан ваз ки­чәр­ләр. Бу хакыйкатьне сиңа барча нәрсәләрдән хәбәрле булучы Аллаһтан башка һичкем әйтмәс» «Фатыр», 13-14.

			Кешеләрнең күпчелеге Аллаһны Раббы, Халык кылучы, Ризыкландыручы, Хуҗа дип таный, болар барысы да Ал­лаһ­ның Раббылыкта бердәнберлегенә керә. Шул ук вакытта, кемгә дә булса зарар да, файда да китерә алмаган, бер­нәр­сә белән дә ризыкландыра алмаган, бернәрсәдән дә мәх­рүм итә алмаган төр­ле­дән-төрле предметларны, сынымнарны, үлгән әүлияләрне һәм фә­реш­тәләрне, йолдызларны, агачларны гыйбадәтләрендә Аллаһ белән янәшә куялар, тиңдәш кылалар.

			Аллаһ Тәгалә әйткәнчә:

			«Аларның күпләре Аллаһка тиңдәшләр кылып иман китерә» «Йосыф», 106.

			Пәй­гам­бәребез чорында яшәгән мөшрикләр Аллаһны Раббы, Халык кылучы, Ризыкландыручы, Хуҗа дип таныдылар, әм­ма шуның белән бергә галәмнәрнең Раббысы белән янәшә кем­гә дә, нәрсәгә дә булса гыйбадәт кылдылар. Аларга догалар белән дәшеп, коткаруларын сорап һәм хаҗәтләре белән мө­рә­җә­гать итеп, Аллаһка тиңдәшләр кылдылар.

			Аллаһ Тәгалә Үзенең Китабында бик күп урында га­рәп мөш­рикләренең Аллаһны Раббылыкта берлеген, ягъни, тәү­хид әр-­рубубияне таныганнарын, әмма, шуның белән бер­гә, гыйба­дәт­тә Аңа тиңдәшләр кылганнарын әйтә.

			Шулай итеп, Аллаһ Тәгалә әйтте:

			«Әгәр син алардан: «Күкләрне һәм җирне кем яралткан, кояшны, айны буйсындырып йөртүче кем?» — дип сорасаң, алар, һичшиксез: «Аллаһ!» — дип җавап бирерләр. Шулай булгач, нигә соң алар йөз чөерәләр?» «Әл-Гәнкәбүт», 61.

			Аллаһ Сүбхәнәһү үә Тәгалә шулай ук әйтте:

			«Әгәр дә син алардан: «Үлгәннән соң Кем күктән су иң­де­реп үлгән җирне тергезде?» — дип сорасаң, алар, һич­шик­сез: «Аллаһ!» — дип җавап бирерләр. «Барча мактау Ал­лаһ­кадыр!» — диген. Ләкин аларның күбесе шуны аңламый» «Әл-Гәнкәбүт», 63.

			Аллаһ Тәгалә шулай ук әйтте:

			«Әгәр дә син алардан: «Сезне кем яралтты?» — дип сора­саң, алар: «Аллаһ!» — дип җавап бирерләр. Шулай булгач, ни­гә соң алар йөз чөерәләр?» «Әз-Зухруф», 87.

			Аллаһ Тәгалә шулай ук әйтте:

			«Әйт: «Әгәр беләсез икән, әйтегез: бу дөньяга һәм андагы барча нәрсәгә кем хуҗа?» Алар: «Аллаһ!» — дип җавап би­рер­ләр. «Шулай булгач, нигә уйлап карамыйсыз?» — ди­ген. «Җиде кат күкләрнең һәм бөек Гарешнең Раббысы кем?» — дип сора алардан. Алар: «Аллаһ!» — дип җавап би­рер­ләр. «Шулай булгач, сез Аллаһның җәзасыннан нигә ку­рыкмыйсыз?» — диген. Әгәр беләсез икән, әйтегез: «Барлык мөлкәтне кем үз карамагында тота? Кем һәрнәрсәне сак­лар һәм кемнән сакланып булмас?» Алар: «Аллаһ!» — дип җавап бирерләр. «Никадәр сихерләнгәнсез!» — диген» «Әл-Мөэминун», 84-89.

			Пәй­гам­бәребез чорында яшәгән гарәп мөшрикләре сынымнар үзләреннән-үзләре яңгыр яудыралар, бу дөньяны ризык­лан­дыралар һәм аның белән идарә итәләр дип уйламыйлар иде. Киресенчә, боларның барысын да бар кимчелекләрдән дә пакь булган Раббы гына булдыра ала дип ышана иделәр. Алар, Ал­лаһтан башка догалар белән дәшкән сынымнарының халык кылынган нәрсә икәнлекләрен һәм үзләренә дә, аңа гыйба­дәт кылучыларга да үзлегеннән ни файда, ни зарар китерә ал­маганнарын таныдылар. Алар бу сынымнар ишетә дә, күрә дә алмаганнары кебек, үтерә дә, терелтә дә алмаганнарын бе­лә­ләр иде. Алар боларның барысын да бары тик бер Аллаһ кына булдыра алганына, бу хакимлекне Аның белән беркем дә бү­леш­мәгәнлегенә, ул сынымнарның да, үзләренең дә моңа көч­лә­ре җитмәгәнлегенә ышандылар. Алар бар кимчелектән дә пакь булган Аллаһ кына бердәнбер Халык кылучы, ә калган барлык мәхлукатлар да Аның мәхлукатлары, Ул — бердәнбер Раббы, ә калганнар тулаем Аның хакимлеге астындагы коллар икә­нен таныдылар. Ләкин шуның белән бергә, Аллаһ каршында шәфәгать кылуларын сорап һәм Аңа якынаерга теләп, ул мөш­рикләр Аллаһның мәхлукатларын Аңа тиңдәшләр кылдылар. Аллаһ алар хакында болай дип әйтте:

			«Аллаһтан башканы үзләренә яклаучы, ярдәмче итеп ал­ганнар: «Без аларга безне Аллаһка тагын да ныг­рак якы­найт­сыннар дип кенә гыйбадәт кылабыз», — диләр» «Әз-Зумәр», 3.

			Ягъни, аларга ярдәм күрсәтелсен, ризык бирелсен, дөнь­яви эшләре тиешле тәртипкә китерелсен, дип алардан (алар аша) үзләренә Аллаһтан шәфәгать сораганнар.

			Югарыды күренгәнчә, асылда, мөшрикләр Аллаһны бар нәр­сә­нең дә Раббысы дип таныдылар, әмма, шуңа да карамас­тан, Аллаһ аларны мөселманнар дип атамады. Киресенчә, Аллаһ Сүбхәнәһү үә Тәгалә аларны күп иләһләргә табыну­чы­лар — мөш­рикләр дип атады, аларга мәңгелек булган җәһәннәм бе­­лән янады. Тәүхид әр-рубубияның мәҗ­бү­ри булган шартын үтә­мә­гәнгә, ягъни, бер Аллаһка гына гыйбадәт кылмаганга кү­рә, Аллаһ Үзенең илчесенә  аларның гомерләрен һәм малларын хәләл кылды.

			Бар әйткәннәрдән дә шул ачык чагыла: мөселман булыр өчен, бер Аңа гына гыйбадәт кылмыйча торып, Аллаһны бер­дән­бер Раббы дип тану гына җитми һәм бу сине җә­һән­нәм утын­нан сакламаячак. Әле ул гына түгел, Аллаһны гый­ба­дә­теңдә берләмичә торып Аның Раббылыгын гына тану, кешенең үзенә каршы бәхәссез дәлил булып тора. Чөн­ки Аллаһны Раббылыкта бер дип тану аны ихластан, бернинди дә тиң­дәш­ләр кылмыйча, гыйбадәтен бердәнбер Аллаһка гына юнәлтергә өндәп тора һәм бер Аңа гына гыйбадәт кылу бурычын йөкли.

			«Ләә иләәһә иллә-Ллаһ» шәһадәте — тәүхид сүзләре

			Тәүхиднең өч төргә бүленүе — аерым өч төр тәүхид бар һәм алар бер-берсе белән бәйләнмәгән, аның берсен генә куллансаң да җиткән, ә калганнарын санга сукмасаң да була, алар ара­­сын­да мөһимрәге дә, мөһимлеге азрак булганы да бар ди­гән­не аңлатмый. Адәм баласы бары тик өч төрен дә кулланып яшәсә генә тәүхидне тормышка ашырып яшәүче булып исәп­лә­нә. Кем дә кем шул тәүхиднең бер төрендә генә булса да Аллаһ­ка тиң­дәш­ләр кыла икән, ул, әйтер­сең­лә, бар төрендә дә Аңа тиңдәшләр кыл­ган була, чөнки алар арасында үзара бәйләнеш бик тыгыз.

			Мисал буларак, дога белән бер Аллаһ кына булдыра ала тор­ган нәрсәне башка берәүдән сораучы кешене китереп була. Бу кеше барлык өч төр тәүхидтә дә Аллаһка тиңдәшләр кыла.

			Ул Аллаһка гыйбадәттә тиңдәшләр кыла, чөнки гыйба­дәт төрләреннән булып саналган дога белән башка берәүгә дәшә, шулай итеп, Аллаһның иләһлектә бердәнбер (тәүхид әл-улүһия) икәнлегенә каршы килә.

			Ә Аллаһның Раббылыкта бердәнбер (тәүхид әр-рубубия) икәнлегенә килсәк, бу кеше нинди дә булса файдага ирешергә, үзеннән нинди дә булса зарарны алуга өмет итеп, Ал­лаһ­тан башка берәүгә дәшә, чөнки, ул дога белән дәшкән затны Аллаһ­ның мөлкәтендә идарә итә ала, аның үтенечен канәгатьлән­де­рә ала дип ышана.

			Аллаһның камил исемнәр һәм сыйфатларында бер­дән­берлегенә (тәүхид әл-әсмә үә әс-сыйфат) килгәндә, бу кешенең кыл­ган гамәленнән шуны аңларга мөмкин: янәсе, дога белән дәш­кән зат — ишетүче, якын, аңа дәшкәннәрнең барчасын да ише­тә, аларның теләкләрен үти, сораганнарын бирә ала.

			Бары тик Аллаһ кына хакыйкый иләһ икәнлеге «Ләә иләә­һә иллә-Ллаһ» — Аллаһтан башка гыйбадәт кылырга лаек­лы иләһ юк дигән  шәһадәт сүзләрендә чагыла. Бу бөек  шә­һа­дәт кә­ли­мә­сенең мәгънәсе шуннан гыйбарәт: мәхлукатлары тара­фын­нан Аллаһтан башка беркем дә гыйба­дәт­кә лаек түгел. Чөн­ки Аллаһтан башка беркем дә камиллек һәм бөеклек сый­фат­лары, Ул гына Бөек Раббы һәм барча нәрсәне дә Халык кы­лу­чы кебек иләһи сыйфатларга ия түгел. Бары тик Ул гына га­ләм­нәрдәге бар процесслар белән дә идарә итә, Ул гына барлык камиллек сыйфатлары иясе һәм барлык кимчелекләрдән дә ерак тора, шунлыктан, Аның каршысында гына түбәнсенергә һәм буйсынырга кирәк. Аллаһ Тәгалә мәхлукатларны берүзе генә иң баштан халык кыла һәм аларны яңадан кире торгыза, боларны башкарганда Аның белән янәшә беркем дә кат­наш­мый. Болар — бары тик Ул гына гыйбадәткә лаек һәм бу гый­ба­дәттә Аның белән бергә беркемнең дә булырга хакы юк ди­гәнне аңлата.

			«Ләә иләәһә иллә-Ллаһ»  шәһадәт сүзләренең шартлары

			Адәм баласының Ислам диненә кергәнлеген аңлаткан шу­шы бөек сүзләр йөрәктән чыксын, аны әйткән кешегә файда ки­тер­сен өчен җиде шарт үтәлергә тиеш. Моңа күр­сәт­мә­ләр Коръән­дә дә, Сөннәттә дә бар. Монда сүз бу шартларны яттан белү түгел, ә аларның мәгънәләренә тотыну ха­кын­да бара. Шулай да булуы бар: кемдер әлеге шартларны санап бирә алмас, әмма шуларны үтәп яшәргә мөмкин. Ә башка берәү барлык шартларны да белергә мөмкин, әмма, шуңа да карамастан, киресен эшләргә мөмкин.

			• Беренче шарт — гыйлем, аның капма-каршысы — бе­лем­сезлек, наданлык.

			Монда сүз кире кагу (ләә иләәһә) һәм раслауны (иллә-Ллаһ) үз эченә алган әлеге  шәһадәтнең мәгънәсен белү күз алдында тотыла.

			Аллаһ Тәгалә әйтте:

			«Бел: Аллаһтан башка гыйбадәт кылырга лаеклы иләһ юк» «Мөхәммәд», 19.

			Аллаһ Тәгалә шулай ук әйтте:

			«...Хакыйкатьне чын күңелдән белгәннәр шәфәгать итү­­дән мәхрүм түгел» «Әз-Зухруф», 86.

			Ягъни, Аллаһтан башка гыйбадәт кылырга лаеклы иләһ юк дип телләре белән әйткән  шәһадәт сүзенең мәгънәләрен йө­рәк­лә­ре белән белгәннәр турында сүз бара.

			Аллаһ Тәгалә шулай ук әйтте:

			«(Һәрчак) гаделлек белән (генә) эш иткән Аллаһ, гыйбадәткә Үзеннән башка лаеклы зат юклыгына таныклык (шә­һадәт) бирде; фә­реш­тәләр дә, гыйлем ияләре дә шулай эш­ләде. Аннан башка (гыйбадәткә лаеклы булган) бер иләһ тә юк, Ул — Бөек Кодрәт һәм Хикмәт иясе» «Әли-Гыймран», 18.

			• Икенче шарт — ышану, аның капма-каршысы — шик­лә­нү.

			Әлеге шарт, бу сүзләрне әйткән кеше, бернинди шикләнү хисе дә кичермичә, нәрсә әйткәнлегенә нык ышанудан гыйбарәт.

			Аллаһ Тәгалә әйтте:

			«Бары тик Аллаһка үә Аның расүленә иман китер­гән­нәр, соңрак шикләнмәгәннәр, Аллаһ юлында малын үә җанын кызганмыйча көрәшкәннәр генә мөэ­мин­нәр. Менә шун­дый­лар гадел кешеләр» «Әл-Хуҗурат», 15.

			Шулай итеп, Аллаһ Тәгалә Үзенә һәм Аның илчесенә карата булган иманның ихласлыгының шарты итеп шикләнү булмауны атады.

			«Әс-Сахих»та Әбу Һурәйраның (Аллаһ аннан разый булсын) сүзләреннән килгән хәдистә, Пәй­гам­бәребез  әйтте: «Аллаһтан башка гыйбадәт кылырга лаеклы иләһ юк һәм мин — Аллаһның илчесе дип  шәһадәт китерәм, дө­реслек­тә, кем шушы сүзләрдә шикләнмичә Аллаһны каршы алса, ул, һичшиксез, Җәннәткә керәчәк». Мөслим, 27.

			• Өченче шарт — кабул итү, аның капма-каршысы — ки­ре кагу.

			Бу — сүзләрдә чагылган һәм гамәлләрдә раслаган шушы  шәһадәт таләп иткән нәрсәләрне йөрәк белән кабул итү һәм  шәһадәтнең мәгънәсенә каршы килә торган бар нәрсәне дә кире кагу.

			Аллаһның илчеләрен кире каккан кешеләр алай эш­лә­мә­де. Алар хакында Аллаһ Тәгалә болай дип әйтте:

			«Синнән алда да нинди генә җирлеккә кисәтүче пәй­гам­бәрләр җибәрсәк тә, андагы көр тормышта яшә­гән­нәр: «Дөреслектә, без ата-бабаларыбызны шундый дин тотканнарын күрдек, без дә алар тоткан юлдан барабыз», — диделәр» «Әз-Зухруф», 23.

			Ә имансызларга килгәндә, алар хакында Аллаһ болай дип әйтте:

			«Аларга: «Аллаһтан башка гыйбадәт кылырга лаеклы иләһ юк», — дигәч, алар йөз чөерделәр һәм әйттеләр: «Без ти­лер­гән бер шагыйрьгә ышанып, табынган иләһ­лә­ребез­дән ваз кичәргә тиешмени?» «Әс-Саффәт», 35-36.

			«Әс-Сахих»та Әбу Муса Әл-Әшгәридән (Аллаһ аннан разый булсын) хәбәр ителгән хәдистә Пәй­гам­бәребез  болай дип әйтте: «Дөреслектә, Аллаһ мине кешеләргә җибәргән күр­сәт­мә­ләр һәм гыйлем җиргә яуган яңгырга тиң. Җир­нең бер өлеше уңдырышлы булган, ул үзенә суны сең­дер­гән һәм анда бик күп төрле үсемлекләр, үләннәр үскән. Икенче бер өлеше тыгыз булган, үзендә суны тоткарлаган һәм Аллаһ аны кешеләргә файдага юнәлдергән: алар бу суны үзләренә, малларына эче­рер­гә, игеннәрен сугарырга кулланганнар. Яңгыр, шулай ук, үзен­дә суны тоткарламаган һәм бернәрсә дә үсмәгән тигез җир­гә дә яуган. (Җирнең шушы өлешләре) Аллаһның динен аң­лап, миңа җибәрелгән нәрсәләрдән файда алып, үзләре гыйлем алган һәм аны башкаларга да тапшырган кешеләр белән бер, шулай ук, үзе моңа мөрәҗәгать итмәгән һәм миңа Аллаһ тарафыннан җибәрелгән күр­сәт­мә­ләрне кабул итмәгән кешеләргә тиң». Әл-Бохари 79, Мөслим 2282.

			• Дүртенче шарт — буйсыну, аның капма-каршысы — буй­сынмау, карышу.

			Бу —  шәһадәт сүзләре ишарә иткән, ихластан бер Аллаһка гына гыйбадәт кылу таләбенә буйсыну, һәм Аннан башка кем­гә дә, нәрсәгә дә булса гыйбадәт кылудан баш тарту.

			Аллаһ Сүбхәнәһү үә Тәгалә әйтте:

			«...Раббыгызга юнәлегез һәм Аңа буйсыныгыз...» «Әз-Зумәр», 54.

			Аллаһ Тәгалә шулай ук әйтте:

			«Кем игелек кылган хәлендә үзенең йөзен Аллаһка буйсындырды — шул ышанычлы тоткага тотынды» «Локман», 22.

			«Ышанычлы тотка» дип «ләә иләәһә иллә-Ллаһ» сүзләре күз алдында тотыла.

			• Бишенче шарт — тугрылык (дөреслек), аның капма-кар­шысы — ялганлап әйтү.

			Монда сүз, адәм баласы бу сүзләрне әйткәндә, аның йөрәге теле белән «бер сүздә» булырга тиешлеге хакында бара.

			Аллаһ Тәгалә әйтте:

			«Әлиф. Ләм. Мим. «Без иман китердек», — дип әйт­кән­нән соң, безне калдырырлар, авырлыклар аша сыналмабыз дип уйлыйлармы әллә кешеләр? Без аларга кадәр яшәп кит­кәннәрне дә сынаулар аша уздырдык. Аллаһ, һичшиксез, дөресне сөйләүчеләрне дә, ялган сөй­ләүчеләрне дә бе­лә­чәк» «Әл-Гәнкәбүт», 1–3.

			Икейөзлеләргә (монафикълар) килгәндә, алар хакында Аллаһ Тәгалә болай дип әйтте:

			«Кешеләр арасында: «Без Аллаһка һәм Ахирәт кө­не­нә иман китердек», — дип әйтүчеләр бар. Ләкин алар иман китерүчеләрдән түгел. Алар Аллаһны һәм иманга килүчеләрне алдамакчы булалар, ләкин башкаларны тү­гел, үзләрен генә алдыйлар, тик шуны сизмиләр. Алар­ның йөрәкләрендә чир бар. Аллаһ аларның чир­лә­рен тагын да арттырды. Ялган сөйләүләре өчен, аларга үтә авыртулы газап (билгеләнде инде)» «Әл-Бәкара», 8-10.

			Ике «Сахих» җыентыгында да Мугәз ибн Җәбәлдән (Аллаһ аннан разый булсын) хәбәр ителгән хәдистә, Пәй­гам­бәребез  болай диде: «Үзенең йөрәге белән тугры булган хәлдә, кем ге­нә Аллаһтан башка гыйбадәт кылырга лаек­лы бер иләһ тә юк һәм Мөхәммәд — Аллаһның илчесе дип шәһадәт китер­мә­сен, шул кешене Аллаһ, һичшиксез, Утка харам кылыр». Әл-Бохари, 128; Мөслим, 32.

			• Алтынчы шарт — ихласлык, аның капма-каршысы — ширек.

			Монда сүз гыйбадәтләрне бары тик Аллаһ ризалыгы өчен ге­нә башкару нияте белән, гамәлләребезне ширекнең барча бул­ган катышмаларыннан да чистарту хакында бара.

			Аллаһ Тәгалә әйтте:

			«...Ә бит аларга Аның каршында ихластан динен чистартып, бер Аллаһка гына гыйбадәт кылырга әмер ител­гән иде» «Әл-Бәййинә», 5.

			Аллаһ Тәгалә шулай ук әйтте:

			«Диндә ихлас булган хәлдә Аллаһка гыйбадәт кыл! Дө­рес­лектә, пакь дин бер Аллаһка гына багышланырга мөм­кин» «Әз-Зумәр», 2-3.

			Әл-Бохариның «Сахих» җыентыгында Әбу Һурәйрадан (Аллаһ аннан разый булсын) хәбәр ителгән хәдистә, Пәй­гам­бәребез  әйтте: «Кыямәт көнендә минем шәфәгатем сәбәпле иң зур бәхеткә ирешүче кеше булып «Ләә иләәһә иллә-Ллаһ», — дип ихластан, чын йөрәгеннән әйтүче булыр». Әл-Бохари, 99.

			• Җиденче шарт — мәхәббәт, аның капма-каршысы — нәф­рәт.

			Бу мәхәббәт  шәһадәт сүзләренең үзләренә, алар нәрсә та­ләп итә һәм нәрсәгә күрсәтә — шуңа, һәм дә барча булган шарт­лар­ны да үтәп аның буенча гамәл кылучыларга карата ча­гы­ла. Шулай ук, әлеге сүзләрнең капма-каршысы буларак, күп иләһ­ләргә табыну һәм күп иләһләргә табынучыларга карата нәфрәт15 күз алдында тотыла.

			Аллаһ Тәгалә әйтте:

			«Кешеләрнең кайберләре Аллаһтан башкаларны Аңа тиң­дәш итәләр һәм шул иләһләрен Аллаһны сөйгән ке­бек сөя­ләр. Ләкин иман китерүчеләрнең Аллаһны сөю­лә­ре күп­­кә көч­ле­рәк» «Әл-Бәкара», 165.

			Ике «Сахих» җыентыгында да Әбу Һурәйрадан (Аллаһ аннан разый булсын) килгән хәдистә, Пәй­гам­бәребез  әйтте: «Мине үзегезнең балаларыгыз, әтиегез һәм калган барча кешеләрдән дә артык яратмыйча торып, сезнең берегез дә чынлап торып иман китермәячәк». Әл-Бохари, 14; Мөслим, 44.

			Ике «Сахих» җыентыгында да Әнәстән (Аллаһ аннан ра­зый булсын) килгән хәдистә, Пәй­гам­бәребез  әйтте: «Өч сыйфат белән аерылып торган кеше иманның ләз­зәтен татыр: Аллаһны һәм Аның илчесен барча нәрсәдән дә артык сөюче, те­ге яки бу кешене бары тик Аллаһ ризалыгы өчен генә яра­ту­чы һәм утка алып ташлауларын теләмәгән кебек, кө­ферлеккә дә кире әйләнеп кайтырга теләмәүче». Әл-Бохари, 16; Мөслим, 43.

			Гыйбадәтнең әркәннәре

			Әйтеп киткәнебезчә, «иләһ» — ул мәхәббәт һәм бөекләү ни­ге­зен­дә буйсына торган нәрсә. Менә шушы мәхәббәт һәм бөек­ләү нигезендә буйсыну гыйбадәт була да инде, гарәп те­лен­дә «гибәәдә» сүзе белән билгеләнә. Юл хакында «му­гәб­бәд» («ги­бәә­дә» сүзеннән ясалган) диләр. Юл аяк бе­лән тапталып беткән, ягъ­ни, бу юл буйсындырылган, диләр. Шу­ңа күрә дә моннан «гый­бадәт» сүзе барлыкка килә — Ал­лаһ каршында буйсынучанлык, юашлык.

			Аллаһка буйсынучанлык — мәхәббәт һәм бөекләү нигезендә Ул әмер иткән эшләрне кылып һәм Ул тыйган га­мәл­ләрне эшләүдән тыелып Аңа буйсыну. Колның йө­рә­гендә мәхәббәт һәм олылау үзенең Раббысын, Аллаһның Раббылыкта бер­дән­бер­леген һәм Аллаһның исем-сыйфатларында бердәнбер икән­леген таныгач барлыкка килә.

			• Аллаһка мәхәббәт — гыйбадәтнең мәҗбүри булган шарты булып тора. Әгәр кеше кемнең дә булса каршында коллык хисе белән буйсына, ләкин шул ук вакытта аны кү­рә алмый икән, аны аңа гыйбадәт кыла дип әйтеп буламы соң? Юк, әлбәттә!

			Аллаһ Аңа карата иман китергәннәрнең мәхәббәте хакында болай дип әйтә:

			«Кешеләрнең кайберләре Аллаһтан башкаларны Аңа тиңдәш итәләр һәм шул иләһләрен Аллаһны сөйгән кебек сөя­ләр. Ләкин иман китерүчеләрнең Аллаһны сөюләре күп­кә көчлерәк» «Әл-Бәкара», 165.

			Ике «Сахих» җыентыгында да килгән хәдистә, Пәй­гам­бәребез  әйтте: «Өч сыйфат белән аерылып торган кеше иманның ләззәтен татыр: Аллаһны һәм Аның илчесен барча нәр­сә­дән дә артык сөюче, теге яки бу кешене бары тик Аллаһ ри­залыгы өчен генә яратучы һәм утка алып ташлауларын те­ләмәгән кебек, көферлеккә дә кире әйләнеп кайтырга теләмәүче». Әл-Бохари, 16; Мөслим, 43.

			Мәхәббәттән кала, Аллаһка гыйбадәт, һичшиксез, үз эченә курку һәм өметне дә алырга тиеш.

			• Аллаһ каршында курку. Кеше, шулай ук, Аллаһ каршында курку сәбәпле, Аның әмерләрен һәм тыюларын үтәп Аңа буйсына. Аллаһ бит безне Аны тыңламаган өчен Үзенең газабы белән куркыта. Кеше йөрәгендәге Аллаһ каршындагы әлеге курку Аның әмерләрен һәм тыюларын бозу белән бәйле һәм ул мәҗбүри булып тора.

			Аллаһ кешеләргә Аннан куркырга әмер итте:

			«Әгәр сез иман әһелләреннән булсагыз, алардан тү­гел, ә Миннән куркыгыз!» «Әли Гыймран», 175.

			«Һәм бары Миннән генә куркыгыз!» «Әл-Бәкара», 40.

			Шулай ук Аллаһ каршында курку, кешенең кылган гыйбадәте Аллаһ тарафыннан кабул кылынмавы сәбәпле дә булырга мөмкин. Аллаһ Тәгалә әйткәнчә:

			«Дөреслектә, Раббыларының газабыннан курыкканнар, аятьләренә (иманга этәрә торган билгеләренә) иман ки­тер­гәннәр, Раббыларына тиңдәшләр кылмаганнар, Раб­бы­лары янына кайтарылачакларын белеп, куркып садака­ла­рын ихлас күңелдән кайтарганнар — алар барысы да из­ге­лекләр кылырга ашкынып торалар һәм бер-берсен шу­шы юлда уздырырга тырышалар» «Әл-Муэминун», 57-61.

			Әт-Тирмизи һәм Әхмәд җыентыкларында килгән хә­дис­тә, Гаишә (Аллаһ аннан разый булсын) Пәй­гам­бәребездән  әлеге аять хакында сорады: «Йә, Аллаһның илчесе, Аллаһ­ның: «...кур­кып, садакаларын ихлас күңелдән кайтарганнар...» сүз­лә­ре зина кылган, хәмер эчкән, урлашкан кешеләрне күздә то­тып әйтелгәнме?» Ул: «Юк, и, Әс-Сиддык кызы! Монда сүз ура­за­ларын тоткан, намазларын укыган, мохтаҗларга мал таратканнарның шушы га­мәл­лә­ре кабул кылынмас дип куркулары хакында». Әт-Тирмизи, 3175.

			• Аллаһка өмет. Аллаһ Тәгалә безгә Аңа өметләнергә әмер итә. Кешенең гыйбадәт кылгандагы йөрәгендәге өмете мәҗ­бү­ри булырга тиеш. Аллаһ Тәгалә әйткәнчә:

			«...Аллаһның ярдәменнән өметегезне өзмәгез! Хактыр ки, кәферләрдән башкалар Аллаһ ярдәменнән өметен өз­мәс» «Йосыф», 87.

			Кешенең өмете кылган гөнаһлардан соң Аллаһның гафу итүен көтү белән дә бәйле булырга мөмкин. Адәм баласы, кыл­ган гөнаһлары өчен үкенгәннән соң, Аллаһның киче­рү­е­нә өмет итә.

			«Гөнаһ кылып үзләренә зарар иткән колларыма әйт: «Ал­лаһ­ның рәхмәтеннән өмет өзмәгез, чөнки тәүбә итеп тө­зәл­гәндә, Аллаһ гөнаһларны ярлыкаучыдыр! Ул — Ярлыкаучы, Рәхимле»» «Әз-Зумәр», 53.

			«Һәм әгәр алар фәхешлек кылсалар яисә үзүзләренә золым итсәләр, алар Аллаһны искә алалар, гөнаһларын киче­рүен үтенәләр. Кем кичерсен инде аларның гө­наһ­ла­рын Ал­лаһтан башка?» «Әли Гыймран», 135.

			«Нигә сез Аллаһтан ярлыкау сорамыйсыз? Бәлки, ул сез­гә мәрхәмәтле булыр» «Ән-Нәмел», 46.

			Кешенең өмете, Аллаһ адәм баласының кылган гыйба­дәтен кабул кылыр һәм аның өчен Үзе вәгъдә иткән әҗе­рен бирер дип көтү белән дә бәйле булырга мөмкин.

			«Ахирәт көненнән курыккан, Раббының рәхмәтен өмет итүче, төнге сәгатьләрдә сәҗдәгә киткән, аягүрә басып намаз укыган...» «Әз-Зумәр», 9.

			«Дөреслектә, иман китергән кешеләр, йортларыннан кү­чеп китеп Аллаһ юлында барлык көчен сарыф иткәннәр, Ал­лаһ­ның Рәхмәтенә өмет итәләр. Аллаһ — (гөнаһларны) Ки­че­рүче, Рәхимле» «Әл-Бәкара», 218.

			Галимнәр әлеге өч төр йөрәк гамәлләрен гыйбадәтнең баганалары дип атадылар. Чөнки алар, һичшиксез, гыйбадәт кылучының йөрәгендә булырга тиешләр.

			Ширек, көферлек, монафикълык

			Аллаһ Аңа иман китерергә һәм Аның бер Үзенә генә гыйбадәт кылырга әмер итте. Әлеге әмерне үтәмәү өч формада чагылырга мөмкин: ширек, көферлек, монафикълык.

			Ширек

			«Ширек» сүзе «шәрикә» дигән фигыльдән барлыкка килгән һәм «(ниндидә булса бер эштә) катнашучы, иптәш булу» дигән мәгъ­нәгә күрсәтә. Ә «ширек» сүзе үзе «уртаклашу, партнер­лык» ди­гәнне аңлата.

			Гомуми мәгънәдә ширек — бары Аллаһка гына хас булган нәрсәләрдә Аңа тиңдәшләр кылу. Шундый ширекнең өч төре бар:

			Ширекнең беренче төре — ул Аллаһка Аның Раббылы­гында тиңдәшләр (ширек) кылу, ягъни, Аллаһның мәхлукатларын Аның Раббылык сыйфатларында тигезләү яки бу сыйфатларның кайберләрен Аннан башка берәүгә юнәлтү. Мәсәлән: халык кылу, ризыкландыру, үтерү, галәмнәр белән идарә итү һ.б. Аллаһ Сүбхәнәһү үә Тәгалә әйтте:

			«Сезне күктән һәм җирдән ризыкландыручы Аллаһ­тан башка барлыкка китерүче берәр зат бармы? Аннан башка гыйбадәт кылырга лаеклы иләһ юк! Сез хаклыктан никадәр тайпылгансыз!» «Фәтер», 3.

			Ширекнең икенче төре — Аллаһның иләһи исемнәр һәм сыйфатларында Аңа тиңдәшләр кылу, ягъни, Аллаһның мәх­лукатларын шушы кайбер исем-сыйфатларында Аның белән тигезләү. Аллаһ Тәгалә әйтте:

			«Аңа охшаш беркем дә юк һәм Ул — Ишетүче, Кү­рү­че» «Әш-Шура», 11.

			Ширекнең өченче төре — Аллаһка гыйбадәттә тиң­дәш­ләр кылу, ягъни, гыйбадәт кылырга хакыйкый иләһ буларак, бары тик Аның гына хакы булган гыйбадәттә Аның мәхлукатларын Ал­лаһ белән тигезләү. Бу намаз, ураза, дога, коткару сорап дә­шү, корбан чалу, нәзер һәм башка барлык төр гыйбадәтләргә дә ка­гыла. Булсын ул зур, кечкенә, мәҗ­бүри һәм ихтыяри, яшерен һәм билгеле.

			Аллаһ Тәгалә әйтте:

			«Кешеләрнең кайберләре Аллаһтан башкаларны Аңа тиңдәш итәләр һәм шул иләһләрен Аллаһны сөйгән кебек сөяләр. Ләкин иман китерүчеләрнең Аллаһны сөю­ләре күп­кә көчлерәк» «Әл-Бәкара», 165.

			Зур ширек — башка затны Аллаһка тиңләп, аңа да Аллаһка гыйбадәт кылган кебек гыйбадәт кылу. Бу төр ширек кешене Ислам диненнән чыгара һәм аның калган бар га­мәл­ләрен дә юк итә. Әгәр дә кеше шундый халәтендә тәү­бә кылмыйча үлеп китсә — Җәһәннәмдә мәңге газаплануга дучар ителәчәк. Ул анда үлмәячәк тә, газаплары берникадәр дә җи­ңе­ләй­тел­мәячәк.

			Кече ширек — зур ширеккә китерергә мөмкин булган барлык гамәлләр, шулай ук дәрәҗәсе белән зур ширеккә җитмәгән, Коръәндә һәм Сөннәттә ширек дип аталган сүзләр һәм га­мәлләр. Аллаһ Тәгалә теләсә, бу гөнаһлы бән­дә­не Хисап кө­нен­дә кичерәчәк, әгәр тели икән, каты газап белән газаплаячак.

			Зур һәм кече ширек арасында берничә аермалык бар, әмма алар арасында аеруча мөһимнәре булып түбәндәгеләре тора:

			1) Зур ширек Аллаһ Тәгалә тарафыннан бары тик тәүбә кы­лып кына кичерелә ала, ә кече ширек Аның тарафыннан тәү­бә­сез дә кичерелергә, шулай ук, Аның теләге буенча, газапка да тар­тылырга мөмкин.

			2) Зур ширек, аны кылган кешенең барлык гамәлләрен дә фай­дасыз итә, ә кече ширек, аның кайсы гамәленә кер­гән — шул эшен генә файдасыз итә.

			3) Зур ширек, аны кылган кешене диннән чыгарып имансыз итә, ә кече ширек адәм баласын Исламнан чыгармый.

			4) Зур ширектә үлгән кеше мәңгелек Җәһәннәмгә керә һәм Җәннәткә керү мөмкинчелегеннән мәхрүм кала, ә кече ширек бу мәсьәләдә башка гөнаһларга тиң.

			Ширек ничек барлыкка килгән?

			Ширекнең нигезе һәм кешелек тормышында әлеге ким­че­лек­­нең барлыкка килүенең сәбәбе булып борынгы изге­ләр­не чик­тән тыш узып бөекләү, мактау, ихтирам итү тора.

			Аллаһ Тәгалә әйтте:

			«Алар (Нух халкы): «Табына торган иләһләрегезне таш­ла­магыз! Вәд, Сувәг, Йәгус, Йәгук, Нәсрләрдән ваз кич­­мә­гез!» — диделәр. Шулай итеп, алар байтак кеше­ләр­не юлдан яздырды. (Я, Раббым!) Син ул залимнәргә адашудан баш­ка һичнәрсә арттырып бирмә» «Нух», 23-24.

			Вәд, Сувәг, Йәгус, Йәгук, Нәср — болар Нух кавемендә яшә­гән изгеләрнең исемнәре. Үлемнәреннән соң кешеләр аларның сынымнарын ясадылар һәм аларга әлеге исемнәрне бирделәр. Моны алар үзләренең борынгы изгеләрен бөек­ләү, алар хакындагы хәтирәләрне мәңгеләштерү һәм аларның яхшылыклары, өстенлекләре хакында искә төшереп тору өчен эшләделәр. Со­ңыннан нәкъ менә әлеге эшләре, Аллаһтан кала шушы изгеләрен иләһләштереп, аларга гыйбадәт кылуга китерде.

			Нух кавеме гыйбадәт кылган сынымнар соңрак га­рәп­ләр ара­сында да барлыкка килә дип хәбәр ителә. Вәдкә Дәүмәт әл-­Җән­дәләдәге Киләб кабиләсе гыйбадәт кылган, Су­вәгкә — Ху­зәйл кабиләсе. Йәгускә башта Мурәд кабиләсе, ә соңыннан Сәбә тирәсендәге Җәүф урынында Бәну Гутайф кабиләсе гый­ба­­дәт кылган. Йәгукка Хәмдән кабиләсе гыйбадәт кылган, ә Нәср Зул-Килә гаиләсендә, химьярилыларда булган.

			Бу сынымнарның исемнәре белән Нух кавеменең изге ир­лә­рен атаган булганнар. Алар үлгәч, иблис каби­лә­дәш­лә­ре­нә алар еш утырган җирләргә сынымнарын куярга һәм аларның исем­нәре белән атауны күңелләренә сала. Алар шулай эшлиләр дә, ләкин ул чагында әле бу сынымнарга гыйбадәт кылмаганнар. Бу буын үлгәннән соң һәм гыйлем юкка чыккач, аларга гый­бадәт кыла башлыйлар.

			Шулай ук, алар Адәм нәселеннән булган изгеләр булган дип тә хәбәр ителә. Ул изгеләргә ияргәннәр алардан үрнәк ала торган булганнар Алар үлгәннән соң, алардан үрнәк алган иярченнәре: «Әгәр дә без аларның сүрәтләрен ясасак, алар хакындагы хәтирәләр бездә Аллаһка тагын да катырак гыйбадәт кылу теләген уятып торачак», — диделәр. Шулай итеп, аларның сүрәтләрен ясадылар. Бу буын үлгәч аларны икенче буын алыштырды. Иблис аларга вәсвәсә кыла башлады: «Сезнең ата-бабаларыгыз аларга гыйбадәт кылдылар һәм алар сәбәпле яң­гыр­лар ява иде». Шулай итеп, кешеләр аларга гыйбадәт кыла башладылар.

			Игътибар итегез, аларның гамәлләрендә берьюлы ике вәс­вә­­сә берләште. Беренчесе — алар изгеләренең кабер­лә­рен­дә җые­ла башладылар; икенчесе — аларның сынымнарын ясап, алар җые­лып утыра торган урында ул сынымнарны урнаштырып, үз­ләре шул урыннарда утыра башладылар. Менә бу га­мәл­ләр кешелек тарихында беренче тапкыр Аллаһка тиң­дәш­ләр кыла башлауга китерде. Шуңа күрә дә, менә шушы ике га­мәл һәрбер чорда һәм һәрбер илдә ширекнең барлыкка килүенә китерә торган иң бөек алшарт, иң куркыныч юл булып тора.

			Ширекнең кайбер төрләре

			• Гыйбадәтнең төрләреннән булып саналган догада Аллаһ­ка тиңдәшләр кылу.

			Дога — гыйбадәтнең бер төре булганлыктан, аның бе­лән Аллаһтан башка кемгә булса да дәшү ширек булып санала. Шунлыктан, кем дога белән Пәй­гам­бәребезгә , фә­реш­тәгә, изге бәндәгә, кабергә, ташка яки теләсә кайсы башка мәхлукатка дәшә — ул ширек кылучы һәм имансыз кеше була.

			Аллаһ Сүбхәнәһү үә Тәгалә әйтте:

			«Кем дә кем, Аллаһ белән янәшә башка иләһләргә дога бе­лән дәшсә, аның бу эшкә һич дәлиле юктыр. Аның хисабы Раббысы хозурындадыр. Дөреслектә, кә­фер­ләр уңышка ире­шә алмас» «Әл-Муэминун», 117.

			Шулай ук Аллаһның сүзләре:

			«Көймәдә барган чакта (куркыныч янаганда) алар, ихластан диннәрен чистартып, Аллаһка дога белән ялваралар. Аларны коткарып исән-сау килеш коры җиргә чыгарып бастыргач, шул ук мизгелдә Аллаһка тиң­дәш­ләр кыла башлыйлар» «Әл-Гәнкәбүт», 65.

			• Гыйбадәтнең төрләреннән булып саналган нияттә Ал­­лаһ­ка тиңдәшләр кылу.

			Изге гамәлләрен Аллаһның ризалыгы һәм Аның Җәннә­те­нә лаек булу өчен дип түгел, ә бары тик дөньяви максатларына ирешү яки рия һәм дан казаныр өчен генә кылучыларның га­мәл­ләре шундый. Аллаһ Тәгалә хәбәр иткәнчә, андый ке­ше­ләр зур ширек кыла:

			«Берәү дөнья тереклеген генә һәм дөнья тормышының матурлыгын теләсә, Без аларга моны мул итеп бирербез, аларга дөньяви эшләренә кимчелек китерелмәс. Әмма ахи­рәт­тә аларга уттан башка җәза булмас, аларның тырышлыклары бушка һәм гамәлләре файдасыз» «Һуд», 15-16.

			Бу төр ширек бик тә яшерен, әмма үтә дә куркыныч.

			• Буйсынуда Аллаһка тиңдәшләр кылу.

			Кем дә кем, Аллаһның шәригатенә каршы килгәнен белә торып та, Аллаһ тыйган нәрсәләрне рөхсәт иткән, ә рөхсәт ит­кән нәрсәләрне тыйган, алар үзлегеннән теләсә нәрсә сөй­ләр­гә хак­­лы һәм башкалар аларга иярергә тиеш­ләр, дип мәхлукат­лар­га буйсынса — ул аларны үзенә иләһ итеп алган — аларга гый­бадәт кылган була һәм зур ширек кыла. Аллаһ Тә­га­лә моның хакында болай дип әйтте:

			«Алар (яһүдләр һәм насаралар) хәбәрдарларын (галим­нә­рен) һәм заһидларын (монахларын), Аллаһ урынына, раббы итеп алдылар. Алар Мәрьям улы Мәсихне дә үз­лә­ре­нә иләһ иттеләр. Ә бит аларга Бер Иләһкә генә гыйба­дәт кылу әмер ителде. Аннан башка табынуга лаек­лы зат юк. Аллаһ — алар Аңа ширек кылган нәрсәләрдән пакь» «Әт-Тәүбә», 31.

			Бу аятьтә сүз, ә аның мәгънәсе бернинди дә каршылык ту­дырмый, дога белән галимнәргә, монахларга мөрәҗәгать итү түгел, ә Аллаһның әмерләренә каршы өндәүләрендә, ягъ­ни, Ал­лаһның кануннарын бозуда аларга буйсыну хакында ба­ра. Гади бин Хәтим исемле сәхабә: «Ә без бит аларга гыйба­дәт кыл­мыйбыз!» — дигәч, Пәй­гам­бәребез  аңа әлеге аятьне шулай итеп аңлатып бирде. Гөнаһ кылырга әмер иткәндә һәм Аллаһның канунын бозганда аларга буйсыну — бу аларга гыйбадәт кылу булып санала инде дип Пәй­гам­бәребез  аңа аңлатып бирде. Ул Гадидан: «Әллә соң алар Аллаһ рөхсәт иткән нәрсәне тыйганнан соң сез дә моны тыймыйсызмы? Әгәр алар Аллаһ тыйганны рөхсәт иткәч сез дә моны үзегезгә рөхсәт итмисезме?» — дип сорады. Гади (Аллаһ аннан разый булсын): «Әйе, нәкъ шулай!» — дип җавап бирде. Шунда Пәй­гам­бәребез  аңа: «Аларга гыйбадәт кылу менә шул инде ул», — диде. Әт-Тирмизи, 3095.

			• Мәхәббәттә Аллаһка тиңдәшләр кылу.

			Монда сүз гыйбадәти мәхәббәт хакында бара. Бу — мә­хәб­бәт объектын бөекләү, ихтирам итү, шулай ук аның каршында түбәнсенү һәм буйсынуны күз алдында тота. Шундый төр мә­хәб­бәт белән бары тик бернинди дә тиңдәшләре булмаган Ал­лаһны гына яратып була. Әгәр дә кол әлеге мәхәббәтне Аллаһ­тан башка берәүгә юнәлтә икән — ул зур ширек кылган булып исәпләнә. Моңа Аллаһның әлеге сүзләре дәлил булып тора:

			«Кешеләрнең кайберләре Аллаһтан башкаларны Аңа тиңдәш итәләр һәм шул иләһләрен Аллаһны сөйгән кебек сөяләр. Ләкин иман китерүчеләрнең Аллаһны сөюләре күп­­кә көчлерәк» «Әл-Бәкара», 165.

			Нәрсә ул көферлек?

			Тел ягыннан «куфр» дигән гарәп сүзе «каплау», «төрү» ди­гән­не аңлата. Шәригатьтәге мәгънәсе исә иманның тулаем капма-каршысына күрсәтә һәм Аллаһка һәм Аның илчесенә  ышан­мау­ны аңлата. Кәфер булып чынлап торып та хаклыкны ялган дип исәпләүче һәм, шулай ук, шул хаклыкка шикләнүчене, яки үзенең көнчелеге, горурлыгы, хис­лә­ре­нә иярү сәбәпле кире бо­ры­лучыны атап була. Шушы сыйфатлар аңа Коръәнгә һәм Сөн­нәткә иярергә комачаулыйлар.

			Көферлекнең нинди төрләре бар?

			Көферлек, ширек төсле үк, зур һәм кечегә бүленә. Зур кө­фер­лек кешене мәңгелек Җәһәннәмгә дучар итә, ә кече кө­фер­лек өчен кеше газапка лаек була, ләкин мәңгелеккә тү­гел.

			• Зур көферлек биш төрдә чагыла:

			Беренче төр — кешенең хаклыкны ялган дип исәпләве (куфр әт-тәкзиб). Бу көферлек пәй­гам­бәрләр һәм илчеләр ялганчы булганнар дип инануны күз алдында тота. Аларны үзенең сүзләрендә яки йөрәгендә ялганчылар дип исәпләгән кеше кәфер була. Аллаһ Тәгаләнең сүзләре моңа дәлил булып тора:

			«Аллаһ турында ялган сөйләгән яки үзләренә хакыйкать килгәннән соң да аны ялганга чыгарганнардан да за­лим­рак кем бар? Әллә кәферләрнең урыны Җә­һән­нәм­дә бул­масмы?» «Әл-Гәнкәбүт», 68.

			Икенче төр — хаклыкны кире кагу һәм тәкәбберлек сә­бәп­ле булган көферлек (куфр әл-ибәәи үә әл-истикбәәр). Мондый кеше Аллаһ илчесенең  хак икәнлеген белә һәм аның Аллаһ­тан хаклыкны алып килгәнлеген дә белә, ләкин тәкәбберлеге, ки­релеге сәбәпле аның әмерләренә буйсынмый һәм фәрманнарын үтәми.

			Аллаһ Тәгалә әйтте:

			«Менә без фә­реш­тәләргә: «Сез Адәмгә сәҗдә кылыгыз!» — дип әмер иттек. Бөтенесе сәҗдә кылды. Иллә-мәгәр иб­лис, әмеремне кире кагып, тәкәбберләнде. Шуның белән ул кәфер булды» «Әл-Бәкара», 34.

			Өченче төр — шикләнү сәбәпле булган көферлек (куфр әш-шәк). Әлеге төр көферлек пәй­гам­бәрләрнең дөреслеклә­рен­дә икеләнү һәм аларга карата ышанычлык кичермәүдә чагыла. Көферлекнең әлеге төре, шулай ук, «фаразлауда булу» дип тә атала, чөнки фаразлаулар, шикләнүләр ышанганлыкның, инан­ганлыкның капма-каршысы булып тора.

			Аллаһ Тәгаләнең сүзләре моңа дәлил булып тора:

			«(Масаеп, күкрәк киереп) үзенә-үзе золымлык кылып бакчасына керде һәм: «Боларның кайчан да булса юкка чыгуына мин ышанмыймын», — диде. «Кыямәт көне килер дип уйламыйм мин. Әгәр дә (Кыямәт булып) Раббымның хо­зурына килеп бассам, һичшиксез, болардан да яхшырак бай­лыкка ирешәчәкмен» «Әл-Кәһф», 36-37.

			Иптәше аңа җавап буларак әйтте:

			«Син үзеңне туфрактан, соңрак тамчыдан яралткан, аннан соң сине адәм рәвешенә китергән Аллаһны инкарь итәсеңмени? Миңа килгәндә, Ул Аллаһ минем Раббымдыр һәм мин Раббыма һичбер нәрсәне тиңләмим» «Әл-Кәһф», 37-38.

			Дүртенче төр — хаклыктан йөз чөерү сәбәпле булган кө­фер­лек (куфр әл-иград). «Йөз чөерү» дип монда Исламнан тулаем йөз чөерү, ягъни, Аллаһның илчесе  алып килгән нәрсәдән колагы, йөрәге һәм гыйлеме белән йөз чөерүне атап була.

			Аллаһ Тәгаләнең сүзләре моңа дәлил булып тора:

			«Кәферләр аларны кисәткән нәрсәләрдән йөз чөерә» «Әл-Әхкаф», 3.

			Бишенче төр — икейөзлелек сәбәпле булган көферлек. Бу кешенең инануында икейөзләнүдә, ягъни, көферлеген яшереп үзен иманлы кеше дип күрсәтүчедә чагыла.

			Аллаһ Тәгаләнең сүзләре моңа дәлил булып тора:

			«Чөнки алар башта иман китерде, ахырда иманнан чыкты. Соңрак аларның йөрәкләренә йозак салынды, хә­зер инде алар берни аңламый» «Әл-Мунәфикун», 3.

			• Кече көферлек — бу төр көферлек кешене кәфер итми, әмма аны каты газапларга дучар итәчәк, ләкин Җә­һән­нәмдә мәңгелеккә калмаячак. Чынлыкта, кече көферлек — Аллаһ бир­гән нигъмәтләргә шөкер итмәү, үзе­нә Коръ­ән һәм Сөннәт текст­ларында «көферлек» дип аталган барлык гамәлләрне җыя, әмма зур көферлек дәрәҗәсенә җитми. Түбәндә кече көферлекнең кайбер мисалларын санап китәрбез.

			Аллаһның илчесе  әйтте: «Кешеләрдәге ике сыйфат кө­фер­лек булып санала: нәсел агачын гаеп итү һәм мәет бул­ган­да акырып-бакырып елау». Мөслим, 67.

			Ул  шулай ук әйтте: «Миннән соң (минем үлемемнән соң) бер-берегезнең башын чабып көферлеккә кайтмагыз». Әл-Бохари, 121; Мөслим, 65.

			Бу һәм башка мисаллар кешене Исламнан чыгармый торган кече көферлеккә карый.

			Монафикълыкның ике төре

			• Зур монафикълык

			Мондый төр монафикълык инану белән бәйле. Гади итеп әйткәндә, Исламга бәйләнеш барлыгын әйтеп, көферлекне яшерү. Аллаһ Тәгалә әйткәнчә, моның ише гөнаһта гаеплеләр Җәһәннәмнең иң түбән катында булачаклар.

			«Дөреслектә, монафикълар Утның иң аскы катында булырлар һәм син аларга ярдәмче таба алмассың» «Ән-Нисә», 145.

			• Кече монафикълык

			Аны тагын «гамәлдәге монафикълык» дип тә атыйлар, ә бу исә, аның чагылышлары бик күп икәнлекне аңлата. Мисал өчен, Пәй­гам­бәребез  әйтте: «Монафикъны өч сыйфат аерып тора: әгәр ул нәрсә хакында булса да сөйли икән — алдый, нәрсәдер вәгъдә итә икән — сүзендә тормый, әгәр аңа нәрсә дә булса да ышанып калалар икән — хыянәт итә (сата)». Әл-Бохари, 33; Мөслим, 59.

			Әлеге хәдис Әбу Һурәйра (Аллаһ аннан разый булсын) сүз­лә­реннән җиткерелә.

			Шулай ук Пәй­гам­бәребез  әйтте: «Кем дә кем үзендә әлеге дүрт сыйфатны берләштерә — шул чын монафикъ булып тора. Ә кемгә бу сыйфатларның берсе генә булса да хас булса, аннан котылганчыга кадәр бу кешедә монафикълык өлеше булыр. Болар: аңа ышаныч күрсәткәндә — хыянәт итә, нидер сөйләгән чагында — алдый, кем белән дә булса ки­лешү төзегәндә — килешүне үтәми, кем бе­лән­дер та­лаш­кан­да — бөтен чикләрне узадыр». Әл-Бохари, 34; Мөслим, 58.

			Әлеге хәдисне Габдуллаһ ибн Гамр (Аллаһ аннан разый бул­сын) җиткерә.

			Фә­реш­тәләргә иман

			Әлеге иман — Аллаһның нурдан бар кылган фә­реш­тәләре бар, Ул аларга билгеле бер вазыйфалар йөкләде һәм фә­реш­тә­ләр шул эшләрне кылу белән мәшгульләр, шулай ук, Аллаһ аларга тулысынча Аның әмерләренә буйсыну сәләтен һәм шуларны башкарып чыгарга көч бирде дип каты инанудан гыйбарәт.

			Аларга иман үз эченә гомуми һәм хас иман китерүне ала.

			Хас мәгънәдә иман китерү — Аллаһ һәм Аның илчесе  исемләп атаган фә­реш­тәләргә һәм аларның сыйфатлары, га­мәл­ләре хакындагы мәгълүматка инану күз алдында тотыла. Ә гомуми мәгънәдә иман китерү — фә­реш­тәләр хакындагы го­му­ми булган мәгълүматка инанудан гыйбарәт.

			Мөслим үзенең «Сахих»ында, шулай ук имам Әхмәд үзе­нең «Муснәд»ендә Гаишәдән (Аллаһ аннан разый булсын) хәбәр ителгән хәдистә, Аллаһның илчесе : «Фә­реш­тә­ләр — нурдан, җеннәр — дөрләп янган уттан, ә Адәм — сезгә нәрсә дип әйтелгән булган — шуннан халык кылынганнар», — диде.16

			Фә­реш­тәләргә хас булган атрибутларның берсе — канатлар.

			Аллаһ Тәгалә әйтте:

			«Күкләрне һәм җирне яралткан, фә­реш­тәләрне ике­шәр, өчәр, дүртәр канатлы илчеләр иткән Аллаһка мактаулар булсын. Үзенең мәхлукларында ни тели, шуны арттыра, чөнки Аллаһның һәр нәрсәгә кодрәте җитә» «Әл-Фәтыр», 1.

			Аллаһның илчесенә килгәндә , ул Җибрил фә­реш­тәне нинди кыяфәттә халык кылынган булган — шул кыяфәттә күр­гәнен һәм аның алты йөз канаты булганлыгын хәбәр итте.

			Аллаһның әмере белән, фә­реш­тә кеше кыяфәтенә дә керә ала. Мәсәлән, Җибрил (Аллаһның аңа сәламе булсын) Мәрьям каршына күркәм йөзле кеше образында килеп бас­ты. Аллаһ­ның илчесенә килгәндә , аның каршына ул ап-ак киемдәге, ялтырап торган кап-кара чәчле кеше кыя­фә­тен­дә килде. Шулай ук Аллаһ Ибраһим һәм Лут пәй­гам­бәр­ләргә җибәргән фә­реш­тә­ләр дә кеше кыяфәтендә иделәр, Аллаһның аларга сәламе булсын.

			Фә­реш­тәләрнең гыйбадәтләре, тулаем буйсынулары ха­кын­да Аллаһ Тәгалә менә нәрсә хәбәр итте:

			«Дөреслектә, Раббың хозурында булучылар (фә­реш­тә­ләр) Аңа гыйбадәт кылудан һич тәкәбберләнмиләр, алар, (тәс­бих әйтеп), Аны кимчелекләрдән пакьлиләр һәм Аңа гы­на сәҗдә кылалар» «Әл-Әграф», 206.

			Аллаһ Тәгалә шулай ук әйтте:

			«Аның янындагылар (фә­реш­тәләр) тәкәбберләнми­ләр, Аңа гыйбадәт кылудан армыйлар. Алар армый-талмый кич-көн­дез Аллаһка тәсбих (мактау) әйтәләр» «Әл-Әнбия», 19-20.

			Аллаһ Тәгалә шулай ук әйтте:

			««Ярлыкаучы Аллаһ бала тудырды (Фә­реш­тәләр — Ал­лаһның кызлары)», — диделәр. Аллаһ бар кимчелектән дә пакь! Алар бит бары тик дәрәҗәле коллар гына. Алар Аллаһ әме­ренән кала бер сүз дә сөйләми, бары тик Аллаһ әмере буенча гына гамәл кылалар. Ул аларга кадәр дә, алардан соң да ни буласын белеп тора. Алар бары тик Аллаһ разый булганнарга гына шәфәгать кыла алачаклар һәм үзләре Аннан куркып-калтырап торалар» «Әл-Әнбия», 26-28.

			Аллаһ Тәгалә шулай ук әйтте:

			«...Аллаһның әмеренә каршы килми торган, бары тик Аллаһ боерганны гына үти торган фә­реш­тәләр...» «Әт-Тәхрим», 6.

			Коръәннең төрле аятьләрендә, хәдисләрдә фә­реш­тә­ләр­нең исемнәре, аларга тапшырылган вазыйфалар хакында ис­кәр­мә­ләр бар. Мисал өчен, Җибрил фә­реш­тәгә (Аллаһның аңа сәламе булсын) пәй­гам­бәрләргә вәхи тапшыру вазыйфасы йөклә­тел­гән булган. Аллаһ Тәгалә әйтте:

			«(И, Мөхәммәд! Син аларга): «Кем Җибрилгә дошман бу­ла ала?»17 — дип әйт. Ул бит аны (Коръәнне), Аллаһның әме­­ре белән, синең йөрәгеңә моңа хәтле булган дөрес хә­­бәр­­ләрне раслар өчен, туры юлга күндерер өчен, мөэ­мин­нәр­­не (Җәннәт вәгъдә итеп) шатландырыр өчен иңдерде» «Әл-Бәкара», 97.

			Аллаһ Тәгалә шулай ук әйтте:

			«Ул (Коръән) — галәмнәрнең Раббысыннан иңдерелде. Аны имин рух (Җибрил фә­реш­тә) алып килде. (Аллаһның колларын) кисәтүче (үгетче) булсын дип, синең күңелеңә (Коръән) иңдерелде» «Әш-Шугәрә», 192-194.

			Кайбер хәдисләрдә Микәил фә­реш­тәгә (Аллаһның аңа сә­ла­ме булсын) яңгырлар һәм үсемлекләрнең үсешен күзәтү, ә Исрафил фә­реш­тәгә (Аллаһның аңа сәламе булсын) Кыямәт көне җиткәч быргыга өрү вазыйфалары йөкләтелүе хакында хәбәрләр бар.

			Аллаһның илчесе  төнге намазларында дога белән дәш­кән­дә өч фә­реш­тәнең исемен атады: «Я Аллаһ, Җибрил, Ми­кә­ил, Исрафилнең Раббысы, күкләрне һәм җирне Халык кылучы, билгеле булганны да, яшеренне дә Белүче! Син Үзең­нең колларыңны бер-берсе белән нәрсәгә карата каршы­лык­та булганнар, шуларны хәл итәсең. Үзеңнең рөхсәтең бе­лән, каршылыклар хасил булган юлдан мине хаклыкка юнәлт. Дөреслектә, кемне телисең, шуны Син туры юлдан алып барасың».18

			Коръәндә Җәһәннәм сакчысы булган Мәлик (Аллаһның аңа сәламе булсын) исемле фә­реш­тә хакында да телгә алына. Аллаһ Тәгалә әйтте:

			««И, Мәлик! Синең Раббың безнең җаныбызны алсынсана!» — дип әйтерләр» «Әз-Зухруф», 77.

			Фә­реш­тәләрнең төрләре

			1. Алар арасында Гарешне күтәреп баручылар бар. Аллаһ Тә­га­лә әйтте:

			«Гарешне күтәреп баручылар һәм аны әйләндереп алганнар Раббыларына мактау әйтәләр, Аңа инаналар һәм иман китергәннәр өчен гафу сорыйлар...» «Гафир», 7.

			Аллаһ Тәгалә шулай ук әйтте:

			«...Раббыңның Гарешен сигез фә­реш­тә күтәрер» «Әл-Хәкка», 17.

			2. Алар арасында кешеләрне саклау вазифасы тапшырылганнар бар. Аллаһ Тәгалә әйтте:

			«Һәр кешенең алдында да, артында да Аллаһ әмере бе­лән сакларга куелган фә­реш­тәләр бар» «Әр-Рагд», 11.

			3. Алар арасында кешеләрнең гамәлләрен язып баручылар бар. Аллаһ Тәгалә әйтте:

			«Дөреслектә, сезнең өстегездә сакчы фә­реш­тәләр бар. Ул фә­реш­тәләр Аллаһ хозурында хөрмәтлеләр, алар сез кыл­ган барлык гамәлләрегезне дә белүче» «Әл-Инфитар», 10-12.

			Аллаһ Тәгалә шулай ук әйтте:

			«Адәмнәрнең уң ягында һәм сул ягында язып баручы ике фә­реш­тә бар. Кешенең авызыннан чыккан бер генә сүз дә күзәтүче тарафыннан язылмый калмый» «Әл-Каф», 17-18.

			Монда сүз Һәркемнең уң һәм сул ягында урнашкан фә­реш­тә­ләр хакында бара. Уңда урнашканы — изге гамәл­ләр­не, сулда урнашканы — бозык гамәлләрне яза.

			4. Аналарның карынында булган яралгыга җан өрү вазыйфасы йөкләтелгән фә­реш­тәләр.

			Моның хакында Ибн Мәсгуднең (Аллаһ аннан разый булсын) сүзләреннән килгән хәдистә хәбәр ителә: «Дөрес һәм ышанычка лаек Аллаһның илчесе  әйтте: «Дөреслек­тә, сезнең һәрберегез дә анагызның карынында кырык көн буена тамчы орлык кыяфәтендә формалаша. Соңын­нан ул анда шуның кадәр көн кан төере кебек һәм шуның кадәр көн тән кисәге кыяфәтендә була. Соңыннан аңа фә­реш­тә җибәрелә һәм җан өрелә. Ул фә­реш­тә дүрт нәрсәне язып куерга әмер ала: аның (кешенең) ризыгын, әҗәлен, гамәлләрен һәм бә­хет­ле яисә бәхетсез булачагын». Әл-Бохари 3208, Мөслим, 2643.

			5. Үлем вакытында кешеләрнең җанын алу вазыйфасы тапшырылган фә­реш­тәләр.

			Сүз үлем фә­реш­тәсе19 һәм аның ярдәмчеләре хакында бара. Аллаһ Тәгалә әйтте:

			«(И, Мөхәммәд, син аларга болай дип) Әйт: «Сезнең җанны алырга вазифаландырылган үлем фә­реш­тәсе җаныгызны алачак. Ахырда Раббыгыз каршына китереләчәксез», — диген» «Әс-Сәҗдә», 11.

			Аллаһ Тәгалә шулай ук әйтте:

			«...Берәрегезгә үлем килсә, илчеләребез аның җанын алыр. Бу эштә алар хилафлык кылмаслар» «Әл-Әнгәм», 61.

			Моннан тыш, башка төрдәге фә­реш­тәләр дә бар.

			Китапларга иман

			Монда сүз Аллаһ Тәгалә тарафыннан илчеләренә (аларга Аллаһның сәламе булсын) иңдерелгән һәм үзендә хак сүз, кеше­ләр­гә туры юлны күрсәткән китаплар хакында бара.

			Без Коръәндә атап кителгән китапларга ышанабыз. Менә алар:

			• Пәй­гам­бәребез Мөхәммәдкә  иңгән Бөек Коръән.

			• Мусага пәй­гам­бәргә (Аллаһның аңа сәламе булсын) иң­гән Тәүрат. Аллаһ Тәгалә әйтте:

			«Дөреслектә, Без, туры юлга юнәлтү һәм нур итеп, Тәү­рат (китабын) иңдердек» «Әл-Мәидә», 44.

			• Гайсә пәй­гам­бәргә (Аллаһның аңа сәламе булсын) иңгән Инҗил. Аллаһ Тәгалә әйтте:

			«Без аларның эзләреннән үк Мәрьям улы Гайсәне җи­­бәр­дек. Без аны, аңа кадәр булган Тәүратны раслаучы иттек һәм үзенә Инҗил бирдек. Анда туры юлга юнәлтү һәм нур бар. Без аны (Инҗилне) аңа кадәр булган Тәуратны рас­лый, туры юлга юнәлтә һәм тәкъва бәндәләргә үгет-нәсый­хәт кыла торган (китап) иттек» «Әл-Мәидә», 46.

			• Дауд пәй­гам­бәргә (Аллаһның аңа сәламе булсын) бирел­гән Зәбур. Аллаһ Тәгалә әйтте:

			«...Һәм без Даудка Зәбур бирдек» «Әл-Исра», 55.

			• Ибраһим һәм Муса пәй­гам­бәрләргә (Аллаһның аларга сәламнәре булсын) индерелгән сәхифәләр. Аллаһ Тәгалә әйтте:

			«Муса һәм Аллаһның әмерен тулысынча үтәгән Иб­ра­­һим­гә бирелгән сәхифәләргә язылганнан хәбәрдар түгел иде мени ул?» «Ән-Нәҗем», 36-37.

			Аллаһ Тәгалә шулай ук әйтте:

			«Хактыр ки, бу турыда әүвәлге китапларда да, Ибра­һим һәм Мусага иңдерелгән сәхифәләрдә дә язылган иде» «Әл-Әгълә», 18-19.

			Моннан тыш, без Аллаһ Тәгалә Үзенең башка пәй­гам­бәр­лә­ре­нә дә башка төр Китаплар иңдергәненә ышанабыз.

			Ә Коръәнгә иман китерүгә килгәндә, башка китапларга иман китерүдән кала, ул аңа иярүне таләп итүе һәм башка Китапларда килмәгән үзенчәлекләре булуы белән аерылып тора.

			Пәй­гам­бәрләргә иман

			Мондый иман, Аллаһ Тәгалә барлык халыкларга да, тиң­дәш­ләре булмаган бер Аллаһка гына гыйбадәт кылырга чакырып илчеләр җибәргәнлегенә каты инануны күз алдында тота. Аллаһ Тәгалә әйтте:

			««Бер Аллаһка гына гыйбадәт кылыгыз һәм ялган иләһ­ләр­дән ваз кичегез!» — дип әйтсеннәр өчен, Без һәрбер өм­мәт­кә дә илчеләр җибәрдек» «Ән-Нәхел», 36.

			Аллаһ Тәгалә шулай ук әйтте:

			«Үзенә кисәтүче килмәгән бер генә өммәт тә юк» «Әл-Фәтыр», 24.

			Аллаһ Үз китабында исемләп атап киткән барча пәй­гам­бәр­ләргә дә ышану тиешле. Аларның саны егерме биш: Адәм, Нух, Идрис, Худ, Салих, Ибраһим, Исмәгыйль, Исхак, Ягъкуб, Йосыф, Лут, Шөгәйб, Юныс, Муса, Харун, Ильяс, Зәкәрия, Яхья, әл-Ясәг, Зүл-Кифл, Дауд, Сөләйман, Әюб, Гайсә һәм Мөхәммәд, аларга Аллаһның салаватлары һәм сәламнәре булсын.

			Без, шулай ук, Аллаһ Тәгалә әйткәнчә, алардан кала да илчеләр булганлыгына ышанабыз:

			«Без (кешеләргә), моңа кадәр сиңа кыйссаларын инде сөй­ләгән илчеләр дә һәм кыйссаларын сиңа әле сөй­лә­мә­гән ил­челәр дә җибәрдек» «Ән-Нисә», 164.

			Аллаһ Тәгалә шулай ук әйтте:

			«Хактыр ки, синнән алда да пәй­гам­бәрләр җибәрдек. Кай­берләре турында сиңа сөйләдек, кайберләре турында бер­ни дә сөйләмәдек» «Гафир», 78.

			Без, шулай ук, аларның изге, дөрес, гадел, тәкъва булган­лык­ларына һәм аларга Аллаһтан әмер ителгән булган барча нәр­сәне дә кешеләргә җиткергәннәренә, тулысынча аңлатып бир­гәннәренә ышанабыз. Аллаһ Тәгалә әйтте:

			«Аятьләребезне ачык-төгәл итеп аңлатудан, ки­сә­тү­дән башка пәй­гам­бәрнең бүтән вазифалары бармы әл­лә?» «Ән-Нәхел», 35.

			Аллаһ Тәгалә шулай ук әйтте:

			«Пәй­гам­бәргә бары (Аллаһның әмерләрен) ирештерү ва­зифасы йөкләтелгән» «Ән-Нур», 54.

			Билгеле бер пәй­гам­бәргә ышану барча пәй­гам­бәрләргә дә ыша­ну белән тыгыз бәйләнгән. Шуңа күрә дә, кем аларның бер­сенә генә булса да ышанмаса, башка пәй­гам­бәрләргә дә ышан­маган кебек, Аллаһ Тәгаләгә дә ышанмаган була. Аллаһ Тәгалә әйтте:

			«Сез (аларга): «Без Аллаһка һәм безгә иңдерелгәнгә (Коръ­әнгә) иман китердек. Без, шулай ук, Ибраһим, Ис­мә­гыйль, Исхак, Ягъкубка һәм бәнү Исраил каби­лә­лә­рен­нән бул­ган пәй­гам­бәрләргә иңдерелгәннәргә һәм, шулай ук, Муса һәм Гайсәгә һәм башка пәй­гам­бәрләргә Раббылары та­рафыннан бирелгән нәрсәләргә дә иман китердек. Без берсен икенчесеннән аермыйбыз. Без — Аңа (Аллаһка) буйсынучылар (мөселманнар)», — дип әй­те­гез. Әгәр алар сез иман китергән нәрсәләргә иман китерсәләр, туры юлга күнүчеләрдән булырлар. Ә инде йөз чөерсәләр, алар (сезгә) капма-каршылыкта булырлар. Тик Аллаһ сине алардан саклар, Ул бит — Ишетүче һәм Белүче» «Әл-Бәкара», 136-137.

			Аллаһ Тәгалә шулай ук әйтте:

			«Аллаһның илчесе Раббысыннан иңдерелгән нәрсә­ләр­гә иман китерде, мөэминнәр дә (шулай эшләде). Алар барысы да Аллаһка, Аның фә­реш­тәләренә, Китапларына һәм ил­че­лә­ренә иман китерделәр. Алар: «Без илче­ләр­нең берсен дә аер­мыйбыз», — диделәр» «Әл-Бәкара», 285.

			Аллаһ Тәгалә шулай ук әйтте:

			«Дөреслектә, бар шундыйлар (мәсәлән, яһүдләр һәм насаралар) — алар Аллаһны һәм Аның илчеләрен инкяр итеп кө­ферлек кылалар, алар Аллаһ белән Аның илче­лә­рен ае­рыр­га телиләр (Аллаһка иман китереп тә, Аның илчеләренә иман китермиләр), алар: «Без кайбер­лә­ре­нә генә иман ките­рә­без, ә кайберләрен инкяр итәбез»», — диделәр; алар шуның (шушы килделе-киттеле иман һәм көферлек) арасында үз­ләренә юл табырга телиләр» «Ән-Нисә», 150-151.

			Ә Мөхәммәдкә  иман китерүгә килгәндә, безгә ул үзе бе­лән алып килгән бар нәрсәгә дә тулысы белән ышанырга

			һәм бернинди дә тайпылышсыз аңа иярергә тиешбез.

			Гаять кыюлыкка ия булган расүлләр (Улүлгазм)

			Әлеге исем белән Нух, Ибраһим, Муса, Гайсә һәм Мөхәммәд пәй­гам­бәрләрне атыйлар, аларның барчасына да Аллаһның салаватлары һәм сәламнәре булсын!

			Аллаһ Тәгалә әлеге расүлләр хакында болай диде:

			«Һәм без пәй­гам­бәрләрдән сүз алдык: синнән, Нухтан, Ибраһимнан, Мусадан һәм Мәрьям улы Гайсәдән. Хактыр ки, Без алардан катгый ант сүзе алдык» «Әл-Әзхәб», 7.

			««Динне тотыгыз һәм аңа карата фикер каршылыкларына тарымагыз!» — дип Нухка вәсыять иттек. Сиңа вәхи иткәнебезне Ибраһимга да вәхи иттек. Мусага да, Гайсәгә дә вәсыять иткәнебезне Аллаһ сезгә дә дин итте» «Әш-Шура», 13.

			Мөхәммәд  — барча җеннәр һәм кешеләр өчен дә Аллаһның илчесе

			Безнең пәй­гам­бәребез Мөхәммәд  барча җеннәр һәм кешеләр өчен дип җибәрелде.

			Аның барча җеннәргә дә җибәрелгәнлеген Аллаһның сүз­лә­ре дәлилли:

			«Коръән тыңласыннар дип, бер төркем җенне синең янга җибәрдек. Коръән тыңларга әзерләнеп беткәч, алар бер-­берсенә: «Тыныгыз! (тын да алмыйча тыңлагыз!)» — диделәр. Коръән укылып беткәч, алар кисәтүче булып үз ка­вемнәренә әйләнеп кайтты. Алар: «Әй, кавемебез! Хак сөй­либез: без Мусадан соң иңдерелгән һәм үзеннән алда кил­гән (бозылган китапларны) дөресләүче, хакыйкатькә һәм туры юлга юнәлтүче бер Китап сүзен тыңладык. Әй, кардәшләребез! Аллаһның кисәтүчесенә буйсыныгыз, Аллаһка иман китерегез һәм Аллаһ сезнең бер өлеш гөнаһларыгызны кичерер һәм сезне әче газаптан коткарыр», — диделәр» «Әл-Әхкаф», 29-31.

			Аллаһ Тәгалә шулай ук әйтте:

			«(И, Мөхәммәд, син болай дип) Әйт: «Җеннәр кавеменең бер төркеме (мин Коръән укыганда) тыңлап, иман китергән икән. Бу турыда мин вәхи аша белдем», — диген. Җен кавеменнән булганнарның бер төркеме болай дигән: «Чыннан да, без туры юлга өнди торган, гадәттән тыш гүзәл Коръән сүзләрен тыңладык һәм иман китердек. Моннан соң без Раббыбыздан кала беркемгә дә гый­ба­дәт кылмаячакбыз»» «Әл-Җин», 1-2.

			Җеннәрнең Пәй­гам­бәребез  янына килүләре, аның  алар белән сөйләшүе һәм Коръән укуы турында мәгълүматлар бар.

			Аның  барча кешеләр өчен дә җибәрелгәнлегенә кил­гән­­дә, моңа бик күп Коръән аятьләре күрсәтә. Аллаһ Тәгалә әйтте:

			«Без сине бөтен кешеләргә бары тик сөенечле хәбәр бирер өчен һәм кисәтер өчен генә җибәрдек» «Сәбә», 28.

			Аллаһ Тәгалә шулай ук әйтте:

			«(Син аларга болай дип) Әйт: «И, кешеләр! Мин — Аллаһ­ның сезнең барчагызга җибәрелгән Расүле...» «Әл-Әграф», 158.

			«(Син аларга болай дип) Әйт: «Бу Коръән миңа, аның яр­дә­мендә сезне һәм башка, ул (Коръән) ирешкән кавем­нәр­не ки­сәтү өчен вәхий ителде» «Әл-Әнгәм», 19.

			Аллаһ Тәгалә шулай ук әйтте:

			«Без сине барча кешеләргә Расүл итеп җибәрдек. Ша­һит буларак, Аллаһ Үзе җитә» «Ән-Нисә», 79.

			Аллаһ Тәгалә шулай ук әйтте:

			«Фурканны (Коръәнне) галәмдәгеләрне кисәтү булсын дип, Үзенең колына иңдергән Аллаһ бөекләрнең бөеге» «Әл-­Фур­кан», 1.

			Аллаһ Тәгалә шулай ук әйтте:

			«Без сине бары тик галәмнәргә рәхмәт итеп җи­бәр­дек» «Әл-­Әнбия», 107. 

			Аллаһ Тәгалә шулай ук әйтте:

			«...Син китапка ия булганнарга һәм китапсыз наданнарга: «Ә сез буйсындыгызмы (мөселман булдыгызмы)?» — дип әйт. Әгәр инде буйсынсалар, һидәятькә күн­гән булырлар. Әгәр дә йөз чөерсәләр, (нишлисең бит), синең өстең­дә — белгәнеңне җиткерү бары тик» «Әли Гыймран», 20.

			Җәбир бин Габдуллаһ (Аллаһ аннан һәм әтисеннән дә разый булсын) Пәй­гам­бәребезнең  әлеге сүзләрен җиткерде: «Минем өчен миңа кадәр булган бер генә пәй­гам­бәр­гә дә бирелмәгән биш нәрсә бирелде: дошманнарымның йөрәкләрен бер айлык юл аралыгындагы курку хисе биләп алу белән яр­дәм бирелде; барлык җир дә минем өчен намаз уку урыны һәм паклану чарасы ителде, шуңа күрә дә, минем өм­мә­тем­дә­ге кешене кайда гына намаз вакыты тотмасын, шул урын­да намазын укысын; миңа кадәр булган бер генә пәй­гам­бәргә дә рөхсәт ителмәгән хәрби табыш малы миңа рөх­сәт ителде; миңа шәфәгать кылу мөмкинчелеге бирелде һәм башка пәй­гам­бәрләр үз халыкларына гына җи­бә­рел­гән­дә, мин барлык кешеләр өчен дә җибәрелдем». Әл-Бохари, 335; Мөслим, 521.

			Әбу Һурәйрадан (Аллаһ аннан разый булсын) килгән хә­дис­тә Пәй­гам­бәребез  әйтте: «Мөхәммәднең җаны Кемнең Кулында — шул зат белән ант итәм! Нинди генә яһүди яки на­сара булмасын, минем хакында ишетеп тә, мин җи­бә­рел­гән нәрсәгә иман китермичә үлеп китсә, һичшиксез, Җә­һән­нәм әһелләреннән булыр». Мөслим, 153.

			Аллаһ илчесенең  Исламга чакырып үзенең хатларын төрле илләргә җибәргәнлеге билгеле. Персия патшасына, Рим им­ператорына, Мисыр җитәкчесенә, Эфиопия императорына һәм башкаларга.

			Мөхәммәднең  җибәрелгәнлеген таныган, ләкин: «Ул га­рәп­ләр өчен җибәрелгән илче», — дигән яһүдиләрнең һәм наса­ра­ларның сүзләренә килгәндә — алар урынсыз, чөнки кем дә кем Аллаһ илчесе алып килгән нәрсәнең хаклыгын таный икән, ул аны һичшиксез тулаем танырга тиеш. Ә Аллаһның ил­че­се  үзен бар кешеләр өчен дә җибәрелгәнен әйтте.

			Шулай ук, пәй­гам­бәрлегенең билгеләре аның өчен хак һәм андый билгеләрнең күп булуына да карамастан, Мө­хәм­мәд  алып килгән шәригатьне ялган дип атаучылыр да булды.

			Мөхәммәд  — соңгы пәйгамбәр

			Аллаһ Тәгалә әйткәнчә, безнең пәй­гам­бәребез Мө­хәм­мәд  — соңгы пәй­гам­бәр:

			«Мөхәммәд сезнең арагыздагы бер генә ирнең дә атасы түгел. Ул фәкать Аллаһның илчесе һәм пәй­гам­бәр­ләр­нең соң­гысыдыр» «Әл-Әхзәб», 40.

			Әлеге аятьнең мәгънәсе Мөхәммәднең  соңгы пәй­гам­бәр булганлыгына, аннан соң бүтән пәй­гам­бәрләр булмаячагына күрсәтә.

			Галимнәр арасында пәй­гам­бәр (ән-нәби) һәм илче (әр-­ра­­сүл) арасында аерманың нидә икәнлеге хакында фикер каршылыклары булды. Кайберләре: «Алар арасында бернинди дә аерма юк. Шуңа күрә дә барлык пәй­гам­бәрләр дә расүл, ә барлык ра­­сүл­ләр дә — пәй­гам­бәр», — диделәр. Ә башкалары исә пәй­гам­бәр һәм расүл арасында аерма бар, расүлнең миссиясе пәй­гам­бәр­не­кенә караганда үзенчәлеклерәк һәм бу, әгәр дә Мө­хәм­­мәдтән соң  башка пәй­гам­бәрләр булмый икән, димәк, ра­сүлләр дә булмаячагын аңлата.20

			Моңа бик күп хәдисләр дә күрсәтә.

			Мисал өчен, ике «Сахих»та да, Әбу Һурәйра (Аллаһ аннан разый булсын) җиткергән хәдистә, Аллаһның илчесе  болай дип әйтте: «Дөреслектә, мин һәм миңа кадәр булган пәй­гам­бәр­ләр, йорт төзеп, аны бизәп һәм тулаем үз­гәр­теп, шул йорт­ның бер почмагында кирпич сыярлык урын калдырган ке­шегә тиң. Кешеләр бу йорт тирәли йөреп, гаҗәпләнеп: «Ни­гә бу урынга соңгы кирпич куелмаган?» — дип сөйләшә башладылар. Шуннан соң пәй­гам­бәребез  әйтте: «Мин инде ул кирпич. Мин — пәй­гам­бәрләрнең мөһере». Әл-Бохари, 3535; Мөслим, 2286.

			Шулай ук, ике «Сахих»та да Җубәйр бин Мутгимнан (Аллаһ аннан разый булсын) хәбәр ителгән икенче бер хәдис тә ки­лә. Пәй­гам­бәребез  әйтте: «Минем биш исемем бар: Мин — Мөхәммәд һәм Әхмәд, һәм мин — Әл-Мә­хи (Сөртүче), шу­ның аркылы Аллаһ көферлекне сөртәчәк, һәм мин — Әл-­Хә­шир (Туплаучы, Җыючы), шуның аягы янында кешеләр җые­лачак, һәм мин — Әл-Гәкиб, аннан соң инде бүтән пәй­гам­бәрләр булмас». Әл-Бохари, 3532; Мөслим, 2354.

			Мөслим үз җыентыгында Пәй­гам­бәребезнең  Әбу Һу­рәй­радан (Аллаһ аннан разый булсын) хәбәр ителгән сүз­лә­рен җиткерә: «Башка пәй­гам­бәрләрдән минем алты өс­тен­легем бар: миңа кыска, әмма эчтәлекле сөйләү сә­лә­те бирелгән; миңа дошманнарымның күңелләренә курку хисе салыну белән ярдәм ителде; миңа хәрби табыш малы рөх­сәт ителде; бар җир дә миңа чиста һәм намаз укырга яраклы кылынды; мин барлык кешеләр өчен дә җибәрелдем һәм соңгы пәй­гам­бәр булдым». Мөслим, 523.

			Әл-Бохари һәм Мөслим Сәгд бин Әбу Вәккастан (Аллаһ аннан разый булсын) килгән хәдисне җиткерәләр. Пәй­гам­бәребез  Гали бин Әбу Талибка (Аллаһ аннан разый булсын) әйт­кән: «Миннән соң бүтән пәй­гам­бәрләр булмаячак аермасы бе­лән генә, Харун Муса каршында нинди урын алып торган бул­са, минем янәшәмдә шул ук урынны аласың килмиме әллә синең?» Әл-Бохари, 4416; Мөслим, 2404.

			Пәй­гам­бәребез Мөхәммәднең  соңгы пәй­гам­бәр икән­ле­ген ачыктан-ачык раслый торган башка бик күп дөрес хәдисләр дә бар.

			Үзенең «Тәфсир»ендә Ибн Кәсир болай дип язган: «Аллаһ Тә­галә Үзенең Китабында, ә Аллаһның илчесе  үзенең бик күп хәдисләрендә, аннан соң бүтән пәй­гам­бәрләр булмаячагын хәбәр иттеләр. Кешеләр, аннан соң үзен пәй­гам­бәр дип ата­ган барчасы да ялганчы, яла ягучы, Дәдҗәл, адашкан һәм баш­каларны адаштыручы икәнлеген белсеннәр өчен».

			СОҢГЫ КӨНГӘ ИМАН КИТЕРҮ

			Соңгы көн (Кыямәт көне) — үлгәннән соң терелү Көне. Аллаһ колларын каберләреннән исәп-хисап һәм тиешле бәя бирер өчен торгызачак һәм хөкем итәчәк. Шуннан соң аларның бер өлеше Җәннәткә, ә икенче бер өлеше Җәһәннәмгә керәчәк.

			Бу көн әлеге дөньяның соңгы көне булганына күрә «Соң­гы көн» дип атала. Аллаһ Тәгалә бу бөек көн, ул көндә ни­ләр булачагы хакында, шулай ук, аның якынлашканлыгын күрсәтә торган билгеләрне кешеләргә хәбәр итте. Коръ­әндә аның хакында әйтелмәгән бик сирәк кенә сүрәләр бардыр.

			Мисал өчен, Аллаһ Тәгалә бу Көн белән ант итә:

			«Кыямәт Көне белән ант итәм...» «Әл-Кыямәһ», 1.

			Аллаһ Тәгалә Үзенең илчесенә  кешеләр тереләчәкләре хакында ант итергә әмер итте. Аллаһ Тәгалә әйтте:

			«Кәферләр үлгәннән соң кире терелмәячәкбез дип уй­лый­лар. Әйт син аларга: «Киресенчә, Раббым белән ант итәм, сез, һичшиксез, яңадан тереләчәксез, ахырда га­мәл­лә­регез турында сезгә хәбәр биреләчәк, — диген. — Бу эш Ал­лаһ өчен бер дә кыен түгел» «Әт-Тәгәбүн», 7.

			Аллаһ Тәгалә бу Көнгә иман китергәннәрне мактап тел­гә ала:

			«...Алар сиңа иңдерелгәнгә һәм сиңа хәтле (булган илчеләргә) иңдерелгәнгә иман китерәләр. Алар Ахирәт көненең булуына катгый инаналар. Алар — үзләренең Раббыларыннан булган туры юлга күнүчеләр һәм алар (гына) өстенлеккә ирешүчеләр» «Әл-Бәкара», 4-5.

			Аллаһ Тәгалә Соңгы Көнгә ышанмаганнарны шелтәли:

			«Дөреслектә, Аллаһ белән очрашуны ялган дип санау­чы­лар һәм туры юлдан бармаганнар хәтәр зарар кү­рәчәк» «Йунус», 45.

			Аллаһ Тәгалә бу көннең якынлашканын хәбәр итте:

			«Кыямәт көне якынлашты һәм ай ярылды» «Әл-Камәр», 1.

			Ачык күренеп тора торган мисаллар һәм фикерләүгә нигезләнгән дәлилләр аша, аллаһ тәгалә бу көннең киләчәген дәлилли

			Ачык күренеп тора торган мисалларга килгәндә, Аллаһ Тә­га­лә кешеләргә бу дөньяда үтергәннән соң кире терелт кәннәр хакында хәбәр итте. Ул шундый алты хәлне искә ала:

			Беренчесе: Аллаһ Тәгалә әйтте:

			««Ий, Муса, без Аллаһның Үзен үз күзләребез белән ап-­ачык итеп күрмичә, сиңа ышанмыйбыз», — дип карап тор­ган­да, сезне яшен сукты. Бәлки шөкер итәрсез дип, үл­гән­нән соң сезне яңадан терелттек» «Әл-Бәкара», 55-56.

			Монда сүз Муса пәй­гам­бәрнең (Аллаһның аңа сәламе булсын) кабиләдәшләре хакында бара. Әлеге сүзләрне әйт­кән­нән соң Аллаһ аларны үтерде һәм соңыннан кире терелтте.

			Икенчесе: Аллаһ Тәгалә әйтте:

			«Менә сез кеше үтердегез һәм шул хакта (кем үтерде дип) бер-берегезне гаепләп ызгыштыгыз. Аллаһ — яшер­­гә­не­гезне ачып күрсәтүче. Без аларга: «Сез аңа (мәеткә) аның (чалган сыерыгызның) бер әгъзасы белән сугыгыз!» — дидек. Менә шулай итеп, Аллаһ мәетләрне терелтә, сезгә аять­ләрен-билгеләрен күрсәтә. Бәлки сез акыл йөртеп ка­рар­сыз» «Әл-Бәкара», 72-73.

			Монда сүз, шулай ук, Исраил кавеменнән булган Муса пәй­гам­бәрнең (Аллаһның аңа сәламе булсын) каби­лә­дәш­ләре хакында бара. Алар үтерүченең кем икәнен белергә теләп бер-берсе белән бәхәсләшә башладылар. Шул хәл­ләр­дән соң аларга сыерны корбан чалып, шуның бер әгъ­засы бе­лән мәеткә сугырга әмер ителде. Шулай эш­лә­гән­нән соң мәет терелеп үзен үтергән кешегә күрсәтте һәм кире үлде.

			Өченчесе: Аллаһ Тәгалә әйтте:

			«Син, меңләгән сандагы халыкның, үлемнән куркып, яши торган җирләрен ташлап чыгып китүләре турында фи­кер йөртеп карамадың мени? Аллаһ аларга: «Үлегез!» — ди­де. Шуннан соң Ул аларны терелтте. Дө­рес­лектә, Аллаһ — кешеләр өчен фазыйләт иясе. Ләкин кешеләрнең кү­бе­се шөкер итми» «Әл-Бәкара», 243.

			Монда сүз Исраил кавеменнән булган кешеләр хакында бара. Бер-берсе арасында чума авыруы таралгач, алар, котылып калырга теләп, йөгерә башладылар. Ә Аллаһ Тәгалә аларны үтерде, соңыннан терелтте.

			Дүртенчесе: Аллаһ Тәгалә әйтте:

			«Син, шулай ук, җимерелеп беткән авыл яныннан үтеп баручы кеше турында да фикер йөртеп кара. Ул кеше: «Бу үлеп беткән авылны Аллаһ ничек терелтер икән?» — диде. Шулчак, Аллаһ аны үлеләндерде. Йөз ел үтте һәм Ул аны янә терелтте. (Аллаһ аннан): «Син биредә никадәр вакыт бул­дың?» — дип сорады. Ул: «Монда бер көн яисә көннең бер өлеше дәвамында булдым», — диде. Аллаһ аңа: «Алай гына түгел, син бу урында йөз ел булдың. Әнә, бер дә үз­гәр­мә­гән ризыгыңа һәм эчемлегеңә кара. Шунда ук ишәгеңә дә кара. Без бит моны, кешеләргә сине дәлил итеп китерер өчен эшләдек. Хәзер инде сөякләргә кара. Без аларны җыя­быз, шуннан соң аларны иткә төрәбез», — диде. Бар да ачык­лангач, теге кеше: «Хәзер, һичшиксез, Аллаһның бар нәр­сәгә кодрәте җитүен беләм инде», — дип әйтте» «Әл-Бәкара», 259.

			Шулай итеп, җимерелеп беткән бистә яныннан узып барган бу кеше, Аллаһ Тәгалә моның барысын да кире терелтә алуын күз алдына да китермәгән булган. Шуннан соң Аллаһ аның үзен йөз елга үтертте һәм соңыннан кире тергезде.

			Бишенчесе: Аллаһ Тәгалә әйтте:

			«Менә Ибраһим: «И, Раббым! Син миңа мәетләрне ничек терелтүеңне күрсәт» — диде. Аллаһ: «Син иман китердең түгелме соң инде?» — дип сорады. Ул: «Әлбәт­тә, китердем, ләкин йөрәгем тынычланыр иде», — диде. Аллаһ аңа: «(Алай булса), дүрт кош алып, аларны үзеңә китереп кысып, суй. Аннан соң, түшкәләрен кисәкләргә бүлеп, һәрбер тау башына берәр кисәген куй. Шуннан соң син аларны чакыр. Алар синең янга шундук очып килер. Аллаһ — Бөек Кодрәт һәм Хикмәт иясе икәнен бел!» — диде» «Әл-Бәкара», 260.

			Монда сүз Ибраһим пәй­гам­бәрнең (Аллаһның аңа сәламе булсын) үзенең Раббысыннан үлекләрне ничек итеп те­релт­­кән­леген күрсәтүне сораганы әйтелә. Шуннан соң Аллаһ Тә­га­лә аңа дүрт кошны чалырга һәм аларның төрле ки­сәк­ләрен тау­ның әйләнә-тирәсенә ташлап чыгарга, со­ңыннан аларны үзе янына дәшергә әмер итә. Шулай эш­лә­гән­нән соң бу кошлар аның янына очып киләчәкләрен әйтә.

			Алтынчысы: анысы тау куышлыгы эчендә озак елларга кал­ган кешеләр турында. Аллаһ Тәгалә әйтте:

			«Алар мәгарәдә өч йөз һәм тагын тугыз ел уздырды­лар» «Әл-Кәһф», 25.

			Аллаһ Тәгалә шулай ук әйтте:

			«Шулай итеп, (мәгарәдә күпме ятканнары турында) бер-­берсеннән сораштырсыннар дип, Без аларны уяттык» «Әл-Кәһф», 19.

			Аллаһ Тәгалә шулай ук әйтте:

			«Шулай итеп, Аллаһның вәгъдәсе хак һәм Кыямәт көненең булуында шик юк икәнлеген белсеннәр өчен, Без алар хакында кешеләргә белгерттек» «Әл-Кәһф», 21.

			Фикерләүгә нигезләнгән дәлилләргә килгәндә, үл­гән­нән соң кире терелеп булачагын төрле юллар белән раслап була.

			Беренчесе: беренче тапкыр барлыкка килүгә (халык кы­лы­нуга) нигезләнеп, икенче тапкыр да барлыкка килеп булган­лыгы хакында нәтиҗә ясау. Аллаһ Тәгалә әйтте:

			«Ул үзенең яратылганлыгын онытып: «Бу череп бет­кән сөякләрне кем терелтә алсын?» — дип безгә мәсәл китерә. «Аларны беренче тапкыр Кем барлыкка китер­гән — менә Ул терелтер. Ул һәр яратылган хакында бе­лү­че­дер», — диген» «Йә син», 78-79.

			Икенчесе: нәрсәнең дә булса аның капма-каршысыннан барлыкка килә алуына нигезләнеп дәлилләнү, мисал өчен, кы­зу, коры булган ялкынның яшел, салкын һәм дымлы булган ягач­тан барлыкка килүе. Аллаһ Тәгалә әйтте:

			«Ямь-яшел булып үскән агачтан Ул сезгә ут чыгарды. Ме­нә шуннан сез ут аласыз» «Йә син», 80.

			Өченчесе: бөек булган нәрсәләрне барлыкка китерә алучы, кечерәк булган нәрсәләрне дә барлыкка китерә алуга нигез­лән­гән дәлил. Аллаһ Тәгалә әйтте:

			«Әллә соң күкләрне һәм җирне барлыкка китергән зат шуңа охшаш тагын башка нәрсәләрне барлыкка китерергә кодрәтле түгел мени?» «Йә син», 81.

			Дүртенчесе: җирнең үлеменнән соң кире терелә ала алганы кебек, мәетләрнең дә терелә аласына нигезләнгән дәлил. Аллаһ Тәгалә әйтте:

			«Син җансыз, коп-коры туфракны күрәсең. Бу да Аның дә­лил­ләреннәндер. Без шул коры туфрак өстенә яңгыр яу­дыр­гач, туфракка җан керә, бүртә. Аңа җан би­рү­че, әлбәттә, мәет­ләрне дә терелтә ала. Аның кодрәте һәрнәрсәгә җитә» «Фуссиләт», 39.

			Бишенчесе: йокыдан соң уяну килә, йокы — үлемнең туганы, ә уяну — үлемнән соң кире терелүгә тиң икәнлегенә нигез­лән­гән дәлил. Аллаһ Тәгалә әйтте:

			«Ул (Аллаһ) сезне төнлә, җаныгызны алып үлеләнде­рә. Ул сезнең көндезен ни кылганыгызны (ниләр кәсеп ит­кә­не­гезне) белә. Шуннан соң Ул сезне (сезнең гомергә дип) билгеләнгән вакыт (тулысынча) үтәлсен өчен, (иртә белән уятып) яңадан терелтә. Аннан соң (Кыямәттә) сезнең кайту урыныгыз Аның хозурында булачак. Шуннан соң Ул сезгә (шунда) кылган гамәлләрегез турында хәбәр итәчәк (һәм шул гамәлләрегезгә күрә Ул сезне хөкем итә­чәк)» «Әл-Әнгам», 60.

			Алтынчысы: Аллаһның хикмәте, гаделлеге сәбәпле кире терелүнең һәм кылган гамәлләр өчен җавап бирүнең котылгысыз икәнлегенә нигезләнгән дәлил. Аллаһ Тәгалә әйтте:

			«Болай гына, кызык өчен генә безне яралтты һәм, чынлап та, Ул безне Үз хозурына кайтармас, — дип уйлыйсызмы?» «Әл-Мөэминун», 115.

			Әлеге Сәгатьнең якынаю вакыты

			Моның хакындагы гыйлемне бары тик Аллаһ кына белә, ә без, бары тик, аның һич көтмәгәндә килүен генә әйтә алабыз. Аллаһ Тәгалә әйтте:

			«(И, Мөхәммәд!) Алар (Мәккә мөшрикләре) синнән Кыя­мәт Сәгате турында: «Кайчан җитәр икән ул?» — дип сорый­лар. Син (аларга болай дип) әйт: «Аның турында булган гыйлем — бары тик Раббым хозурында. Аның вакыты (Кыямәт Сәгате) хакында Аннан башка беркем дә ачыклык кертә алмый. Күкләрдә һәм җирдә булган мәхлуклар өчен Кыя­мәт Сәгате турында белү бик авыр. (Шуңа күрә, ул билгесез булып калыр). Ул (Кыямәт Сәгате) сезгә кинәт, көтмәгәндә ге­нә килер». (И, Мөхәммәд!) Алар синнән, аның турында гый­лемең бардыр дип сорыйлар. Син аларга: «Ул хакта булган гыйлем — бары тик Аллаһ хозурында. Ләкин кеше­ләр­нең күбесе шуны белмиләр», — дип әйт» «Әл-Әгъраф», 187.

			Аллаһның илчесе  әйтте: «Мин менә шушы ике бармак кебек Кыямәт сәгате белән бергә җибәрелдем». Со­ңын­нан ул кулының имән һәм урта бармагын бергә кушты. Әл-Бохари, 6504; Мөс­лим, 2951.

			Шулай ук, Аллаһның илчесе  Кыямәт көненең якынлашу вакыты хакындагы сорауларга җавап биргәндә, һәрвакыт аның хакында белмәвен, андый сорау бирүчеләргә тиеш­ле эш белән шөгельләнергә, ягъни, бу көнгә ничек итеп яхшырак әзерләнеп булу хакында уйланырга киңәш итә иде. Кайчакта ул кече Кыямәт көне — үлем хакында сөйли иде.

			Мисал өчен, Җибрил (Аллаһның аңа сәламе булсын): «Кыя­мәт көне хакында сөйләп бир әле?» — дигәч, ул аңа: «Соралучы сорау бирүчедән артыгын белми» — дип җавап бирде. Мөслим, 8.

			Шулай ук, имам әл-Бохариның «Сахих» һәм башка җыен­тыкларда икенче хәдис тә китерелә. Көннәрнең берендә ниндидер бер бәдәви (бедуин, чүл кешесе) Пәй­гам­бәребездән : «Бу Сәгать (Кыямәт көне) кайчан якынлашачак?» — дип сорады, ә Пәй­гам­бәребез  аңа: «Хактыр, бу Сәгать якын, ә син ул көнгә нәрсә әзерләдең?» — дип җавап бирде. Әл-Бохари, 3688; Мөслим, 2639.

			Гаишәдән (Аллаһ аннан разый булсын) хәбәр ителгән икен­че бер хәдистә болай диелә: «Бәдәвиләр Аллаһның илчесе янына килгәч  һәрвакыт аннан: «Бу Сәгать кайчан ки­лә­­чәк?» — дип сорыйлар иде. (Көннәрнең берендә) Аллаһ­ның илчесе  алар арасындагы иң яшенә карап: «Әгәр дә бу малай шактый озак яшәсә, сезнең өчен бу Сәгатьнең ул картаеп бетереш­кән­чегә кадәр җитүе мөм­кин», — диде. Мөслим, 2952. 

			Әмма Коръән һәм Сөннәттә әлеге Сәгатьнең якынаюына күрсәтә торган кайбер билгеләр бар. Мисал өчен, Аллаһ Тәгалә бу Сәгатьнең зур билгеләреннән булган берничәсен әйтеп ки­тә, алардан: Төтен, Гайсәнең (Аллаһның аңа сәламе булсын) икен­че килүе, Яҗүҗ белән Мәҗүҗнең чыгуы, кояшның көнба­тыш­тан атуы һәм бер Хайванның чыгуы.

			Аллаһның илчесенә килгәндә , ул моңа бәйле булган кай­бер аерым мизгелләрне искә ала, алардан: Дәдҗәлнең ки­лүе, көнчыгыш, көнбатыш һәм гарәбстан өстендә булачак өч җир убылуы, шулай ук, Йәмән җирлегеннән чыккан, кеше­ләр­не җыелу урынына куып барачак ут. Моннан тыш, Аллаһның ил­чесе , әлеге билгеләр тормышка ашмыйча торып, бу Сәгать якынлашмас диде: бер үк нәрсәгә чакырган ике бөек гаскәрнең бер-берсенә каршы зур сугышта очрашуы; үзләрен пәй­гам­бәр дип раслаган утыздан артык ялганчының чыгуы; дөньядан гыйлемнең юкка чыгуы; җир тетрәүләрнең ешаюы; вакытның кыскаруы; вәсвәсәләрнең барлыкка килүе; кешеләрнең бер-бер­ләрен үтерүләре һәм Хидҗәздән, Бусра җирлегендәге дөя­ләр­нең муеннарын яктырта алырдай зур ялкынның барлыкка килүе.

			Барча шушы һәм бүтән билгеләр зур һәм кече төргә бүленә. Кече билгеләр, үз чиратында, тормышка ашкан һәм тәмам булганга, дәвам иткән, шулай ук, әлеге мизгелдә тормышка ашмаганнарга бүленә. Зур билгеләргә килгәндә, аларның вакыты әле җитмәгән, әмма шулардан берсе генә булса да үтәлсә, аның артыннан башкалары да иярәчәк.

			Үлем һәм кабердәге хәлләр

			Соңгы көнгә иман китерү — Коръән һәм Сөннәттә моның хакында аңлатылган бар нәрсәгә дә, бигрәк тә, үлем һәм аннан соң булган вакыйгаларга ышануны күз алдында тота.

			Үлем белән бәйле булган иманга түбәндәгеләр керә:

			1. Бу дөньяда үлем бар тере булганнар өчен дә котылгысыз икәнлегенә ышану. Аллаһ Тәгалә әйтте:

			«Һәр җан иясе үлем әчесен татыр. Аннан соң һәркем Без­нең хозурыбызга кайтачак» «Әл-Гәнкәбүт», 57.

			Аллаһ Тәгалә шулай ук әйтте:

			«Аллаһның Йөзеннән башка һәрнәрсә һәлак булучыдыр. Ул гына хөкем кыла һәм сез Аның хозурына әйләнеп кай­тачаксыз» «Әл-Касас», 88.

			2. Һәркемнең дә үлем вакыты төгәл итеп билгеләнгән һәм беркемнең дә ул вакытны кичектерергә дә, арттырырга да көче юк икәнлегенә ышану. Үлемне бар кылып кына калмаган, ә һәм­мәбезнең дә үлем сәбәбен билгеләгән Аллаһ бу вакытның кай­чан җитүен белүче.

			Аллаһ Тәгалә әйтте:

			«Аллаһның теләгеннән башка бер җан иясе дә үлми» «Әли Гыймран», 145.

			Аллаһ Тәгалә шулай ук әйтте:

			«Һәр өммәтнең (кавемнең һәм буынның) үзенә билге­лән­гән яшәү вакыты бар. Әгәр аларның билгеләнгән вакыты (әҗә­ле) килеп җитсә, алар аны бер генә сәгатькә дә кичекте­рә дә, якынайта да алмыйлар» «Әл-Әгъраф», 34.

			3. Үлем вакыты бары тик Аллаһка гына билгеле икәнлегенә ышану. Аллаһ Тәгалә әйтте:

			«Бер кеше дә иртәгә үзенең ни кылачагын белми. Бер ке­ше дә үзенең кайда үләчәген белми. Шик юктыр, Аллаһ — бар нәрсәне дә белүче, бар нәрсәдән дә хә­бәр­дар» «Локман», 34.

			4. Аллаһ Тәгалә үлем алдыннан ни булачагын хәбәр ит­кән­нәр­гә ышану:

			«...Әгәр инде берәрегезгә үлем килсә, Безнең илчеләребез (Үлем фә­реш­тәсе һәм аңа ярдәм итүче фә­реш­тә­лә­ребез) аның җанын алыр. Алар эшләренә кимчелек китермиләр (әмер ителгәнне һич кичектермиләр)» «Әл-Әнгәм», 61.

			Аллаһ Тәгалә шулай ук әйтте:

			«(Үлем түшәгендәге кешенең) җаны бугазына җиткәч, сез аңа карап торасыз. Без аңа сездән дә якын торабыз, әмма сез күрмисез генә» «Әл-Вәәкига», 83-85.

			Монда сүз, үлем хәлендәге кешенең җаны бугазына җит­кәч, үлем газабы (агония) башланганы хакында бара. Бу вакыт­та аның янәшәсендәгеләр аңа карап торалар, ә Аллаһ Тә­га­лә­гә килгәндә, Ул үлүче хакында кешеләргә караганда яхшырак бе­лә. Аның фә­реш­тәләре дә үлем хәлендә яткан кешегә аларга (ке­шеләргә) караганда якын, тик алар моны күрмиләр.

			Гөнаһлы, гаделсез кеше үлгәч, ул бар кылган гамәлләре өчен дә үкенәчәк һәм кире бу дөньяга кайтырга теләр. Аллаһ Тәгалә әйтте:

			«Аларның берәрсенә үлем килсә: «Раббым, мине дөньяга кире кайтар! Эшли алмый калган изге га­мәл­ләрне башкарырмын!» — дияр. Юк! Бу аның авызыннан чыккан буш сүз генә. Аларның артларында кубарылачак көнгә чаклы кай­тудан тыеп тора торган пәрдә бар» «Әл-Мөэминун», 99-100.21

			Имансыз кешенең җанын тәненнән алуга килгәндә, Аллаһ Тәгалә моның хакында болай дип әйтте:

			«(И, Мөхәммәд!) Син шул залимнәрне (гөнаһлыларны) үлем газабы кичергән чакта күрсәң иде. Җан алучы фә­реш­тә­ләр аларга кулларын сузалар (кыерсыталар, газаплыйлар, сугалар): «Я инде, җаннарыгызны чыгарыгыз! Бүген сез, Ал­лаһ турында (хаклыктан ерак булган теләсә нинди) ялган нәр­сәләр сөйләгәнегез һәм Аның аятьләре (иманга этәрә торган билгеләре) каршында тә­кәб­бер­лән­гә­негез өчен, тү­бән­сеткән газапка дучар булырсыз!» — дип әйт» «Әл-Әнгәм», 93.

			Бу сүзләр фә­реш­тәләрнең залимнәргә кулларын сузып, аларны җәфалаулары, сугулары хакында.

			Имам Әхмәднең «Муснәд» һәм башка җыентыкларда да әл-­Бә­ра бин Гәзиб сүзләреннән җиткерелгән хәдистә (Аллаһ аннан разый булсын) Аллаһның илчесе  әйтте: «Иман китер­гән Аллаһ колы бу дөньяны калдырып киләсе тормышка кит­кәндә, аның янына күкләрдән йөзләре кояш кебек ­бал­кып торган фә­реш­тәләр төшә. Алар үзләре бе­лән кәфенлек, җәннәттән ислемай алып киләләр һәм аннан ерак тү­гел генә утыралар. Соңыннан аның янына үлем фә­реш­тә­се ки­леп (Аллаһның аңа сәламе булсын) баш очына утырыр: «И, изге җан! Аллаһның кичерүенә һәм мәрхәмәтенә чык!» — дип әйтер. Су тамчысы савыт авызыннан ничек агып чыккан булса, ул кешенең дә җаны тәненнән шулай (җиңел) чыгыр. Үлем фә­реш­тәсе аны кабул итеп ала, ә калган фә­реш­тә­ләр бу җанны бер мизгелгә дә аның кулында кал­дыр­мыйча, Җәннәт кәфенлегенә төрәләр һәм Җәннәт исле­май­ларын сөртәләр. Шуннан соң аннан иң яхшы мускус исе төс­ле хуш ис тарала башлый һәм алар аның белән бергә күк­кә кү­тә­ре­ләләр...».

			Дәвам итеп, пәй­гам­бәребез  әйтте: «Имансыз колга кил­гән­дә, ул бу дөньяны калдырганда күкләрдән кара йөз­ле фә­реш­тәләр төшәләр, үзләре белән тупас, кыллы кием алып киләләр һәм аннан ерак түгел генә утыралар. Соңыннан аның янына үлем фә­реш­тәсе килеп баш очына утырыр: «И, кабәхәт җан! Аллаһның ачуына һәм ярсуына чык!» — дип әйтер. Шуннан соң, юеш йоннан тимер тешне суырып алган кебек, үлем фә­реш­тәсе бу җанны да тәненнән шул рә­веш­ле йолкып ала, ә башка фә­реш­тәләр аны шул ук мизгел­дә тупас киемгә төрергә дип алалар һәм аннан җир йөзендә була торган иң яман ис аңкый башлый. Соңыннан алар аның белән күккә күтәреләләр...».22

			Шулай итеп, үлемнән соң бөек һәм мөһим вакыйгалар, алар­ның бер өлеше кабердә, ә икенче өлеше үлгәннән соң терелгәч булачак.

			Кеше белән кабердә менә нәрсәләр булачак:

			Кабер сынавы

			Үлгән кешене кабергә иңдергәч, ул анда сынауга дучар була. Аның янына ике фә­реш­тә килеп: «Раббың кем? Динең нинди? Сезгә җибәрелгән кеше кем иде ул?» — дип сораячаклар. Иман китергән кешегә килгәндә, ул: «Минем Раббым — Аллаһ, динем — Ислам», — ә өченче сорауга җавап итеп: «Ул — Аллаһ­ның колы һәм Аның илчесе», — диячәк.

			Имансыз бәндәгә килсәк, ул бар сорауга да: «Һәә, һәә, мин белмим», — дип, ә икейөзле һәм шикләнүче кеше: «Белмим, мин бары тик кешеләрнең нидер сөйләгәннәрен ишеттем һәм алар артыннан шуны ук кабатладым», — дип әйтәчәк.23

			Кабер ләззәтлеге һәм газабы

			Үлгән кеше кабердәге сынаудан соң я ләззәтлек кичереп, яки газабка дучар булып Кыямәт көненә кадәр анда калачак. Тәне һәм җаны белән дә, яисә җаны белән генә.

			Ике фә­реш­тәнең соравы белән бәйле булган, барча кешене дә көтәчәк кабер сынавы хакында бик күп аятьләрдә, хә­дис­ләр­дә әйтелә. Шулай ук кабер ләззәтлеге һәм газабы хакында да. Боларга тулаем һәм аерым алганда да ышанырга кирәк, әм­ма без боларның ничек булачагын тәфсилләп сөйләп тормабыз.

			Моның хакында раслаучы күрсәтмәләр түбәндәгедән гыйбарәт: Аллаһ Тәгалә әйтте:

			«Пакь сүзләр белән иман китергәннәрне Аллаһ бу дөнья­да да, ахирәттә дә ныгытыр» «Ибраһим», 27.

			Аллаһ Тәгалә шулай ук әйтте:

			«...Фиргавен токымын исә хәтәр җәзага тартты — алар иртә-кич утка атылачак. Кыямәт купкан көндә Фиргавен токымына җәзаның иң хәтәрен бирегез!» «Әл-Гафир», 45-46.

			Ике «Сахих» җыентыгында да әл-Бәра бин Гәзибтан (Аллаһ аннан разый булсын) хәбәр ителгән хәдистә, Пәй­гам­бәребез  әйтте: «...Мөселман кешесенә каберендә сораулар бирелә баш­лагач, ул: «Аллаһтан башка гыйбадәт кылырга лаеклы бер иләһ тә юк һәм Мөхәммәд — Аллаһның илчесе», — дип  шә­һа­дәт сүзләре китерер. Аллаһның: «Пакь сүзләр белән иман китергәннәрне Аллаһ бу дөньяда да, ахирәттә дә ны­гы­тыр» «Ибраһим», 27 сүзләре шуңа ишәра итә». Әл-Бохари, 1369, 4699; Мөслим, 2871.

			Имам Әхмәднең «Муснәд» җыентыгындагы әл-Бәра бин Гә­зиб­ның (Аллаһ аннан разый булсын) сүзләреннән ки­те­рел­­гән хәдистә, башта фә­реш­тәләрнең үлгән кешенең җаны белән күк­кә менүләре, ә соңыннан аны кире җиргә тө­ше­рү­лә­ре ха­кын­да да хәбәр ителә.

			Аллаһның илчесе  әйтте: «...Җанын тәненә кайтарырлар, шуннан соң ике фә­реш­тә килеп аны утыртырлар һәм: «Раббың кем?» — дип сорарлар. Ул: «Раббым — Аллаһ!» — дип җавап бирер. Соңыннан алар: «Динең нинди?» — дип со­рар­лар, ул: «Динем — Ислам!» — дип җавап бирер. Соңыннан алар: «Сезгә җибәрелгән кеше кем ул?» — дип сорарлар, «Ул — Аллаһның илчесе!» — дип әйтер. Шул вакытта алар ан­нан: «Син моны каян бе­лә­сең?» — дип сорарлар. Ул: «Мин Ал­лаһның Китабын укыдым һәм аңа ышандым!» — дип җа­вап бирер. Шул чагында күктән тавыш яңгырар: «Минем ко­лым дөресен әйт­те, аңа Җәннәттән булган урын-җир җәе­гез һәм каршында Җәннәт ишекләрен ачыгыз!» Шуннан соң аны шатлык биләп алыр һәм ул Җәннәт ләззәтлекләрен ки­че­рә башлар, кабере күз күреме җиткән арага кадәр ки­ңәер».24

			Ә имансыз кешегә килгәндә, аның хакында Аллаһның илчесе  болай дип әйтте: «...Җанын тәненә кайтарырлар, шуннан соң ике фә­реш­тә килеп аны утыртырлар һәм: «Раб­бың кем?» — дип сорарлар. Ул: «Һәә, һәә, мин белмим!» — дип җавап бирер. Соңыннан алар: «Динең нинди?» — дип сорарлар, ул: «Һәә, һәә, мин белмим!» — дип җа­вап бирер. Соңыннан алар: «Сезгә җибәрелгән кеше кем ул?» — дип сорарлар, ул тагын: «Һәә, һәә, мин белмим!» — дип җавап бирер. Шул чагында күктән тавыш яңгырар: «Ул ял­ган­лый! Аңа уттан булган урын-җир җәегез һәм кар­шын­да Җәһәннәм ишекләрен ачыгыз!» Шуннан соң аны җәһән­нәм эс­селеге биләп алыр, кабере тараер һәм (кабере кысылу сә­бәп­ле) кабыргалары бер-берсе белән кушылыр».25

			Ике «Сахих» җыентыгында да Әнәс бин Мәлик (Аллаһ аннан разый булсын) сүзләреннән китерелгән хәдистә, Аллаһ­ның илчесе  әйтте: «Аллаһ колын кабергә иңдергәннән соң, аның иптәшләре борылып кайтып китерләр, ә ул аларның аяк киеме тавышларын ишетеп калыр. Аның янына ике фә­реш­тә килер, торгызып утыртырлар һәм: «Син бу кеше — Мө­хәммәд  хакында нәрсә сөйләдең?» — дип сорарлар. Ул: «Ул — Аллаһның колы һәм Аның илчесе дип  шә­һа­дәт бирә­мен!» — дип әйтер. Шуннан соң аңа: «Үзеңнең ут­та булган урыныңны кара: Аллаһ аны сиңа Җәннәттәге урын белән алыштырды», — дип әйтелер».

			Соңыннан пәй­гам­бәребез  болай дип әйтте: «Һәм ул бу ике урынны да күрер. Имансыз кешегә килгәндә (яки ике­йөз­ле), ул (фә­реш­тәләргә): «Белмим, мин бары тик кешеләр ни сөй­ләгән — шуны гына кабатладым», — дип җавап бирәчәк. Шунда аңа: «Син белмәдең һәм укымадың!» — дип әйтерләр. Шуннан соң аның ике колак арасына тимер чүкеч белән сугырлар. Ул бик каты итеп акырыр, аны кешеләр һәм җеннәрдән кала, якын тирәдә булган барчасы да ишетер». Әл-Бохари, 1338, 1374; Мөслим, 2870.

			Ике «Сахих» җыентыгында Ибн Гәббәс (Аллаһ аннан һәм әтисеннән дә разый булсын) сүзләреннән килгән хә­дис­тә хәбәр ителгәнчә, Пәй­гам­бәребез  ике кабер аша узып барганда: «Дө­реслектә, болар газапка дучар, ә аларның газапланулары зур гөнаһ өчен түгел»,26 — дип әйтте. (Күп­медер вакыт дәшми торганнан соң): «Әйе (әлбәттә, аларны зур гөнаһлар өчен газаплыйлар)! Аның берсе үз бәвеленнән сакланмаган, ә икен­чесе гайбәт таратып йөргән». Шуннан соң ул ялангач паль­ма ботагы алып килергә әмер итте һәм аны ике өлешкә бү­леп, аларның каберләре өстенә кадады. «Аллаһның илчесе, ни­гә болай эшләдең?» — дигән сорауга ул: «Бәлки, ботаклар ко­ры­ганчы, бу аларның кабердәге газабын җиңеләйтер», — диде. Әл-Бохари, 216; Мөслим, 292.

			Күп кенә хәдисләрдә хәбәр ителгәнчә, Пәй­гам­бәребез , ка­бер газабыннан саклавын сорап, Аллаһка дога бе­лән дәшә тор­ган булган һәм башкаларга да шуны әмер ит­кән.

			Кабер газабы ике төрле була:

			1) Аллаһ Тәгалә әйткәнчә, кешеләр даими рәвештә дучар булып торган газаплар бар:

			«...Алар иртә-кич утка атылачак» «Әл-Гафир», 46.

			2) Башка газаплар исә күпмедер вакыт дәвам итәчәк­ләр, ә соңыннан тукталачаклар. Аларга кайбер гөнаһлы мө­сел­маннар дучар була. Газапларының авырлыгы кылган гө­наһ­ларының авырлыгына бәйле. Алар өчен кылынган догалар, бирел­гән садакалар яки шуның ише эшләр, газапларының җи­ңе­лә­юенә ки­терә торган сәбәпләрдән булырга мөм­кин.

			Туры юлдан адашканнарның кайберләре кешеләрнең кабердә газаплануларын, ләззәтләнүләрен кире кактылар. Алар үлгән кешеләрдән нәрсә булса да сорауларын яки аларның ләз­зәт­лек, газап кичерүләрен үз акылларына таянганга күрә аң­лый алмадылар һәм шикләнүләре дә шул сәбәпле булды.

			Бу шикләнүләренә түбәндәгечә җавап биреп була:

			1) Моның хакындагы бар гыйлемнең дә чыганагы Коръән һәм Сөннәт булганлыктан, мөселман кешесенә бу хәбәрләрне кабул итү һәм тану тиешле. Гаиб булган нәр­сә­ләр­гә ышанган, Аллаһ илчесенең  юлы сәбәпле туры юлдан баручы мөселманнар башкалардан шуның белән аерылып тора.

			2) Икенче (кабердәге) булган тормышның үз кагый­дә­лә­ре һәм аларны, безнең өчен бу тормыштагы гадәти булган нәр­сә­ләр белән чагыштыру дөрес түгел. Бу — без үл­гән­нәр белән нинди хәлләр булганлыгын тоя алмыйбыз ди­гән­не аңлата. Без бары тик Аллаһның кодрәте бөек икән­ле­ген раслый гына алабыз. Аллаһ шулай теләгән — кеше­ләр­гә икенче дөньяда була торган хәлләрне күрү һәм ишетү мөм­кинчелеге бирелмәгән, югыйсә, алар моны күтәрә алмас иде һәм шул сәбәпле (кабердә булган хәлләрне күрү, ише­тү сәбәпле) бер-берләрен җирләмәс дәрәҗәгә җитәрләр иде.27

			3) Кеше дигән зат бар нәрсәне дә чолгап ала алмый. Мисал өчен, Җибрил фә­реш­тә (Аллаһның аңа сәламе булсын) Пәй­гам­бәребез  янына төшеп аралашканын аның янә­шә­сен­дә булган беркем дә күрмәгән һәм ишетмәгән. Шулай ук, җиһандагы бар нәрсәнең дә Аллаһны мактап торганы билгеле, әмма без моның ни рәвешле булганлыгы хакында сүз йөртә алмыйбыз.

			4) Аллаһ Тәгалә бу тормышта да безгә моңа охшаш нидер кү­рергә мөмкинчелек бирә. Кеше, кайчакта, төшендә күңелгә хуш килерлек, куанычлы нәрсә, ә кайчакта моның капма-кар­шы­сы булган нәрсәләр күрергә мөмкин, гәрчә ул төшендә күр­гән вакыйгалардан бик еракта — үзенең урыны өстендә йоклап ята, ә аның төшен исә янәшәсендә булганнар тоя алмый.

			Хәзерге уйлап табылган нәрсәләр хакында да әйтеп була. Мисал өчен, электр чыбыгында нинди процесслар барганлыгын шул шәрә чыбыкка кулыбызны тигерми торып тоя алмыйбыз. Аңа тигереп карый торган тимер һәм агач предмет арасында да аерма бар.

			Үлеп терелгәннән соң була торган вакыйгалар

			Кабердән тору

			Исрафил (Аллаһның аңа сәламе булсын) сур быргысына өр­гәч, кешеләр каберләреннән торачаклар. Коръәндә аның быр­гысына өч тапкыр өргәнлеге әйтелә.

			1. Сур быргысына беренче тапкыр өргәннән соң, барысын да курку хисе биләп алачак. Беренче өрү дөньяда урнаштырылган тәртипне бозачак. Аллаһ Тәгалә әйтте:

			«Ул көнне сур быргысына өрерләр, Аллаһ те­лә­гән­нәрдән кала, күкләрдә һәм җирдә булган барысы да куркып тет­рәр­ләр» «Ән-Нәмел», 87.

			2. Сур быргысына икенче мәртәбә өргәннән соң җир йө­зен­дәге бар тере нәрсә дә үләчәк. Аллаһ Тәгалә әйтте:

			«Сур быргысына өрерләр, Аллаһ теләгәннәрдән ка­ла, күк­тә дә, җирдә дә булганнар үлерләр» «Әз-Зүмәр», 68.

			3. Сур быргысына өченче кат өрелгәннән соң кешеләр тере­лер­ләр һәм каберләреннән торырлар. Аллаһ Тәгалә әйтте:

			«Соңыннан сур быргысына тагын өрерләр һәм аларның барысы да басып, карап-көтеп торырлар» «Әз-Зүмәр», 68.

			Җыелу

			Кешеләрнең каберләреннән нинди кыяфәттә торулары хакында ике «Сахих» җыентыгында килгән хәдистә Гаишәнең (Аллаһ аннан разый булсын) сүзләреннән хәбәр ителә: «Мин Аллаһ ил­че­сенең : «Кешеләр (ул көнне) яланаяк, ялангач һәм сөн­нәт­кә утыртылмаган килеш җыелырлар», — дип әйткәнен ишет­тем», — диде. Әл-Бохари, 6527; Мөслим, 2859.

			Мөслимның «Сахих»ында әл-Микъдәд бин әл-Әсвәд (Аллаһ аннан разый булсын) сүзләреннән китерелгән хә­дистә: «Мин Аллаһ илчесенең : «Кыямәт көнендә кояш кешеләргә якынайтылыр һәм алардан бер миль ара ераклыгында калыр. (Әл-Микъдәд сүзләреннән әлеге хә­дис­не җиткерүче Сүләйм бин Гәмир: «Аллаһ белән ант итәм, мин белмим — бер миль28 дип ул күз алдында нәрсәне тоткандыр — ара берәмлегенме, әллә инде күзгә сөрмә сөрткәндә куллана торган таякчыкнымы»29, — дип әйтте). Ә кешеләр үзләренең кылган гамәлләре бәрабәренә үз тир­лә­ренә батырлар», — диде. Мөслим, 2864.

			Шушы хәлләрдән соң, Адәм, Нух, Ибраһим, Муса, Гайсә пәй­гам­бәрләр (Аллаһның аларга сәламе булсын) дә бу эшкә алын­магач, пәй­гам­бәребез  шәфәгать кыла башлар. Бу — «Бөек шәфәгать» һәм «Мактаулы урын» булып торачак.

			Аллаһ каршына басу һәм хисап

			Барча кешеләр дә Кодрәтле, Бөек Аллаһ каршына килеп басачаклар. Аллаһ Тәгалә әйтте:

			«Һәм алар берәм-берәм сафка тезелешеп, Раббың хозурына басачаклар. «Иң башта сезне ничек бар кылган булсак, шул рәвештә Безгә килдегез...» «Әл-Кәһеф», 48.

			Аллаһ Тәгалә шулай ук әйтте:

			«Ул көнне сез Аллаһның хозурына китерелерсез һәм сез­нең бер серегез дә яшеренеп калмас» «Әл-Хәкка», 18.

			Хисап. Кодрәтле, Бөек Аллаһ кешеләргә аларның изге һәм начар гамәлләре хакында хәбәр итәр һәм оныткан нәр­сә­ләрен исләренә төшерер. Аллаһ Тәгалә әйтте:

			«Ул көнне Аллаһ барыгызны да терелтәчәк һәм кылган гамәлләрегез турында хәбәр итәчәк. Аллаһ алар үз­ләре оныткан гамәлләрен санап барды» «Әл-Мүдҗәдилә», 6.

			Аллаһ Тәгалә шулай ук әйтте:

			«Алар безгә кайтырлар һәм соңыннан алар өстеннән хисап кылырбыз» «Әл-Гашия», 25-26.

			Аллаһ Тәгалә шулай ук әйтте:

			«Аллаһ Үзенең илчеләренә биргән сүзендә тормый дип уйлама. Ул — Куәтле, үч алырга кодрәтле. Җир башка җиргә, күкләр башка күкләргә алмаштырылган көн­дә бәндәләр Бердәнбер, Кодрәтле Аллаһ каршына басырлар. Ул көнне син чылбырга богауланган гөнаһлыларны күрерсең. Алар кигән кием сумаладан, ә йөзләрен ут каплап алган булыр. Аллаһ һәрбер җанга кылган гамәленә карап җәзасын бирер. Хактыр, Аллаһ бик тиз хисап итүче» «Ибраһим», 47-51.

			Гамәл дәфтәрләре ачылачак һәм барысы да — илчеләр дә, алар өммәтендәгеләр дә соралачак. Аллаһ Тәгалә әйтте:

			«Без (Кыямәт көнне) расүлләр җибәрелгән кавем­нәр­дән («Без җибәргән илчеләрне ничек каршы алдыгыз? Алар сезгә җит­кергән хәбәрләрне ничек кабул иттегез?» — дип) сорау алырбыз һәм расүлләрнең үзләреннән дә («Без әмер ит­кән­нәр­не кавемнәрегезгә ирештердегезме? Ка­вемнәрегез тара­фын­нан итәгатьлек күрдегезме?» — дип) сорарбыз» «Әл-Әграф», 6.

			Әмма кешеләргә сорау бирү һәм алар белән хисаплашу төр­ле­чә булачак. Мөселманнарга килгәндә, аларга гөнаһлары күр­сәтеләчәк, алар аны таныячак һәм ул гөнаһлар яшереләчәк.

			Ике «Сахих» җыентыгында да Гаишәдән килгән хәдистә (Аллаһ аннан разый булсын) хәбәр ителә: «Көннәрдән бер­көн­не Аллаһның илчесе: «Кемне хисап кылачаклар, шул газапка дучар булачак», — диде. Мин: «Әллә соң Аллаһ Тә­галә: «Китабы уң кулына бирелгән кешегә хисап тоту җи­ңел булачак», «Әл-Иншикак», 7-8 — дип әйтмиме? — дип сорадым. Пәй­гам­бәребез : «Бу бары тик кешегә аның га­мәл­лә­рен күрсәтүне генә аңлата, әмма гамәлләре һәр яктан тирәнтен тикшерелгән ке­ше харап булачак», — ди­де». Әл-Бохари, 103; Мөслим, 2876.

			Ике «Сахих» җыентыгында да Ибн Гөмәр (Аллаһ аннан һәм әтисеннән дә разый булсын) сүзләреннән китерелгән хәдистә, Пәй­гам­бәребез  әйтте: «Дөреслектә, Аллаһ (Кыямәт кө­нен­дә) иман әһеленнән булган кешене Үзенә якынайтыр, аны Үзенең ышыгында каплар, кешеләрдән яшерер һәм сорый башлар: «Шундый гөнаһ кылганыңны таныйсыңмы? Шун­дый гөнаһ кылганыңны таныйсың­мы?» Ә ул: «Әйе, Раббым минем!» — дияр. Аллаһ аның гө­наһ­ларын танырга мәҗ­бүр иткәч, ул кеше үзен харап булдым дип уйлар, Аллаһ Тә­галә әйтер: «Мин синең гө­наһларыңны дөньядагы тормышыңда яшердем һәм Мин аны бүген дә яшерермен!» Шуннан соң аңа изге га­мәл­ләре язылган китабы тапшырылыр».

			«Ә имансыз һәм икейөзле булган кешегә килгәндә, аларның гамәлләренә шаһит булганнар: «Менә болар Раббыларына каршы ялган сөйләүчеләр. Залимнәр өс­тен­нән Аллаһ­ның ләгънәте булсын!» «Һуд», 18 — дип әйтерләр» Әл-Бохари, 2441; Мөслим, 2768.

			Мөселманнар арасында Җәннәткә хисапсыз һәм газапсыз керүчеләр дә булачак, мәсәлән, ике «Сахих» җыентыгында Ибн Гәббәснең (Аллаһ аннан һәм әтисеннән дә разый булсын) сүз­ләреннән китерелгән хәдистә җитмеш мең кеше хакында хә­бәр ителә. Әл-Бохари, 5705; Мөслим, 220.

			Ә имансыз бәндәләргә килгәндә, алар белән хисап изге һәм начар гамәлләре үлчәнелгән кешеләрнеке кебек булмаячак, чөнки аларның изге гамәлләре бөтенләй булмаячак. Аллаһ Тә­га­лә әйтте:

			«Аларның кылган гамәлләренә керешербез һәм аларны очкан тузан кебек юк итәрбез» «Әл-Фуркан», 23.

			Имансызлар белән хисап кылу аларның начар га­мәл­ләрен үзләренә күрсәткәннән соң газапка дучар булуларыннан гыйбарәт.

			Үлчәү

			Монда сүз Кыямәт көнендә Аллаһ колларын бер-берсеннән аеру, гамәлләрен, шул гамәлләренең микъдарын үлчәр өчен куелган үлчәү хакында бара. Үлчәү хисап кылынганнан соң булачак, чөнки хисап нәрсә эшләнгән икәнлеген белү өчен, ә үлчәү — кылган гамәлләренең бәясен алачак кешегә шул кылган гамәлләренең ни торганын күрер өчен кирәк.

			Коръәндә дә, Сөннәттә дә әлеге үлчәүләрнең никадәр төгәл булачагына күрсәтә торган бихисап дәлилләр бар. Мисал өчен, Аллаһ Тәгалә әйтте:

			«Кыямәт көнендә Без гадел үлчәүләр куербыз. Ул көнне инде һичбер кемгә нинди дә булса гаделсезлек кылынмас. Әгәр гәрчич орлыгы хәтле генә (гамәл) табылса да, Без аны үл­чәүгә куярбыз. Үзебезнең хисап кылуыбыз җиткән!» «Әл-Әнбия», 47.

			Аллаһ Тәгалә шулай ук әйтте:

			«(Кыямәт көнендә) үлчәүләре авыр булган кешегә кил­гән­дә, ул рәхәт (җәннәт) тормышта яшәр. Ә үлчәүләре җиңел бул­ган бәндәнең исә урыны җәһәннәм упкыны булыр» «Әл-Каригә», 6-9.

			Әл-Бохариның «Сахих»ында Әбү Һурәйраның (Аллаһ аннан разый булсын) сүзләреннән китерелгән хәдистә, Пәй­гам­бәре­­без  әйтте: «Рәхимле булган Аллаһ яраткан ике сүз бар, алар тел өчен җиңел, ә Үлчәүдә бик авыр булырлар. Бу сүз­ләр: «Ал­лаһ һәр кимчелектән дә пакь һәм Аңа барча мактау, Бөек Ал­лаһ һәр кимчелектән пакь!»»30.

			Гамәлләр язылган битләр

			Хисап кылу һәм үлчәү тәмам булганнан соң, адәм баласы кулына гамәлләре язылган язманы алыр һәм анда язылганны укыр. Кешеләр арасында ул язмаларны уң куллары һәм аркалары артыннан сул куллары белән алучылар булыр. Аллаһ Тәгалә әйт­те:

			«Китабы уң кулына бирелгән кеше әйтер: «Менә! Укыгыз минем китабымны! Мин хисап тотачагымны белеп яшә­дем». Аңа — җимешләре үрелеп алырдай якында булган югары җәннәттә бәхетле тормыш булыр. Дөньяда яшә­гән­­дә кылган игелекләрегезгә күрә, рә­хәт­лә­неп ашагыз-эче­гез! Китабы сул кулына бирелгән кеше: «Китабымны ми­ңа бирмәгән булсалар — хисабым хакында белмәгән булыр идем! Дөньядагы үлемем соң­гысы (яңадан терелмәгән) бул­ган булса иде! Байлыгым миңа бер файда да бирмәде! (Бөтен) патшалыгым кулдан китте!» — дип әйтер» «Әл-Хәкка», 19-29.

			Сират күпере

			Җәһәннәм өстеннән үтә торган күпер шулай дип атала. Әлеге күпердән барчасы да үтәчәк. Аны узган кеше уттан котылыр. Кешеләр әлеге күпердән бары тик хисап урыныннан киткәч ке­нә уза алачаклар. Иман китергән кешеләр аннан үтә алырлар һәм Җәһәннәмнән котылырлар, ә Җә­һән­нәмгә эләгергә тиеш бул­ган кешеләр ул күпердән егылып тө­шәрләр. Аллаһ Тәгалә әйт­те:

			«Сезнең арагызда анда (Җәһәннәмгә) якын килергә тиешле булмаган һичбер кеше юк.31 Бу — Раббыңның котылгысыз булган карары. Соңыннан без тәкъва булганнарны коткарырбыз, ә залимнәрне тезләнгән килеш шунда калдырырбыз» «Мәрьям», 71-72.

			Ике «Сахих» җыентыгында да Әбу Һурәйраның (Аллаһ аннан разый булсын) сүзләреннән китерелгән хәдистә болай дип хәбәр ителә: «Көннәрнең берендә кешеләр: «И, Аллаһның илчесе! Кыямәт көнендә без Раббыбызны күрә­чәк­без­ме?» — дип сорадылар. Әлеге хәдистә Пәй­гам­бәребезнең  мондый сүз­ләре китерелә: «...Җәһәннәм өстеннән Күпер куелыр, ул Кү­пер­дән беренчеләрдән булып мин һәм минем өммәтемнән булганнар узырбыз. Ул көндә Аллаһ илчеләреннән кала һичберкем бер сүз дә әйтмәс, ә алар: «И, Аллаһ! Коткар! Кот­кар!» — дип дәшерләр. Җә­һән­нәм­дә «сәгъдән» (дөя чә­неч­ке­се) энә­лә­ре­нә охшаш ыргаклар булыр»». Әл-Бохари, 806; Мөслим, 182.

			Әл-Бохари һәм Мөслимнең «Сахих» җыентыкларында Әбу Сәгийд әл-Худридан (Аллаһ аннан разый булсын) Аллаһка карау һәм шәфәгать кылу хакында китерелгән озын хәдистә, Аллаһның илчесе  әйтте: «...Соңыннан Күперне алып килерләр һәм аны Җәһәннәмнең ике сырты арасына урнаштырырлар». Аннан: «И, Аллаһның илчесе! Бу нинди Күпер соң?» — дип сорадылар. Ул: «Бу — тайгак юл булыр, ул юлда Нәҗдә җир­легендә очрый торган «сәгъдән» дип аталган (дөя чәнечкесе), ыргаклары, зур энәләре, чәнечкеләре бөгелеп торган үсем­леккә охшаш үсемлек булыр», — дип җавап бирде. «Иман әһеленнән булган ке­ше­ләр Күпер өстенән күз ачып йомган арада узырлар, кайберләре яшен тизлегендә, башка берләре җил шикелле, кайберләре исә нәселле юртаклар яки җай­дак­лар тизлегендә үтәрләр. Кемнәргәдер исән-сау котылыр­га насыйп булачак, бүтәннәр тырналып бетеп булса да котыла алырлар, өченчеләрен исә Җәһәннәмгә тартып тө­ше­рер­ләр». Әл-Бохари, 7439; Мөслим, 183.

			Күпер

			Иман әһелләре Сират күпереннән узып Уттан котылганнан соң, Җәннәткә керер алдыннан, Җәннәт белән Җәһәннәм арасына урнаштырылган икенче бер күпердә туктаты­ла­чак­лар. Бу — дөнья тормышында кыерсытылганнарның, үзләрен рән­җет­кән кешеләр белән исәп-хисап кылу өчен булачак. Бер-бер­лә­ренең хакларын түләп бетергәннән соң аларга Җәннәткә керергә рөхсәт ителер.

			Әбу Сәгид әл-Худри (Аллаһ аннан разый булсын) Аллаһ илчесенең  сүзләрен китерә: «Иман китергәннәр Җә­һән­нәм утыннан котылачаклар һәм Җәннәт белән Җә­һән­нәм арасында булган күпердә туктатылачаклар. Әлеге урында бу дөнья тормышында кыерсытылып яшәгән кешеләр, рән­җе­тү­челәреннән җәфа кичергәннәре өчен үз хакларын ала ала­чак­лар. Исәп-хисап кылынып чистарынганнан соң, аларга Җән­нәткә керергә рөхсәт ителер. Мөхәммәднең җаны Аның Кулында булган зат белән ант итәм, сезнең һәрберегез бу дөньяда үзенең йортын ничек җиңел тапкан булса, Җән­нәт­тәге үз урынын аннан да җиңелрәк табачак». Әл-Бохари, 6535.

			Әлеге күпер хакында гыйлем әһелләре арасында бер­ни­ка­­дәр фикер каршылыгы бар. Бер төркем галимнәр бу кү­пер­не Си­рат күперенең тәмамланган урыны, ягъни, Җән­нәт­кә тоташ­кан урыны дигән булсалар, икенче төркем галимнәр исә аны аерым бер күпер диделәр.

			Сулык

			Сүз пәй­гам­бәребезнең  сулыгы хакында бара. Әл-Бохари һәм Мөслим «Сахих» җыентыкларында Габдуллаһ бин Гамр бин әл-­Гәс (Аллаһ аннан разый булсын) сүзләреннән китерелгән хә­дис­­тә, Пәй­гам­бәребез  әйтте: «Минем сулыгым бер ай буе ба­­рырлык ара ераклыгына җәелгән һәм аның почмаклары ти­гез. Аның суы сөттән дә аграк, ә исе — мускусның хуш исен­­нән дә тәмлерәк. Ярларында булган кувшиннарның са­ны күктәге йолдызлар саны кебек һәм кем аның суын татып карый, шул кеше бүтән беркайчан да сусау хисен кичер­мәс». Әл-Бохари, 6579; Мөслим, 2292. 

			Әлеге сулык хакында ике «Сахих» җыентыкларыннан кала башка хәдисләр җыентыкларында да бик күп хәдисләр искә алына.

			Җәннәт һәм Җәһәннәм

			Җәннәт белән Җәһәннәм — Аллаһ Тәгалә тарафыннан, кылган гамәлләре бәрабәренә, коллары өчен әзерләп куйган ике яшәү урыны булып тора.

			Җәннәт — Аллаһка якынайган, Аңа, Аның илчеләренә, алар алып килгән хәбәргә иман китергән, Аллаһка һәм Аның ил­челәренә буйсынган, ихластан бары тик Аллаһка гына гый­ба­дәт кылган, Аның илчеләренә ияргән тәкъва мөэминнәр өчен әзерләнгән югары рәхәтлек урыны һәм аларга карата күр­сә­телгән юмартлык булып тора. Аллаһ Тәгалә әйтте:

			«Дөреслектә, иман китереп изге гамәлләр кылганнар — Аллаһ яралтканнарның иң яхшылары. Раббылары янында елгалары агып торган җәннәт бакчалары аларга булыр. Алар анда мәңгегә калачак. Аллаһ алардан разый һәм алар да Аннан разый. Менә боларның барысы да Аллаһның җә­за­сыннан курыккан мөэминнәр өчен әзерләнгән әҗер» «Әл-­Бәй­йинә», 7-8.

			Аллаһ Тәгалә шулай ук әйтте:

			«Сез Раббыгызның ярлыкавына һәм күкләр белән җир киңлегендә булган Җәннәткә ашыгыгыз! Ул тәкъва бән­дә­ләр өчен әзерләнде» «Әли Гыймран», 133.

			Җәннәттә изге гамәлләр кылучыларны бу дөньяда беркем дә күрмәгән, ишетмәгән һәм фикерләп тә карамаган бик күп ләззәтләр көтеп тора. Аллаһ Тәгалә әйтте:

			«Кылган гамәлләренә күрә бүләк буларак, нинди шатлык, күпме әҗер алачакларын бер кеше дә белми» «Әс-Сәҗдә», 17.

			Аллаһ Тәгалә әйткәнчә, Җәннәткә кергәннәр өчен иң бөек ләззәт булып Раббыларын күрә алу мөмкинчелеге булачак:

			«Ул көнне кайберәүләрнең йөзләре балкып, Раб­бы­ла­ры­на багып торыр» «Әл-Кыямәһ», 22-23.

			Шул ук хәбәрләр күп кенә хәдисләрдә дә китерелә.

			Җәһәннәмгә килгәндә, ул — кәферләрдән булган Аллаһ дошманнарына, Аңа иман китермәгәннәр һәм Аның илчеләренә буйсынмаганнар өчен әзерләнгән газап һәм хурлык урыны булып тора. Аллаһ Тәгалә әйтте:

			«Сез кәферләр өчен әзерләнгән Уттан сакланыгыз!» «Әли Гыймран», 131.

			Җәһәннәмдә гөнаһлы бәндәләрне бик күп төрле газапларга дучар итәчәкләр. Аллаһ Тәгалә әйтте:

			«Без залимнәр өчен ялкынлы диварлары, төрле яктан чолгап алган Ут әзерләдек. Әгәр алар (сусап) ярдәм сорый кал­салар, чырайларны көйдерерлек эретелгән сыек тимер ке­­бек эчемлек бирерләр. Начар эчемлек һәм яман яшәү уры­­ны!» «Әл-Кәһеф», 29.

			Җәннәт белән Җәһәннәмнең тасвирламасы бик күп Коръән аятьләрендә һәм хәдисләрдә китерелә. Анда аларның халык кы­­лынганлыгы һәм бүгенге көндә дә бар икәнлеге, шулай ук, Җән­нәттә яки Җәһәннәмдә көтәчәк ләззәтлелек һәм каты газап хакында әйтелә.

			Җәннәт тә, Җәһәннәм дә мәңгелек булачаклар һәм беркайчан да юкка чыкмаячаклар.

			Аллаһ Тәгалә Җәннәт хакында менә нәрсә хәбәр итте:

			«...Ризыклар корымый, күләгә юкка чыкмый» «Әр-Рагд», 35.

			Аллаһ Тәгалә шулай ук әйтте:

			«Дөреслектә, бу — Без биргән ризыклар, алар беркайчан да бетмәс-төкәнмәс булыр» «Әс-Сад», 54.

			Аллаһ Тәгалә шулай ук әйтте:

			«...Һәм алар анда мәңгегә калырлар» «Әл-Бәййинә», 8.

			Аллаһ Тәгалә шулай ук әйтте:

			«Алар анда үлем әчесен бер татыганнан соң, икенче кат татымаслар» «Әд-Духан», 56.

			Аллаһ Тәгалә шулай ук әйтте:

			«...Аларны аннан (Җәннәттән) беркайчан да чыгармаячаклар» «Әл-Хиҗр», 48.

			Җәһәннәмгә килгәндә исә, аның хакында Аллаһ Тәгалә болай диде:

			«Алар Уттан чыгарга бик теләрләр, тик алар аннан чыга гына алмаслар. Аларга даими газап булыр» «Әл-Мәидә», 37.

			Аллаһ Тәгалә шулай ук әйтте:

			«Алар анда үтерелмәсләр дә, газаплары да җи­ңе­ләй­тел­мәс» «Әл-Фәтыр», 36.

			Аллаһ Тәгалә шулай ук әйтте:

			«...Алар анда мәңгегә калачак» «Ән-Нисә», 169.

			Шәфәгать

			Безнең пәй­гам­бәребез Мөхәммәд  беренчеләрдән булып Җән­нәт ишекләрен ачуны сораячак, ә аның өммәте әһел­лә­ре анда бе­ренчеләрдән булып керәчәк.

			Бары тик безнең пәй­гам­бәребез генә иман китер­гән­нәр­не Җәннәткә кертүне сорап Аллаһка үтенәчәк. Үзләре бе­лән ни бу­лачагын белмичә, Аллаһның әмерен көтеп торганда булачак бөек шәфәгать тә, абыйсы Әбу Талибның газапларын җи­ңе­ләй­тү­не сораган үтенеч тә, бары тик, безнең Пәй­гам­бәребезгә  ге­­нә биреләчәк.

			Шәфәгатьнең башка төрләренә килгәндә, аның белән Аллаһка башка пәй­гам­бәрләр дә, фә­реш­тәләр һәм иман әһел­ләре дәшәчәк. Ул төр шәфәгатьләрдән түбәндәгеләрне атарга мөм­кин:

			1) Гөнаһ кылган тәүхид әһелләренең Җәһәннәмдә янырга лаеклы булуларына да карамастан, анда кертмәүләрен сорап кы­лынган үтенеч.

			2) Җәһәннәмгә кергән шундый гөнаһлы бәндәләрне аннан чыгаруны сорап кылынган үтенеч.

			3) Җәннәткә кергән кайберәүләрнең дәрәҗәсен күтәрүне сорап кылынган үтенеч.

			Әлеге һәм башка төр шәфәгатьнең уңышлы булуы ике шарт­ка бәйле булып тора:

			1) Аллаһның рөхсәте, чөнки Аллаһ Тәгалә болай дип әйтте:

			«Кем (Кыямәт көнендә) Аның каршысында (торганда), Аның рөхсәтеннән башка (берәрсе өчен) шәфәгать кыла алыр икән?» «Әл-Бәкара», 255.

			2) Шәфәгать кылынасы кешедән Аллаһның разый булуы. Аллаһ Тәгалә әйтте:

			«Алар бары тик Аллаһ разый булганнар өчен генә шәфәгать кыла алалар...» «Әл-Әнбия», 28.

			Ахирәт тормышында була торган бар нәрсәне дә — кешенең үлеме белән Кыямәт көне арасында, Кыямәт көнендә, Җән­нәттә, Җәһәннәмдә — без боларның барысын да, бу хәлләрнең ничек барачагының барлык нечкәлекләрен белеп бетермәсәк тә, бары тик Коръәннән һәм Сөннәттән генә беләбез, шуңа ыша­набыз.

			Тәкъдирнең яхшысына да, начарына да иман китерү

			Тәкъдир (кадар) дип, Аллаһ тарафыннан барча мәхлукатларына да билгеләнеп куелган нәрсә хакында әйтәләр. Коръәндә дә, Сөннәттә дә тәкъдирнең барлыгына һәм аңа һичшиксез ышану кирәклегенә бик күп күрсәтмәләр килә. Мисал өчен, Аллаһ Тәгалә әйтте:

			«Дөреслектә, Без һәрнәрсәне үз тәкъдире белән яралттык» «Әл-Камәр», 49.

			Аллаһ Тәгалә шулай ук әйтте:

			«Аллаһның әмере — язып куелган тәкъдирдер» «Әл-­Әхзәб», 38.

			Аллаһ Тәгалә шулай ук әйтте:

			«Бар бәхетсезлек (кайгы-хәсрәт) бары тик Аллаһның те­лә­ге белән генә килә. Аллаһка инанган кешенең кү­ңе­лен Ал­лаһ туры юлга юнәлтер» «Әт-Тәгабүн», 11.

			Мөслимнең «Сахих» җыентыгында шундый хәбәр китерелә: көннәрнең берендә, Габдуллаһ бин Гөмәр бин әл-Хаттабка (Аллаһ аннан һәм әтисеннән разый булсын) гыйлемгә омтылу йөзеннән Коръән укучы бер төркем кешеләр, шулай ук, аларның вакыйгаларның тәкъдир кылынганлыгын танымаулары хакында хәбәр иттеләр. Ул, әлеге хәбәрне җиткергән кешегә: «Аларны күрә калсаң, минем алар белән, ә аларның минем белән бернинди уртаклык та юк дип әйт! Габдуллаһ бин Гөмәр ант итә, диген, әгәр дә аларның бе­рәр­се изге гамәлләр юлында Ухуд тавы авырлыгы кадәр алтын сарыф итсә дә, тәкъдиргә ышанмыйча торып, Аллаһ аның бу гамәленнән бер нәрсәне дә кабул итмәячәк!» — дип әйт­те. Мөслим, 8.

			Мөслимнең «Сахих» җыентыгында килгән бер хәдистә, Таус бин Кәйсән болай дип әйткән: «Аллаһ илчесенең  сә­ха­бә­ләреннән булган кешеләрне исән чакларында күреп калдым. Аларның барысы да: «Бар нәрсә дә тәкъдир кылынган», — дип әйтәләр иде».

			Таус, шулай ук, Габдуллаһ бин Гөмәрның (Аллаһ аннан һәм әтисеннән разый булсын): «Аллаһның илчесе : «Бар нәрсә дә тәкъдир кылынган, хәтта активлык та, сә­ләт­сез­­лек тә», — дип әйтте», — дигән сүзләрен ишетүен хә­бәр иткән. Мөс­лим, 2655.

			Мөслимнең «Сахих» җыентыгында Әбу Һурәйра (Аллаһ аннан разый булсын) Аллаһ илчесенең : «Һәрберсендә дә хәерлелек булуга карамастан, көчле мөселман зәгыйфь мөселманга караганда яхшырак һәм Аллаһ каршында күпкә сөй­гән­рәк. Сиңа файда китерә торган нәрсәгә омтыл, Ал­лаһ­тан ярдәм сора һәм кулларыңны төшермә. Әгәр дә си­­нең белән ни дә булса була калса: «Әгәр дә мин шулай эш­лә­­гән булсам!» — димә, ә: «Бу Аллаһ тарафыннан тәкъдир кы­лынган һәм Ул теләгән нәрсәсен бар кылды», — диген. Чөн­ки «Әгәр» дигән сүз шәйтан эшләренә юл ача» Мөслим, 2664, — дип әйткән сүзләрен китерә.

			Тәкъдиргә ышану түбәндәгедән гыйбарәт

			Беренчесе: Аллаһның гыйлеме бар нәрсәне дә чолгап алганлыгына ышану. Аллаһ Тәгалә барча кешеләр хакында да аларны бар кылганчы ук аларның барча булган гамәлләре, ризыклары, һәрберсенең гомере, изге гамәлләре, гөнаһлары һәм башкалар хакында алдан ук белгән.

			Икенчесе: Аллаһ боларның барысын да («Ләүхел Мәх­фүз»­дә) язып куйган.

			Тәкъдиргә ышануны үз эченә алган әлеге ике өлешкә дә­лил булып Аллаһның әлеге сүзләрен китереп була:

			«Аллаһка күктә һәм җирдә булган нәрсәләр билгеле икә­нен белмисеңме әллә? Дөреслектә, бу — Китапта (Ләүхел Мәх­фүз) язып куелган. Хактыр ки, бу Аллаһ өчен җиңел» «Әл-Хәҗ», 70.

			Мөслимнең «Сахих» җыентыгында Габдуллаһ бин Гамр бин әл-­Гәс (Аллаһ аннан һәм әтисеннән разый булсын) сүз­лә­рен­нән килгән хәдистә: «Мин Аллаһ илчесенең : «Аллаһ барлык мәхлукатларының язмышын күкләр һәм җир бар кылынганчы илле мең ел алдан язып куйды, ә ул вакытта Аның Тәхете су өстендә иде», — дип хәбәр ителә. Мөслим, 2653.

			Аллаһның гыйлеме белән бәйле булган бу тәкъдир гомуми һәм хас булган бар нәрсәгә дә кагыла. Беренчесенә килгәндә (гомуми), бу — Ләүхел Мәхфүздә барча халык кылынган нәр­­сә­ләр­нең дә язып куелган гомуми тәкъдире. Икенчесенә кил­гән­дә, монысы аерым булган тәкъдиргә кагыла һәм ул өч вакыт ара­лыгы белән бәйле:

			• Бар гомернең дә тәкъдир кылынуы.

			Ике «Сахих» җыентыгында да Габдуллаһ бин Мәсгуд (Аллаһ аннан разый булсын) сүзләреннән китерелгән хәдистә, Аллаһның илчесе : «Дөреслектә, сезнең һәрберегез дә анагызның карынында кырык көн буена тамчы орлык кыяфәтендә формалаша. Соңыннан ул анда шуның кадәр үк кан төере ке­бек һәм шуның кадәр үк тән ки­сәге кыяфәтендә була. Со­ңын­нан аңа фә­реш­тә җи­бә­релә һәм җан өрелә. Ул фә­реш­тә дүрт нәрсәне язып куерга әмер ала: аның (кешенең) ризыгын, әҗәлен, гамәлләрен һәм бәхетле яисә бәхетсез булачагын», — дип әйтте. Әл-Бохари 3208, Мөслим, 2643.

			• Алдагы бер ел эчендә булачак нәрсәләрнең тәкъдир кылынуы.

			Кадер кичендә алдагы бер ел эчендә булачак бар нәр­сә­ләр дә язылып куела. Аллаһ Тәгалә әйтте:

			«Ул кичтә һәр хикмәтле эш хәл ителер» «Әд-Духән», 4.

			• Кешенең гомере-үлеме, күтәрелүе-түбәнсетелүе һәм башка нәрсәләр белән бәйле булган, тәүлек эчендә булачак вакыйгаларның тәкъдир кылынуы.

			Аллаһ Тәгалә әйтте:

			«...Аллаһ һәркөн гамәлләр белән мәшгуль» «Әр-Рахмән», 29.

			Өченчесе: Аллаһның теләге һәрвакытта да үтәлә икән­ле­генә ышану. Әлеге ышану үз эченә түбәндәгеләрне дә ала:

			– Аның кодрәтенә бернинди чик тә юк;

			– Бары тик Аллаһ теләгән нәрсә генә була, ә Ул теләмәгән бер нәрсә дә булмаячак;

			– Күкләрдәге, җирдәге барча нәрсәләр дә бары тик Аның теләге белән генә чынга аша;

			– Аллаһ хакимлегендәге бер нәрсә дә Аның теләгенә каршы бара алмый һәм Ул бар нәрсәне дә булдыра ала. Аллаһ Тә­га­лә әйтте:

			«Раббың теләгәнен эшли, ни теләсә, шуны сайлап ала...» «Әл-Касас» 68.

			Аллаһ Тәгалә шулай ук әйтте:

			«Дөреслектә, Раббың Үз ихтыярынча хөкем итүче» «Һуд», 107.

			Аллаһ Тәгалә шулай ук әйтте:

			«Дөреслектә, Аллаһның кодрәте чиксез. Аның код­рә­те бар нәрсәгә җитә» «Әл-Бәкара», 20.

			Аллаһның теләге (тәкъдире) ике төрле була:

			1) Яшәешкә һәм тәкъдиргә кагылышы булган, әмма мә­хәб­бәт һәм шәфкатьлелек белән бәйле булмаган теләк (әл-­ка­дәр әл-­кәү­ни). Моның хакында Аллаһ Тәгалә болай дип әйтте: 

			«Әгәр Аллаһ кемне дә булса һидәятькә күндереп, туры, хак юлга юнәлтергә теләсә, Ул аның күкрәген (кү­ңе­лен, йө­рә­ген) Ислам дине өчен ача, киңәйтә. Ә инде кемне дә булса хак диненнән адаштырырга теләсә, Ул аның күкрәген, күк­кә менгәндәге (һава җитмәү сәбәпле сулыш авырайгандагы) ке­бек тарайта һәм кыса» «Әл-Әнгам», 125.

			2) Дингә һәм шәригать хөкемнәренә кагылышы булган те­ләк (әл-кадәр әш-шәрги). Мондый теләк мәхәббәт һәм шәф­кать­лелек элементларын үз эченә ала. Моңа дәлил буларак Аллаһның әлеге сүзләрен китереп була:

			«Аллаһ сезгә җиңеллек тели, кыенлык теләми...» «Әл-Бәкара», 185.

			Моны ничек аңларга? Әгәр дә Аллаһка буйсыну белән бәй­ле булган берәр нәрсә була икән, димәк, Аллаһ моны югарыда телгә алып киткән теләкнең беренче төр мисалында теләгән, икенче төрле итеп әйткәндә, Аллаһ моны тәкъдир кылган һәм моның булуын теләгән. Шулай ук, Аллаһ моны, югарыда карап киткән теләкнең икенче төр мисалында да теләгән, ягъни, Ул моны ярата һәм аның белән канәгать.

			Әгәр дә инде Аллаһка каршы килү белән бәйле булган ни дә булса була икән, димәк, Аллаһ моның шулай булуын беренче төр мисалында теләгән, ә теләкнең икенче төр мисалына килгәндә исә, Аллаһ шулай ук моны теләгән, тик Ул әлеге гамәлләрне яратмый һәм аннан канәгать түгел.32

			Дүртенчесе: Аллаһ Тәгалә Халык кылучы, ә калган бар нәрсә дә Аның тарафыннан бар кылынган икәнлегенә ышану. Шулай ук, Аллаһ халык кылган затларның ни дә булса эшләүләре һәм берни эшләмәүләре дә бары тик Аның тарафыннан гына, һәм боларны халык кылучы башка беркем дә, бер Раббы да юк икәнлегенә ышану.

			Аллаһ Тәгалә Ибраһим пәй­гам­бәрнең (Аллаһның аңа сәламе булсын) үз халкына әйткән сүзләрен китерә:

			«Аллаһ барча нәрсәне юктан бар итүче, Ул барча нәр­сә­нең дә вәкиле» «Әз-Зүмәр», 62.

			Аллаһ коллары билгеле бер мөмкинлеккә, теләккә ия булган кебек, гамәлләр кылырга да кодрәтлеләр. Әмма аларның үзләрен, кодрәтләрен, теләкләрен Халык кылучы булып Аллаһ тора. Аллаһ Тәгалә әйтте:

			«Аллаһ сезнең үзегезне һәм сез ясаган нәрсәләрне барлыкка китерүче» «Әс-Саффәт», 96.

			Аллаһ Тәгалә шулай ук әйтте:

			«Туры юлдан барырга теләгәннәрегез өчен... Ләкин, шу­нысы да хактыр, галәмнәрнең Раббысы теләмәсә, сез те­лә­гегезгә ирешә алмассыз» «Әт-Тәкъвир», 28-29.

			Шулай итеп, Аллаһ Тәгалә кешеләрнең теләкләре барлыгын әйтеп китте, ләкин алар ул теләкләрен бары тик Аллаһ­ның те­ләге белән генә тормышка ашыра алалар.

			Аллаһ коллары гамәлләр кылу кодрәтенә ия һәм аларның үз теләкләре (сайлау мөмкинчелеге) бар, аларга илче­ләр җи­бә­рел­гән, Китаплар иңдерелгән, болар исә Аллаһның Үзенең колларына дәлилләрен күрсәткәнлеген, җит­кер­гән­леген аңлата. Ди­мәк, Аллаһтан күрсәтмәләр килгән икән, алар кылган га­мәл­ләре өчен я әҗер алачаклар, я газапка дучар ителәчәкләр. Шун­лыктан, Аллаһ колы Аның тәкъдиренә ышанырга, Аның кануннарына, хө­кем­нә­ре­нә буйсынырга һәм Аллаһтан үзен туры юлдан алып баруын сорарга тиеш. Моннан кала, аңа Аллаһка тәвәкәлләп, теләгенә ирешү юлында Аннан ярдәм, җи­ңел­лелек һәм үзеннән шә­ри­гать тарафыннан хупланылмаган нәр­сәләрне юк итүне сорап, файда китерә торган барча нәрсәгә дә омтылырга, дөньяви һәм дини эшләренә зарар китерердәй булган барча нәрсәне дә инкарь итәргә кирәк. Әгәр дә сайлап алган сә­бәп­ләре аңа файда китерә калса, ул Аллаһка шөкер итер­гә һәм Аны мактарга тиешле; әгәр дә бу аңа файда китер­мә­сә, ул тынычлык сакларга тиешле, чөнки ул булдыра алганын эшләде. Шулай ук сабыр булырга, Аллаһның әҗеренә өмет итәргә һәм Аннан моңа алмашка тагын да яхшырагын насыйп итүен сорарга кирәк. Аллаһ Тәгалә әйтте:

			«Аллаһ беркемгә дә көче җитмәслек эш йөкләми (булды­ра алмаслыкны әмер итми). Һәр кешенең изгелекләр эшләп алган әҗере үзе өчен була. Начарлыклар эшләп җыйган гө­наһ­ларның зарары да — бары тик үзенә» «Әл-Бәкара», 286.

			Аллаһның илчесе  бер хәдисендә: «(Сезгә нәрсә әмер ител­гән — шуны) эшләгез, ни өчен халык кылынган булгансыз33, (һәрберегез өчен дә) шуның гамәлләрен кылу җи­ңе­ләй­те­лер», — дип әйтте. Әл-Бохари, 4949; Мөслим, 2647.

			Шулай ук Пәй­гам­бәребездән  килгән бер хәдистә болай дип хәбәр ителә: «Гаҗәп тә соң мөселман кешенең хәле! Дөреслектә, бар нәрсә дә аның өчен хәерле һәм бу бары тик иман китергән кешегә генә кагыла. Әгәр дә аның белән берәр төрле куанычлы хәл була калса, ул Аллаһка шөкер итә һәм бу аның өчен хәерле. Әгәр аңа кайгы килсә, ул сабыр итә һәм бу да аның өчен хәерле була». Мөслим, 2999.

			Галәмнәрнең Раббысы булган Аллаһка мактаулар булсын, шулай ук Аның илчесе Мөхәммәдкә , аның гаилә әһелләренә, сахәбәләренә һәм аларның юлыннан барган барча мөселманнарга да Аллаһның салаватлары, сәламнәре ирешеп торсын! Әмин!

			Искәрмә

			Аллаһның ике төр тәкъдире, аларның аермасы хакында бераз аңлатып китү бик урынлы булыр. Югарыда телгә алганча, тәкъ­дир (Аллаһның теләге) ике төрле була:

			1) Яшәеш белән бәйле булган тәкъдир (әл-кадәр әл-­кәү­ни);

			2) Шәригать белән бәйле булган тәкъдир (әл-кадәр әш-­шәр­ги).

			Аллаһ кайчакта Үзенең яшәе­шендә, ә кайчакта Үзенең шә­ри­гатендә нидер тели. Боларның аер­масы нидә соң? Коръән аять­лә­­рен, хәдисләрне дөрес аңлар өчен боларның аермасын белү бик мөһим.

			Бу аерманы өчкә бүлеп карап була:

			Беренче аерма

			Аллаһның яшәештәге теләге бары тик яшәешкә генә кагыла, ягъни, Аның мәхлукатлары, алар­ның яшәешләре белән ге­нә бәй­ле.

			Ә Аллаһның шәригатьтәге те­лә­ге бары тик шәригать мәсьә­лә­ләренә генә кагыла: ул да булса, Аллаһның акыл ияләреннән булган җеннәр, кешеләргә карата булган әмер­лә­ре, тыюлары.

			Икенче аерма

			Аллаһның яшәештәге те­лә­ген­дә Аның өчен сөекле булган әй­бер­ләр дә (мөселманнар, намаз, садака һ.б.), шул ук вакытта, Ул яратмаган нәрсәләр дә булырга мөмкин (Иблиснең барлыгы, көферлек, бидгатьләр, гаделсезлек, үтерүләр һ.б.). Кемдер: «Ә ни өчен Аллаһның мәхлукатларында Ул Үзе яратмаган, разый булмаган нәрсәләр булырга мөмкин? Югыйсә, алар бит Ал­лаһ барлыкка китергән нәрсәләр? Әгәр ни дә булса Аллаһка сөекле түгел икән, нигә соң ул нәрсә бар?» — дип сорау бирер­гә мөмкин. Моның ише сорауга без, беренчедән, Аллаһның сүз­ләре белән җавап бирербез:

			«Аллаһ Үз гамәлләре өчен (беркем каршысында да) җавап тотмас, ә алар — (кешеләр, үз­лә­ренең кылган эшләре өчен) җа­вап бирәчәкләр» «Әл-Әнбия», 23.

			Икенчедән, без моны алтын кагыйдә итеп истә калдырырга тиеш: Аллаһ нәрсә генә кылмасын, сөеклеме ул Аңа, юкмы, кеше дигән зат өчен бу ничек кенә күренмәсен — бу га­мәл­ләр­нең барысында да бөек хикмәт бар!

			Аңларга җиңел булсын өчен берничә мисал китереп китик: Еш кына үзебезнең тормышыбызда да шундый хәл­ләр­нең, мисалларның булганы бар. Мәсәлән, кешеләрдән берәү, бер ка­раш­ка, безгә аңлашылмаган нинди дә булса гамәл кыла һәм без шуның өчен аны гаеплибез, ризасызлыгыбызны белде­рә­без. Ә соңрак, менә шушы гамәлләренең нә­ти­җә­­се яхшы, файдалы булганына шаһид булгач, бу кешенең хик­мәтле адым ясаганына га­җәп­лә­нә­без, таң калабыз. Әлеге мисаллардан Аллаһ Тәгалә өстен, әл­бәт­тә.

			Хәзер, әйдәгез, Пәй­гам­бәребезнең  тормышында булган вакыйганы мисал итеп китерик.

			Һәммәбез дә «Һөдәйбия киле­шүе» тарихын белә. Аның хакында тулырак итеп Әл-Бохариның «Сахих» җыен­ты­гын­да­­гы 2731, 2732 номерлы хәдисләрдән таныша аласыз. Әйтергә те­лә­гән фи­ке­ре­безне аңларга җиңел булсын өчен, кыскача гына ни булганлыгын бәян кылып китәрбез.

			Һиҗри ел белән алтынчы ел­да Пәй­гам­бәребез  һәм сә­ха­бә­лә­ре, гөмрә кылу нияте белән Мәк­кә шәһәренә юнә­лә­ләр. Мәк­кә мөшрикләре әлеге хәбәрне ишет­кәч, союздаш каби­лә­лә­ре бе­лән, аларга гөмрә кылырга комачаулау максатыннан, Мәк­кә чигенә чыктылар.

			Әмма Пәй­гам­бәребез  Мәк­кәгә икенче юл белән китеп, Һө­дәйбия34 дип аталган урында тукталды. Мөселманнар да, мөш­рикләр дә бер-берсенә илчеләр җи­бәр­деләр һәм мөселманнар янына тынычлык килешүе тө­зер­гә дип Суһәйл ибн Гәмр килде.

			Әлеге тынычлык килешүе бер­ничә өлештән тора иде, күбесе мөселманнар өчен бер дә файдага булмады. Шул сә­бәп­ле сә­ха­бәләрнең кәефе төште, хәтта, бө­ек сәхабәләрнең берсе — Гө­мәр ибн әл-Хаттаб та (Аллаһ аннан разый булсын) моның белән килешә алмады. Пәй­гам­бәребез  янына да, Әбу Бәкер (Аллаһ аннан разый булсын) янына да килеп үзенең үпкәсен белдерде: ни­гә шундый түбәнсенүгә барабыз, без бит хак юлда, ә алар адашуда! Пәй­гам­бәребезнең дә , Әбу Бә­кер­нең дә (Аллаһ аннан разый булсын) җавабы бер сүзгә кайтып калды: мин Аллаһның илчесе һәм Ул теләгәнне үтим.

			Югарыда телгә алганча, са­хә­бәләр бик каты үпкәләделәр, чөн­ки мөшрикләр бары тик үз­лә­ре­нә генә кулай булган шартларны куйдылар, ә Пәй­гам­бәребез  мо­ның белән ризалашты! Сез бу хәл­не күз алдыгызга китереп карагыз әле! Әмма... Әмма, ахыр чик­тә, нәкъ менә шушы килешү­не Аллаһ Тәгалә мөсел­ман­нар өчен бик зур җиңүгә сәбәп кылды. Шуңа күрә дә, Габ­дул­лаһ ибн Мәсгуд: «Сез «җиңү», дип Мәккәне җиңеп алуны уйлыйсыз, әмма без «җиңү» дип Һө­дәй­бия­дә булган тынычлык киле­шү­ен атыйбыз!» — диде. Әл-Бохари, 2731, 2732.

			Әлеге мисалларны ни өчен китердек? Безнең инануыбыз селкенми торган кыя кебек булырга тиеш — Аллаһ нәрсә генә кылмасын, сөеклеме ул Аңа, юкмы, кеше дигән зат өчен бу ничек кенә күренмәсен — бу га­мәл­ләр­нең барысында да бөек хик­мәт бар! Ни өчен Иблис бар? — монда бик зур хикмәт яшеренгән! Ни өчен Җәһәннәм бар? — монда бик зур хикмәт яшеренгән...

			Югарыда карап киткән «Һө­дәй­бия килешүе»нең нәтиҗә­­сен күргәч, Пәй­гам­бәребезнең  хик­­мә­тенә таң калып була! Шаккатмалы! Аллаһның илчесе бу­луы­на да карамастан, ул бит ба­ры тик кеше генә, Аллаһның колы. Ә Аллаһның хикмәте ника­дәр булырга тиеш?! Аллаһу әк­бәр!

			Темабызга әйләнеп кайтыйк: Аллаһның яшәештәге те­лә­ген­дә Аның өчен сөекле булган әй­бер­ләр дә, шул ук вакытта, Ул яратмаган нәрсәләр дә булырга мөм­кин, дидек.

			Аллаһның шәригатькә бәйле булган шәргый теләге исә, ба­ры тик Аңа сөекле, Ул разый булган нәрсәгә генә карый.

			Өченче аерма

			Аллаһ Тәгалә яшәештә те­лә­гән бар нәрсә дә, һичшиксез, тормышка ашырга тиеш. Ә шәри­гать­тә теләгән нәрсәләр исә тормышка ашырга да, ашмаска да мөмкин.

			Аллаһ Тәгалә шәригатьтә бар кешеләрнең дә мөселман булуын тели. Ләкин, кемдер мөселман, кемдер мөселман түгел. Аллаһ Тәгалә әйтте:

			«Аллаһ сезгә җиңеллек те­ли, авырлык теләми» «Әл-Бәкара», 185.

			Җәннәттән дә яхшы нинди җи­ңеллек булырга мөмкин? Җә­һәннәмнән дә начар нинди авырлык булырга мөмкин? Аллаһ безнең өчен Җәннәт тели, ә Җә­һән­нәм­не теләми! Ләкин, шуңа да карамастан, кешеләр барыбер Җә­һәннәмгә керәчәк.

			Шуңа күрә дә, Аллаһ шәригатьтә теләгән нәрсә булырга да, булмаска да мөмкин. Бу Аллаһ­ның мәхлукатлары хакындагы гыйлемнең киңлеге һәм Үзенең хик­мәтенең камиллеге белән бәй­ле.

			Сер түгел, күпләрегездә сораулар тугандыр. Тәкъдир белән бәйле булган сорауларны галим­нә­ребезнең, гыйлем эстәүче кар­дәш­ләребезнең хезмәтләре аша тирәннәнрәк таныша аласыз. Китабыбызның максаты — иман ни­гез­ләрен кыскача гы­на аңлату иде.

			

			
				
						1 Мөшрикләр, җәһилияттән килгән гадәт белән, дөянең һәм сарыкның кайбер төрләрен, махсус, корбан чалу өчен генә асраганнар, андый хайван итен ашау кешегә хәрам булган. (Ибн Кәсир, 4/482). Аллаһ Тәгалә әйтә: «Әй, сез кешеләр! Җирдәге (күңелегез теләгән бөтен хәләл, пакь) ризык­лар­ны ашагыз! Берүк, (хәләл булган ризыкларны, хәрам диеп үзегезне тый­магыз, шулай итеп) шәйтан эзләреннән китә күрмәгез. Ул бит сезнең ачык дошманыгыз» («Әл-Бәкара», 168).


						2 Әт-Тирмизи, 3175; Ибн Мәҗәһ, 4198. Сахих хәдис, «Әс-Силсилә әс-­Са­хий­­хә», 162.


						3 «Аллаһның нуры» — Коръән һәм Сөннәт.


						4 Әт-Тирмизи, 2969. Сахих хәдис. «Сахих әт-Тирмизи»не кара.


						5 Әхмәд, 2669; Әл-Хәким, 6303; Әт-Тирмизи, 2516. «Сахих әл-Җәмиг әс-­са­гыйрь», 7957.


						6 Әбу Дәуд, 1495; Ибн Мәдҗәһ, 3858; Ән-Нәсәи, 1299.


						7 Искәрмә: бу урында бик тә мөһим аңлатма биреп китү кирәк. Монда сүз берни дә эшләмичә нәтиҗә көтеп утыру хакында бармый. Хакыйкый тә­вәк­кәл кылу — ул нинди дә булса эшне башкарып чыгар өчен барча сә­бәп­ләр­не дә кылып бетергәннән соң шул эшеңне Аллаһка тапшыру, нә­ти­җә­не Ан­нан көтү.


						8 Тәлбия — гөмрә яки хаҗ кылган вакытта әйтелә торган зекер сүзләре.


						9 Ширек — Аллаһның мәхлукатларын Аллаһ белән бергә бары тик Аңа гына хас булган нәрсәләрдә тигезләү, бергә кую. Ширек — иң зур гөнаһ.


						10 Мисал өчен, Аллаһ Үз китабында әйтә: «...Ул — Ишетүче, Күрүче» («Әш-­Шура», 11).


						11 Мисал өчен, Аллаһ Үз китабында әйтә: «Ул тудырмаган да, туды­рыл­ма­ган да» («Әл-Ихлас», 3).


						12 Әхмәд, 1/391; Ибн Хиббән, 3/972; Әт-Тәбәрани, 10352.


						13 Мөслим, 2713; Әбу Дәуд, 5051; Әт-Тирмизи, 3400; Ибн Мәдҗәһ, 3873.


						14 «Ләүхел Мәхфуз» — күктә саклана торган үзгәрмәс язмыш китабы. Анда барча мәхлукларның язмышлары, тәкъдирләре язылган. Анда һәрбер үткән һәм булачак вакыйгалар теркәлгән. «Ләүхел Мәхфуз»дә язылганны Аллаһтан башка беркем белми.


						15 Искәрмә: «Нәфрәт» төшенчәсен дөрес аңлау бик мөһим! Монда сүз йөрәк белән кабул итмәү, яратмау, кешеләрнең Аллаһка тиңдәш кылуларын сөй­мәү, күрә алмау хакында бара. Гаделсезлек белән бутарга кирәкми. Мөселман кешесе һәрвакыт гадел булырга тиеш.


						16 Мөслим, 2996; Әхмәд, 6/158. «Сахих әл-Җәмиг әс-Сагыйр», 3238.


						17 Бу аять, Җибрилне дошман күреп, Микәилне дус күргән яһүдләргә җа­вап итеп иңдерелгән (Әт-Табари, 1/307).


						18 Мөслим, 770; әт-Тирмизи, 3420; Әбу Дәуд, 767; ән-Нәсәи, 2/212; Ибн Мәд­җәһ, 1357.


						19 Искәрмә: безнең халыкта үлем фә­реш­тәсен «Газраил» дип атау га­дәт­кә кергән. Әмма динебездә моны раслый торган дәлилләр юк. Шуңа кү­рә дә җаннарны алучы фә­реш­тәне «Газраил» дип түгел, ә бары тик «үлем фә­реш­тә­се» дип атасак дөрескә туры килер.


						20 Дөресрәк фикергә килгәндә, шәригатьтә пәй­гам­бәр (ән-нәби) дип Аллаһ­тан вәхий алып үзе шул гамәлләрне кылырга һәм иман китергәннәргә шуны әмер итәргә тиеш булган кешене атыйлар. Расүлгә килгәндә, ул Аллаһтан вәхий алып аны Аллаһтан йөз чөергәннәргә ирештерергә әмер ите­лү­че. Ра­сүл иман әһелләренә дә, кәферләргә дә җибәрелгән.


						21 Искәрмә: Аллаһның әлеге сүзләрендә «Кемнең аннан әйләнеп кайтканы бар?!» — дип, үлемнән соң булачак вакыйгаларны кире кагучыларга җавап бар. Бик теләп кайтырлар иде дә бит! Тик кире кайтырга юл юк шул!


						22 Әхмәд, 4/284; Әбу Дәуд, 2/281; ән-Нәсәи, 1/282; Ибн Мәдҗәһ, 1/496; Әл-­Хә­ким, 1/37. Сахих хәдис. «Сахих әт-тәргиб үә әт-тәрхиб» (3558). Хәдиснең өзеге генә китерелде.


						23 Шул ук хәдистә килә.


						24 Әхмәд, 4/284; Әбу Дәуд, 2/281; ән-Нәсәи, 1/282; Ибн Мәдҗәһ, 1/496; Әл-­Хәким, 1/37. Сахих хәдис. «Сахих әт-тәргиб үә әт-тәрхиб» (3558). Хәдиснең өзеге генә китерелде.


						25 Шул ук хәдистә килә.


						26 Кабердәге кешеләр үзләре моны зур гөнаһ түгел дип уйлаганнар.


						27  Әлеге сүзләр Мөслим җыентыгында Әнәстән (Аллаһ аннан разый булсын) килгән хәдискә нигезләнә: Пәй­гам­бәребез  әйткән: «Әгәр дә моннан соң бер-берегезне җирләмәс булган булсагыз, мин Аллаһтан сезнең өчен кабердәге газапларны ишетүне рөхсәт итүен сорар идем». (Мөс­лим, 2868).


						28 Гарәпләрдә бу ара ераклыгы 1920 м. тәшкил итә.


						29 Гарәпләрдә ара берәмлеге дә, күзгә сөрмә сөртә торган таякчык та «миль» сүзе белән аталган.


						30 Әл-Бохари, 6406, 6682, 7563. («СүбхәәнАллаһи үә бихәмдиһи үә сүб­хәән­Ал­лаһи-ль Газыйм»).


						31 Искәрмә: Җәһәннәмгә якын килү дип, Сират күпереннән узу күз алдында тотыла.


						32 Искәрмә: Әлеге тема Ислам нигезләре белән әле генә таныша башлаган кешеләргә аңлау өчен берникадәр авыр булырга мөмкин. Китапның асылыннан читкә тайпылмаска тырыштык, шуңа күрә дә тәфсилләп, бәйнә-бәйнә аңлатып китүне үз өстебезгә алмадык. Шулай да, китабыбызның ахырында «Искәрмә» темасы астында яшәеш һәм шәригать белән бәйле булган тәкдирънең аермасын аңлатып китергә тырыштык.


						33 Җәннәт яки Җәһәннәм.


						34 Һөдәйбия — иске кое булган урынның атамасы, Мәккәдән 9 миль ерак­лыкта булган.

